***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2015 ԹՎԱԿԱՆԻ ԻՆՆ ԱՄԻՍՆԵՐԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

 2015 թվականի ինն ամիսների տվյալների ամփոփումը ցույց տվեց, որ տնտեսության զարգացումը ընթանում է նախորդ տարվա համեմատ ավելի դանդաղ տեմպերով` հիմնականում պայմանավորված ծառայությունների ոլորտի աճի տեմպերի դանդաղմամբ: Տնտեսական ակտիվության հիմնական շարժիչ ուժերը եղել են գյուղատնտեսությունը և արդյունաբերությունը, իսկ ամբողջական պահանջարկի տեսանկյունից տնտեսական աճն ուղեկցվել է ներքին պահանջարկի՝ սպառման և ներդրումների նվազմամբ և ներմուծման նվազմամբ պայմանավորված զուտ արտահանման բարելավմամբ:

2015 թվականի ինն ամիսների միջին գնաճը կազմել է 4.7%: Արձանագրվել է պետական բյուջեի ընդհանուր եկամուտների անվանական 2.5% աճ, իսկ ծախսերի գծով արձանագրվել է 16.3% աճ: Հարկաբյուջետային քաղաքականությունը 2015 թվականի ինն ամիսների արդյունքներով ամբողջական պահանջարկի վրա թողել է խթանող ազդեցություն:

**Համախառն առաջարկ**

2015 թվականի հունվար-սեպտեմբերին արտաքին աշխարհից եկող ոչ բարենպաստ տնտեսական զարգացումների պայմաններում տնտեսությունը շարունակում է աճել, ընդ որում՝ հիմնականում արտահանելի ճյուղերի հաշվին: Գրանցվել է տնտեսական ակտիվության իրական արտահայտությամբ 3.7% աճ նախորդ տարվա նույն ժամանակահատվածի նկատմամբ, որը զիջում է նախորդ տարվա ցուցանիշը 0.6 տոկոսային կետով: Ընդ որում, տնտեսական ակտիվությանն ամենամեծ նպաստումն են ունեցել գյուղատնտեսության (2.6 տոկոսային կետ) և արդյունաբերության (1.0 տոկոսային կետ) ճյուղերը: Ծառայությունների ու շինարարության նպաստումները փոքր են եղել՝ համապատասխանաբար 0.1 և 0.01 տոկոսային կետ: Գործընկեր երկրների տնտեսություններից եկող բացասական զարգացումներն իրենց արտացոլումն են գտել հիմնականում իրական տնօրինվող եկամտի նվազման վրա՝ նպաստելով ծառայությունների` նախորդ տարվա համեմատ ցածր աճի (այդ թվում` առևտրի նվազման) ձևավորմանը:

**Գծապատկեր 1.** 2014-2015 թվականների հունվար-սեպտեմբեր ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ:

**Արդյունաբերություն[[1]](#footnote-1):** 2015 թվականի հունվար-սեպտեմբերին արդյունաբերությունն աճել է՝ պայմանավորված հանքագործական արդյունաբերության աճով: Արձանագրվել է արդյունաբերական արտադրանքի թողարկման ծավալի 4.8% աճ: Չնայած միջազգային շուկայում մետաղների գների նվազման միտումին[[2]](#footnote-2)՝ արդյունաբերության աճին հիմնականում նպաստել է հանքագործական արդյունաբերության 40.5% աճը, որը պայմանավորված է Թեղուտի հանքավայրի շահագործմամբ:

Մշակող արդյունաբերությունը նվազել է՝ հիմնականում կրելով արտաքին տնտեսական զարգացումների ազդեցությունը: Մշակող արդյունաբերությունը նվազել է 3.8%-ով, ինչը պայմանավորված է եղել հիմնականում հիմնային մետաղների (15.2%), խմիչքների (21.5%) և սննդամթերքի (6.3%) արտադրության նվազմամբ: Մշակող արդյունաբերությանը բացասաբար նպաստող ենթաճյուղերի ցուցանիշները պայմանավորված են գործընկեր երկրների (հիմնականում՝ Ռուսաստանի) տնտեսական զարգացումների արդյունքում ինչպես արտաքին պահանջարկի նվազմամբ, այնպես էլ դրամական փոխանցումների անկման հետևանքով իրական տնօրինվող եկամտի նվազմամբ: Մշակող արդյունաբերությանն էական դրական նպաստում է ունեցել ծխախոտային արտադրատեսակների արտադրության 52.8% աճը, որը պայմանավորված է ծխախոտի արտահանման ծավալների աճով:

Էլեկտրաէներգիայի և ջրամատակարարման ճյուղերն աճի ցուցանիշներ են արձանագրել: Էլեկտրաէներգիայի և ջրամատակարարման ճյուղերում արձանագրվել է համապատասխանաբար 4.7% և 9.9% աճ: Էլեկտրաէներգիայի աճը հունվար-սեպտեմբերին պայմանավորված է եղել էլեկտրաէներգիայի՝ դեպի Իրան և Վրաստան արտահանման 25.6% աճով և ներմուծման 18.2% նվազմամբ: Արդյունքում էլեկտրաէներգիայի զուտ արտահանումն աճել է 37.9%-ով: Էլեկտրաէներգիայի արտադրության աճը հիմնականում ապահովվել է ՀԷԿ-երի և ՀԱԷԿ-ի կողմից արտադրության ծավալների համապատասխանաբար 10.8% և 4.7% աճի հաշվին, իսկ Ջէկ-երի կողմից արտադրված էլեկտրաէներգիան նվազել է 3%-ով:

**Գյուղատնտեսություն:** Գյուղատնտեսությունը երկնիշ աճի ցուցանիշ է արձանագրել` պայմանավորված բուսաբուծության աճով: 2015 թվականի հունվար-սեպտեմբերին գյուղատնտեսության համախառն թողարկումն աճել է իրական արտահայտությամբ 11.6%-ով: Գյուղատնտեսության աճը հիմնականում պայմանավորված է եղել բուսաբուծության 15% աճով: Անասնաբուծությունը և ձկնորսությունը նույնպես նպաստել են գյուղատնտեսությանը՝ աճելով 4.1%‑ով և 26%-ով: Անասնաբուծության ճյուղի աճը պայմանավորված է եղել կաթի արտադրության՝ 3.3%, մսի արտադրության՝ 2.9% և ձվի արտադրության՝ 2.6% աճով:

**Շինարարություն:** Շինարարությունը որոշակի աճի միտում է դրսևորել: 2015 թվականի հունվար-սեպտեմբերին շինարարությունն իրական արտահայտությամբ աճել է 0.1%-ով: Շինարարության ծավալների ա­ճին հիմնականում դրականորեն է նպաստել բնակչության միջոցների հաշվին իրականացված շինարարության ծավալների (14.3%) աճը: Շինարարությանը բացասաբար է նպաստել համայնքների միջոցների (73.1%) և պետական բյուջեի միջոցների (9.9%) հաշվին իրականացված շինարարության ծավալների նվազումը:

Ըստ տնտեսական գործունեության տեսակների՝ շինարարությանը հիմնականում դրականորեն է նպաստել անշարժ գույքի հետ կապված գործունեության (21.3%), կացության և հանրային սննդի (120%), ինչպես նաև մշակույթ, զվարճություններ և հանգստի (75%) տնտեսական գործունեության տեսակների մասով իրականացված շինարարության ծավալների աճը:

Ըստ տնտեսական գործունեության տեսակների՝ շինարարությանը բացասաբար է նպաստել հիմնականում կրթությանը (42.6%), մշակող արդյունաբերությանը (41%) և տրանսպորտին (17.1%) ուղղված շինարարության ծավալների նվազումը:

**Ծառայություններ և առևտուր:** 2015 թվականի հունվար-սեպտեմբերին ծառայությունների աճը զիջել է տնտեսական ակտիվության աճին: Մատուցված ծառա­յու­թյունների ծավալը նախորդ տարվա նույն ժամանակահատվածի նկատմամբ իրական ար­տա­հայտությամբ աճել է 2.5%-ով, որին հիմնականում նպաստել է մշակույթի, զվարճու­թյուն­ների և հանգստի (69.3%) և ֆինանսական ու ապահովագրական գործունեության (8.6%) աճը:

Ծառայությունների աճին բացասաբար են նպաստել հիմնականում տրանսպորտի (25.4%), վարչարարական օժանդակ գործունեության (7.1%), ինչպես նաև տեղեկատվության ու կապի (2%) ենթաճյուղերը:

2015 թվականի հունվար-սեպտեմբեր ամիսներին առևտրի շրջանառությունն ընթացիկ գնե­րով նախորդ տարվա նույն ժամանակաշրջանի համեմատ հա­մա­դրելի գներով նվազել է 5.6%-ով: Առևտրի անկումը պայմանավորվել է հիմնականում մանրածախ առևտրի շրջանառության ծավալների 4.6% նվազմամբ:

Առևտրի նվազումը և ծառայությունների դանդաղ աճը հիմնականում արտերկրից դրամական փոխանցումներից զուտ ներհոսքի նվազման[[3]](#footnote-3) արդյունքում բնակչության իրական տնօրինվող եկամուտների կրճատման[[4]](#footnote-4), ինչպես նաև վարկավորման ծավալների իրական[[5]](#footnote-5) նվազման հետևանք են:

**Տրանսպորտ և կապ:** 2015 թվականի հունվար-սեպտեմբերին հանրապետությունում ընդհանուր օգտագործման տրանսպորտով բեռնափոխադրումների ծավալը՝ դանդաղ աճի, իսկ ուղևորափոխադրումների ծավալը՝ նվազման միտում են դրսևորել:

Ընդհանուր օգտագործման տրանսպորտով բեռնափոխադրումների ծավալն աճել է հիմնականում ավտոմոբիլային տրանսպորտի հաշվին: Արձանագրվել է 2014 թվականի նույն ժամանակաշրջանի համեմատ բեռնափոխադրումների ծավալի 0.5% աճ: Այն պայմանավորված է եղել ավտոմոբիլային տրանսպորտով բեռնափոխադրումների 12.1% աճով: Ընդհանուր օգտագործման տրանսպորտի մյուս բոլոր տեսակներով բեռնափոխադրումների նվազում է արձանագրվել: Այսպես, բեռնափոխադրումներին էական բացասական նպաստում է ունեցել երկաթուղային տրանսպորտի 19.2%-ով նվազումը, որը պայմանավորված է հիմնականում ներհանրապետական բեռնափոխադրումների 22% նվազմամբ: Օդային տրանսպորտով[[6]](#footnote-6) և մայրուղային խողովակաշարային տրանսպորտով բեռնափոխադրումները նույնպես նվազել են՝ համապատասխանաբար 19.8%-ով և 1.4%-ով:

Ընդհանուր օգտագործման տրանսպորտով ուղևորափոխադրումների ծավալը նվազել է հիմնականում ավտոմոբիլային տրանսպորտի հաշվին: 2015 թվականի հունվար-սեպտեմբերին ուղևորափոխադրումների ծավալը նվազել է 7.3%-ով: Ուղևորափոխադրումների նվազմանը գերակշիռ մասնակցություն է ունեցել ավտոմոբիլային տրանսպորտով ուղևորափոխադրումների 8.2% նվազումը: Երկաթուղային և օդային տրանսպորտով ուղևորափոխադրումները նույնպես նվազել են` համապատասխանաբար 8%-ով և 8.3%-ով: Աննշան՝ 0.6% աճ է արձանագրվել միայն էլեկտրատրանսպոտով ուղևորափոխադրումների մասով:

2015 թվականի հունվար-սեպտեմբերին կապի ծառայությունները նվազման միտում են դրսևորել: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 5.8%-ով, ինչը հիմնականում պայմանավորված է հեռահաղորդակցման ծառայությունների 6.2%-ով կրճատմամբ, որը հիմնականում պայմանավորված է բջջային հեռահաղորդակցման ծառայությունների թե´ անվանական, թե´ իրական արտահայտությամբ 8.5% նվազմամբ:

**Աշխատանքի շուկա**

Իրական և անվանական աշխատավարձերն աճել են՝ գերազանցելով վերջին տարիներին դրսևորած միտումները: 2015 հունվար-սեպտեմբերին միջին ամսական անվանական աշխատավարձը 2014 թվականի նույն ժամանակահատվածում գրանցված ցուցանիշի նկատմամբ աճել է 9.7%-ով` կազմելով 181537 դրամ: Միջին ամսական անվանական աշխատավարձի ցուցանիշները պետական և ոչ պետական հատվածներում աճել են 11.8%-ով և 7.4%-ով` կազմելով համապատասխանաբար 161703 դրամ և 209287 դրամ: Իրական աշխատավարձը 2014 թվականի նույն ժամանակահատվածի համեմատ աճել է 4.8%-ով: 2015 թվականի հունվար-սեպտեմբերին աշխատավարձերի աճը հիմնականում կրել է 2014 թվականի պետական հատվածի աշխատավարձերի և նվազագույն աշխատավարձի բարձրացման ազդեցությունը:

2015 թվականին գործազուրկների թվաքանակն աճել է: 2015 թվականի հունվար-սեպտեմբերին պաշտոնապես գրանցված գործազուրկների թվաքանակը հանրապետությունում նախորդ տարվա նույն ժամանակահատվածի նկատմամբ աճել է 18.8%-ով՝ կազմելով 72.4 հազար մարդ: Միևնույն ժամանակ, ըստ տնային տնտեսություններում ամսական պարբերականությամբ իրականացվող աշխատուժի ընտրանքային հետազոտությունների՝ 2015 թվականի առաջին և երկրորդ եռամսյակներում գործազրկության մակարդակը կազմել է համապատասխանաբար 19.1% և 18.2%: Գործազուրկների թվաքանակի աճը կրում է ոլորտում մի շարք օրենսդրական և մեթոդաբանական փոփոխությունների ազդեցությունը, մասնավորապես՝ գործազուրկ են համարվում նաև հաշմանդամները և հողի այն սեփականատերերը, որոնք իրականում զբաղված չեն:

**Համախառն պահանջարկ[[7]](#footnote-7)**

2015 թվականի հունվար-սեպտեմբեր ամիսներին տնտեսական աճն ուղեկցվել է ներքին պահանջարկի նվազմամբ և զուտ արտահանման բարելավմամբ:

**Սպառում:** Վերջնական սպառումը նվազել է՝ պայմանավորված մասնավոր հատվածի սպառման ծախսերի նվազմամբ, որի ազդեցությունը տնտեսության վրա մեղմվել է խթանող հարկաբյուջետային քաղաքականության միջոցով: 2015 թվականի հունվար-սեպտեմբերին վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ նվազել է 2%-ով: Վերջնական սպառման կառուցվածքում պետական և մասնավոր սպառման տեսակարար կշիռները 2015 թվականի հունվար-սեպտեմբերին կազմել են համապատասխանաբար 14.1% և 85.6%, ընդ որում՝ խթանող հարկաբյուջետային քաղաքականության արդյունքում պետական սպառումը նախորդ տարվա համեմատ իրական արտահայտությամբ աճել է շուրջ 4.7%-ով, իսկ ներհոսող դրամական փոխանցումների նվազմամբ պայմանավորված՝ մասնավոր հատվածի տնօրինվող եկամտի նվազման և վարկավորման ծավալների իրական նվազման հետևանքով մասնավոր սպառումն իրական արտահայտությամբ նվազել է 3%-ով:

**Ներդրումներ:** Կապիտալ ներդրումները նվազել են՝ պայմանավորված մասնավոր ներդրումների նվազմամբ: 2015 թվականի հունվար-սեպտեմբերին կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են 2.7%-ով` պայմանավորված մասնավոր ներդրումների շուրջ 7% իրական նվազմամբ: Մասնավոր ներդրումների նվազմանը նպաստել են շինարարության աճի տեմպերի դանդաղումը և օտարերկրյա ուղղակի ներդրումների նվազումը: Մասնավոր ներդրումների թույլ ակտիվության բացասական հետևանքները մեղմելու նպատակով իրականացվել է խթանող հարկաբյուջետային քաղաքականություն, որի արդյունքում 2015 թվականի հունվար-սեպտեմբեր ամիսներին պետական ներդրումներն իրական արտահայտությամբ աճել են 24.2%-ով:

Ներդրումների փոփոխությանը դրականորեն է նպաստել ծառայությունների և գյուղատնտեսության ճյուղում կատարված ներդրումների աճը, բացասական նպաստում է ունեցել արդյունաբերության ճյուղում կատարված ներդրումների նվազումը[[8]](#footnote-8):

**Զուտ արտահանում:** Զուտ արտահանումը բարելավվել է՝ հիմնականում պայմանավորված ներմուծման նվազմամբ: 2015 թվականի հունվար-սեպտեմբեր ամիսներին ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ աճել են 8.3%-ով՝ պայմանավորված դոլարի նկատմամբ դրամի փոխարժեքի արժեզրկմամբ: Մյուս կողմից, ապրանքների և ծառայությունների ներմուծումն իրական արտահայտությամբ նվազել է 14.1%-ով, ինչը պայմանավորված է եղել բնակչության իրական տնօրինվող եկամտի նվազմամբ, արտահանման աճի տեմպերի դանդաղմամբ, ինչպես նաև որոշ ապրանքների գծով նախորդ տարվա ներմուծման[[9]](#footnote-9) բարձր մակարդակով:

**Գներ**

2015 թվականի երրորդ եռամսյակում ՀՀ սպառողական շուկայում գնաճը պահպանվել է տատանումների թույլատրելի միջակայքում: Միջին գնաճը կազմել է 4.7%, ինչը հիմնականում պայմանավորվել է պարենային ապրանքների (ներառյալ՝ ոգելից խմիչք և ծխախոտ) գների 4.6% աճով, ոչ պարենային ապրանքների գների՝ 5.9% և ծառայությունների սակագների՝ 3.2% աճով:

ՀՀ սպառողական շուկայում արձանագրված 3.3% 12-ամսյա գնաճն առավելապես պայմանավորվել է պարենային ապրանքների (ներառյալ՝ ոգելից խմիչքը և ծխախոտը) ապրանքախմբում արձանագրված 2.3% գնաճով, ոչ պարենային ապրանքների խմբում արձանագրվել է 6.1% գնաճ և բնակչությանը մատուցված ծառայությունների ոլորտում արձանագրվել է սակագների 1.6% հավելաճ:

**Արտաքին հատված**

2015 թվականի ինն ամիսներին ընթացիկ հաշվի պակասուրդը կրճատվել է` բարելավելով նախորդ տարիների համապատասխան ցուցանիշը, ինչը հիմնականում պայմանավորված էր ներմուծման նշանակալի նվազմամբ: Այնուհանդերձ, 2015 թվականի ինն ամիսներին ձևավորվել է տնտեսության արտաքին հատվածը բնութագրող մյուս ցուցանիշների վատթարացում. արտահանման ծավալները կրճատվել են, որին զուգընթաց տարեսկզբից նվազել են նաև Հայաստան ներհոսող տրանսֆերտները և գործոնային եկամուտները:

**Արտաքին առևտուր (դոլարային արտահայտությամբ)[[10]](#footnote-10):** 2015 թվականի ինն ամիսներին կրճատվել են և՛ արտաքին առևտրաշրջանառությունը, և՛ առևտրային հաշվեկշռի բացասական մնացորդը: 2015 թվականի ինն ամիսներին ապրանքների գծով արտաքին առևտրի բացասական մնացորդը (տե´ս Գծապատկեր 3) կազմել է 1266.1 մլն ԱՄՆ դոլար` նախորդ տարվա նույն ժամանակաշրջանի նկատմամբ բարելավվելով 40.1%-ով (հիմնականում պայմանավորված արտահանման աննշան նվազման համեմատ ներմուծման զգալի կրճատմամբ)[[11]](#footnote-11):

**Գծապատկեր 3.** Առևտրային հաշվեկշռի դինամիկան հունվար-սեպտեմբեր ամիսներին (մլն ԱՄՆ դոլար)

Արտաքին ապրանքաշրջանառությունը 2015 թվականի ինն ամիսների արդյունքներով կազմել է 3457.4 մլն ԱՄՆ դոլար` նախորդ տարվա համեմատ նվազելով շուրջ 20.0%-ով: Հաշվետու ժամանակահատվածում տեղի է ունեցել դոլարային արտահայտությամբ արտահանման և ներմուծման ծավալների նվազում. արտահանումը նվազել է 0.9%-ով` կազմելով 1095.6 մլն ԱՄՆ դոլար, իսկ ներմուծումը` 26.6%-ով և կազմել է 2361.7 մլն ԱՄՆ դոլար:

Ներմուծման ծավալները կտրուկ կրճատվել են, ընդ որում` ներմուծման անկումը տեղի է ունեցել բոլոր ապրանքախմբերով: Ընթացիկ տարվա հունվար-սեպտեմբերին ներմուծումը կրճատվել է 26.6%-ով, ինչը հիմնականում պայմանավորված էր ներմուծման իներցիայով, ներքին պահանջարկի կրճատմամբ, արտահանման խնդիրներով, ինչպես նաև երկողմանի (դրամ/դոլար) փոխարժեքի արժեզրկման հանգամանքներով: Մասնավորապես, նվազման ամենաբարձր` 4.6 տոկոսային կետը, պայմանավորվել է «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախմբով, որոնք միջանկյալ սպառման բնույթ ունեն (ներմուծվում են վերամշակման և հետագայում արտահանման նպատակով) և հաշվի առնելով ադամանդի արտահանման դժվարություններն արտաքին շուկաներում (խմբի արտահանումը կրճատվել է 8.5%-ով, մինչդեռ ադամանդի արտահանումը` մոտ 31%-ով)՝ կրճատվել է նաև համապատասխան հումքի ներմուծումը: Հաջորդ նշանակալի ազդեցությունը թողել է ներմուծման կառուցվածքում ամենամեծ` 21% կշիռ ունեցող «Հանքահումքային արտադրանք» ապրանքախումբը, որը ներմուծման նվազմանը նպաստել է 3.8 տոկոսային կետով, ինչը հիմնականում պայմանավորված է ներքին պահանջարկի կրճատմամբ` կապված բարենպաստ եղանակային պայմաններով (ձմռան տաք ամիսներով) և բնակչության էներգակիրների (այդ թվում` գազի) սպառման կրճատմամբ: Ներմուծման նվազմանը 4‑ական տոկոսային կետով նպաստել է նաև «Վերգետնյա օդային և ջրային տրանսպորտի միջոցներ» և «Մեքենաներ, սարքավորումներ և մեխանիզմներ» ապրանքախմբերի նվազումը, ինչը հիմնականում բազային էֆեկտ ունի` պայմանավորված ինչպես 2014 թվականի տերեվերջի արտարժութային շուկայում տեղի ունեցած իրադարձություններով, այնպես էլ՝ ԵԱՏՄ-ին միանալու հետ կապված՝ բնակչության կողմից ավտոմեքենաների և սարքավորումների մաքսատուրքի և գների աճի սպասումների արդյունքում 2014 թվականի ընթացքում այդ ապրանքների մեծ ծավալով ներկրմամբ: Մյուս բոլոր ապրանքախմբերը ներմուծման կրճատմանը փոքր բացասական նպաստումներ են ցուցաբերել:

Տարվա ինն ամիսների ընթացքում արձանագրվել է ներդրումային բնույթի[[12]](#footnote-12) ապրանքների ներմուծման 31.5% անկում` (մոտ 6 տոկոսային կետով նպաստելով ներմուծման անկմանը): Հումքային ապրանքների (այդ թվում՝ բնական գազի և նավթի) ներմուծման մոտ 20% նվազումը ներմուծման անկմանը նպաստել է շուրջ 9%-ով, սպառողական բնույթի ապրանքների ներմուծման մոտ 13% անկումը շուրջ 2 տոկոսային կետով բացասական նպաստում է ունեցել, այլ ապրանքների նվազումը նույնպես բացասաբար է նպաստել ներմուծման կրճատմանը (մոտ 10 տոկոսային կետով):

Արտահանումը նվազել է 0.9%-ով` հիմնականում պայմանավորված արտաքին պահանջարկի նվազմամբ: 2015 թվականի ինն ամիսների արդյունքներով արտահանման անկման ուղղությամբ նշանակալի նպաստում են ունեցել «Ոչ թանկարժեք մետաղներ և դրանցից պատրաստված իրեր» (4.7 տոկոսային կետ) և «Պատրաստի սննդի արտադրանք» (2.3 տոկոսային կետ) ապրանքախմբերը: Մյուս կողմից արտահանման անկմանը հակազդել են հիմնականում «Հանքահումքային արտադրանք» (5.6 տոկոսային կետ) և «Մանածագործական իրեր» (2.1 տոկոսային կետ) ապրանքախմբերը: Հայրենական ապրանքների նկատմամբ արտաքին պահանջարկի նվազումը մասամբ պայմանավորված է գործընկեր երկրների ազգային արժույթների՝ դոլարի նկատմամբ ավելի խորը արժեզրկմամբ, ինչը հանգեցրել է ՀՀ դրամի իրական արդյունավետ փոխարժեքի արժևորմանը և դրա հետևանքով արտահանվող ապրանքների մրցունակության անկմանը:

Նորմալացված առևտրային հաշվեկշիռը[[13]](#footnote-13) հետճգնաժամային տարիներին շարունակաբար բարելավվել է: Տնտեսական անվտանգությունը բնութագրող ցուցանիշներից է նորմալացված առևտրային հաշվեկշռի գործակիցը, որը, հիմնականում պայմանավորված դոլարային արտահայտությամբ արտահանման առաջանցիկ աճով (ներմուծման առաջանցիկ անկմամբ)[[14]](#footnote-14), հետճգնաժամային տարիներին բարելավվել է` 2015 թվականի ինն ամիսներին կազմելով -0.37 և շարունակելով նախորդ տարիներին ձևավորված բարելավման միտումը (տե´ս Գծապատկեր 4):

**Գծապատկեր 4.** Նորմալացված առևտրային հաշվեկշռի գործակիցը (ինն ամիսներ)

Ներմուծման ծածկման գործակիցը շարունակում է բարելավվել` հիմնականում պայմանավորված ներմուծման կտրուկ անկմամբ: Ընթացիկ տարվա ինն ամիսների ընթացքում ներմուծման ծածկման գործակիցը նախորդ տարվա համեմատ աճել է 10.7 տոկոսային կետով` արտահանման հաշվին ֆինանսավորվել է ներմուծման 54.8%-ը (տե´ս Գծապատկեր 5):

**Գծապատկեր 5.** Ներմուծման ծածկման գործակիցը[[15]](#footnote-15), տոկոսներով (ինն ամիսներ)

**Ներճյուղային[[16]](#footnote-16) առևտուր:** Պատրաստի սննդի արտադրանքի և ոչ թանկարժեք մետաղների և դրանցից պատրաստված իրերի գծով իրականացվում է ակտիվ երկկողմանի արտաքին առևտուր: 2015 թվականի հունվար-սեպտեմբեր ամիսներին ՀՀ ներճյուղային առևտրի մակարդակի վերլուծությունը վկայում է «Պատրաստի սննդի արտադրանք», «Ոչ թանկարժեք մետաղներ և դրանցից պատրաստված իրեր», «Հանքահումքային արտադրանք», «Կաշվի հումք, կաշի, մորթի և դրանցից պատրաստված իրեր», «Արվեստի ստեղծագործություններ», «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր» և «Մանածագործական իրեր» ապրանքախմբերի գծով երկկողմանի արտաքին առևտրի մասին (տե´ս Գծապատկեր 6): Ընդ որում, նշված առաջին երեք խմբերի երկկողմանի արտաքին առևտուրը վերջին տարիներին համեմատաբար կայուն է:

**Գծապատկեր 6.** 2015 թվականի ինն ամիսների ներճյուղային առևտուրը

Գծապատկերում դրական և բացասական նշանները տրամադրում են լրացուցիչ տեղեկատվություն և պայմանավորված են համապատասխան ապրանքախմբերի արտաքին առևտրային հաշվեկշռի դրական կամ բացասական մնացորդով: «Արվեստի ստեղծագործություններ» և «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր» (լրիվ երկկողմանի առևտուր) ապրանքախմբերի դրական առևտրային մնացորդները վկայում են մեր երկրի կողմից այդ ապրանքատեսակների գծով արտաքին աշխարհի պահանջարկը բավարարելու մասին:

Մնացած ապրանքախմբերով տեղի է ունեցել մեծ մասամբ միակողմանի առևտուր` ներքին պահանջարկը բավարարելու ուղղությամբ (բացասական առևտրային մնացորդ):

**Բացահայտված համեմատական առավելության գործակից[[17]](#footnote-17):** Մի քանի ապրանքատեսակների գծով Հայաստանը համաշխարհային արտահանման մեջ ունի բացահայտված համեմատական առավելություն: Բացահայտված համեմատական առավելության գործակցի վերլուծությունը վկայում է որոշ ապրանքատեսակների գծով համաշխարհային շուկայում Հայաստանի համեմատական առավելության մասին (տե´ս Գծապատկեր 7): Նշված ապրանքատեսակներից են Հայաստանից արտահանվող հետևյալ ապրանքները՝ ոգելից խմիչքներ և ծխախոտ («Պատրաստի սննդի արտադրանք» ապրանքախումբ), անմշակ ոսկի («Թանկարժեք ու կիսաթանկարժեք քարեր, թանկարժեք մետաղներ և դրանցից իրեր»), պղնձե ոլորված լարեր, հաղորդալարեր և պղնձյա գամեր («Ոչ թանկարժեք մետաղներ և դրանցից պատրաստված իրեր»), բնական մեղր («Կենդանի կենդանիներ և կենդանական ծագման արտադրանք»), քար` մշակված հուշարձանների կամ շինարարության համար և ապրանքներ քարից («Իրեր քարից, գիպսից, ցեմենտից»), կարբիդ («Հանքահումքային արտադրանք») և այլ ապրանքատեսակներ:

**Գծապատկեր 7.** Բացահայտված համեմատական առավելության գործակից

**Արտաքին առևտուրն ըստ գործընկեր երկրների:** Գործընկեր երկրների կազմը գրեթե չի փոփոխվել, մինչդեռ արտաքին առևտրաշրջանառության աշխարհագրական կառուցվածքում տեղի են ունեցել որոշակի փոփոխություններ: Ընթացիկ տարվա ինն ամիսներին արտաքին առևտրաշրջանառության 29.3%-ը բաժին է ընկել ԱՊՀ, 25.5%-ը` ԵՄ և 45.2%-ը՝ այլ երկրներին` նախորդ տարվա համապատասխանաբար 28.1%-ի, 27.5%-ի և 44.5%-ի դիմաց: Չնայած այլ երկրների կշիռը ՀՀ արտաքին առևտրաշրջանառության մեջ աճել է, այնուհանդերձ վերջինիս ծավալները նախորդ տարվա ինն ամիսների համեմատ նույնպես կրճատվել են (18.7%-ով), ինչը հիմնականում պայմանավորվել է այդ երկրներից ներմուծման ծավալների կրճատմամբ:

Այլ երկրների նպաստումը ներմուծման նվազմանը (26.6%) ընթացիկ տարվա ինն ամիսներին կազմել է 13.2 տոկոսային կետ, մինչդեռ ընդհանուր արտահանման նվազման պայմաններում (0.9%) այլ երկրներ արտահանման ծավալներն աճել են` 5.8 տոկոսային կետով նպաստելով արտահանման աճին (հակազդելով արտահանման նվազմանը): Արդյունքում, այլ երկրներից ներմուծման կշիռը նախորդ տարվա համեմատ նվազել է 2.1 տոկոսային կետով, իսկ արտահանման կշիռը ընթացիկ տարվա ինն ամիսների կառուցվածքում նախորդ տարվա նկատմամբ ավելացել է 6.3 տոկոսային կետով:

2015 թվականի հուվար-սեպտեմբեր ամիսներին ՀՀ խոշոր առևտրային գործընկեր-երկրների շրջանակում ընդգրկված էին Չինաստանը (առևտրաշրջանառության 10.3%՝ նախորդ տարվա 9.7%-ի դիմաց), Գերմանիան (համապատասխանաբար` 7.1% և 7.6%), Իրանը (5.9% և 4.8%), Իտալիան (4.2% և 3.7%), Վրաստանը (3.7% և 2.6%), ԱՄՆ-ն (3.4% և 3.8%), Թուրքիան (2.9% և 3.8%), Կանադան (2.8% և 1.9%), Իրաքը (2.6% և 1.7%), ինչպես նաև ԱՊՀ երկրներից` Ռուսաստանը (25.2% և 23.5%) և Ուկրաինան (2.7% և 3.4%): Վերջիններիս բաժին է ընկել ՀՀ և ԱՊՀ երկրների միջև ընթացիկ տարվա ինն ամիսների ընթացքում կատարված ապրանքաշրջանառության շուրջ 95.2%-ը: Հանրապետության թվով 38 հիմնական գործընկեր երկրները մեծամասամբ (մոտ 80%-ը) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամի փոխարժեքը ԱՄՆ դոլարի նկատմամբ հարաբերական կայունացման միտում ունի: Այսպես, 2015 թվականի երրորդ եռամսյակի վերջին՝ սեպտեմբեր ամսվա միջին փոխարժեքը կազմել է 481.1 դրամ մեկ ԱՄՆ դոլարի դիմաց, որը նախորդ տարվա սեպտեմբեր ամսին ձևավորված միջինի (408.8) նկատմամբ արժեզրկվել է 15%-ով: Իսկ ընթացիկ տարվա հունվար-սեպտեմբեր ամիսների միջին փոխարժեքը կազմել է 477.7 դրամ մեկ ԱՄՆ դոլարի դիմաց` նախորդ տարվա համապատասխան ժամանակահատվածի (410.79) նկատմամբ արժեզրկվելով 14%-ով՝ 2014 թվականի համապատասխան ցուցանիշի 0.1% արժևորման դիմաց: Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք է:

**Գծապատկեր 8.** ԱՄՆ դոլար/ՀՀ դրամ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի համեմատ, %)

2015 թվականի հունվար-սեպտեմբերին ՀՀ դրամի փոխարժեքը եվրոյի նկատմամբ նախորդ տարվա նույն ժամանակահատվածի համեմատությամբ արժևորվել է 4.5%-ով, սակայն պետք է նկատել, որ ընթացիկ տարվա հունվար-մայիսից նկատվում է եվրոյի նկատմամբ ՀՀ դրամի փոխարժեքի արժևորման տեմպերի դանդաղման միտում: Իսկ ՌԴ ռուբլու նկատմամբ ՀՀ դրամի փոխարժեքը 2015 թվականի տարեսկզբի համեմատ թեև հիմնականում դրսևորել է արժևորման տեմպերի դանդաղման միտում, այնուամենայնիվ նախորդ տարվա նույն ժամանակահատվածի համեմատությամբ այն դեռևս շարունակում է մնալ էականորեն արժևորված. ընթացիկ տարվա հունվար-սեպտեմբեր ամիսներին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժևորվել է 43.2%-ով:

**Արդյունավետ փոխարժեք:** Իրական արդյունավետ փոխարժեքը շարունակում է մնալ զգալիորեն արժևորված` իր բացասական ազդեցությունը թողնելով հայրենական ապրանքների արտահանման վրա: Արտաքին առևտրի տեսանկյունից առավել կարևոր արժույթներից բաղկացած «զամբյուղի» նկատմամբ ՀՀ ազգային արժույթը (անվանական արդյունավետ փոխարժեք) միջին արժեքով 2015 թվականի հունվար-օգոստոս ամիսներին նախորդ տարվա նույն ժամանակահատվածի համեմատ արժևորվել է 11.4%-ով[[18]](#footnote-18), ինչը նշանակում է, որ ՀՀ դրամն արժևորվել է (դրամի դիրքերը ուժեղացել են) հիմնական արժույթների միավորված գնի համեմատ, քանի որ վերոնշյալ «զամբյուղում» ընդգրկված մնացած երկրների արժույթները միջին հաշվով դոլարի նկատմամբ արժեզրկվել են ավելի շատ (մոտ 25%-ով), քան ՀՀ դրամը: Հիմնականում պայմանավորված անվանական արդյունավետ փոխարժեքի վարքագծով` իրական արդյունավետ փոխարժեքը միջին արժեքով նշված ժամանակահատվածում արժևորվել է 8.8%-ով (տե՛ս Գծապատկեր 9):

**Գծապատկեր 9.** Իրական արդյունավետ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի նկատմամբ, %)



**Ֆինանսական շուկա և փողի ագրեգատներ:** ՀՀ ֆինանսական շուկայում նախորդ տարվա տարեվերջին ձևավորված լարվածությունը թուլացել է, և իրավիճակը կայունացել: 2015 թվականի սեպտեմբերին փողի բազան կազմել է շուրջ 877.6 մլրդ դրամ` նախորդ տարվա նույն ամսվա նկատմամբ աճելով 22.1%-ով: Ընդ որում, զուտ արտաքին ակտիվները նվազել են 4.3%-ով, իսկ զուտ ներքին ակտիվներն աճել են 67.3%-ով:

Նույն ժամանակահատվածում փողի բազայում ԿԲ-ից դուրս կանխիկը նվազել է 9.8%-ով (տեսակարար կշիռը փողի բազայում կազմել է շուրջ 42.8%), իսկ պարտադիր պահուստները դրամով և արտարժույթով՝ աճել 67.6%-ով (տեսակարար կշիռը փողի բազայում կազմել է շուրջ 56.9%):

2015 թվականի սեպտեմբերին փողի զանգվածը կազմել է 1687 մլրդ դրամ` նախորդ տարվա նույն ժամանակահատվածի նկատմամբ աճելով 7.3%-ով: Ընդ որում, զուտ արտաքին ակտիվներն աճել են 38.6%-ով, իսկ զուտ ներքին ակտիվները` 11.9%-ով:

Փողի զանգվածում բանկային համակարգից դուրս կանխիկը նվազել է 10.6%-ով, դրամային ավանդների բացասական նպաստումը փողի զանգվածի աճին կազմել է 2.3 տոկոսային կետ, իսկ արտարժույթով ավանդների դրական նպաստումը` 12 տոկոսային կետ[[19]](#footnote-19):

2015 թվականի երրորդ եռամսյակի ընթացքում դեռևս նկատվում է դրամով ներգրավված ավանդների աճի զիջում արտարժույթով ավանդների աճի նկատմամբ: Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2015 թվականի սեպտեմբերին նախորդ տարվա նույն ամսվա նկատմամբ աճել են ընդամենը 12%-ով[[20]](#footnote-20): Արտարժույթով ավանդների կշիռը կազմել է 70.1%, նախորդ տարվա նույն ժամանակահատվածի 67.3%-ի համեմատ: Անհրաժեշտ է նշել, որ դրամով ներգրավված ավանդների աճը (2.5%) դեռևս զիջել է արտարժույթով ավանդների աճին (16.6%): Նույն ժամանակահատվածում դրամային և արտարժութային ավանդների տոկոսադրույքների միջին ամսական մակարդակը կազմել է 14.06% և 5.94%` 2014 թվականի 10.12%‑ի և 5.31%-ի համեմատ (մինչև մեկ տարի ժամկետով ներգրավված):

Վարկավորման աճը՝ և´ դրամային, և´ արտարժութային, իրականում նշանակալի չէ: Առևտրային բանկերի կողմից ռեզիդենտներին և ոչ ռեզիդենտներին տրված վարկերը 2015 թվականի սեպտեմբերին նախորդ տարվա նույն ամսվա նկատմամբ աճել են 7%-ով[[21]](#footnote-21): Արտաժույթով վարկերի աճը կազմել է 12.5%, իսկ դրամով վարկավորումը նվազել է 2%-ով: Փոխարժեքի անփոփոխության պարագայում, հաշվետու ժամանակահատվածի համար արձանագրվում է արտարժույթով վարկերի անկում շուրջ 5%-ով: Նշենք, որ վարկերի 65.6%-ը կազմում են արտարժույթով վարկերը, և աճը նախորդ տարվա նույն ժամանակահատվածի նկատմամբ կազմել է 3.2 տոկոսային կետ: ՀՀ դրամով և արտարժույթով վարկավորման միջին ամսական տոկոսադրույքները 2015 թվականի սեպտեմբերին կազմել են 17.88% և 10.29%՝ 2014 թվականի նույն ամսում արձանագրված 16.35%-ի և 10.02%-ի համեմատ (Աղյուսակ 1.):

2015 թվականի երրորդ եռամսյակում առևտրային բանկերի մինչև մեկ տարի ժամկետով ՀՀ դրամով ներգրավված ավանդների և վարկերի տոկոսադրույքների տարբերության միջև նվազման միտում է արձանագրվել, ի տարբերություն նախորդ տարվա նույն ժամանակահատվածում արձանագրված ցուցանիշի: Միջին եռամսյակային ցուցանիշը (սպրեդ) նախորդ տարվա նույն եռամսյակի համեմատ նվազել է 1.3 տոկոսային կետով՝ կազմելով 4.7 տոկոսային կետ:

2015 թվականի երրորդ եռամսյակում ՀՀ պետական պարտատոմսերի շուկայում նույնպես պահպանվել է տոկոսադրույքների բարձր մակարդակը: Այսպես, եթե 2014 թվականի նույն ժամանակահատվածում տեղաբաշխված պետական արժեթղթերի միջին եկամտաբերությունը կազմել է 9.98%, ապա հաշվետու ժամանակահատվածում այն կազմել է 14.36%: Նույն ժամանակահատվածում տեղաբաշխված պետական արժեթղթերի ծավալը կազմել է 26.9 մլրդ դրամ՝ նախորդ տարվա նույն ժամանակահատվածի 26.5 մլրդ դրամի համեմատ, իսկ միջին ժամկետայնությունը կազմել է 2019 օր՝ նախորդ տարվա նույն ժամանակահատվածի 2382 օրվա համեմատ:

2015 թվականի երրորդ եռամսյակում պետական (շուկայական) պարտատոմսերի նկատմամբ պահանջարկը գերազանցել է թողարկման ցուցանիշը 2.66 անգամ, իսկ տեղաբաշխում/թողարկում հարաբերակցության միջին մեծությունը կազմել է 1:

**Աղյուսակ 1.** Ֆինանսական շուկայի տոկոսադրույքները 2015 թվականի հունվար- սեպտեմբեր ամիսների ընթացքում

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Ամիսներ | **I** | **II** | **III** | **IV** | **V** | **VI** | **VII** | **VIII** | **IX** |
| Առևտրային բանկերի վարկեր\* | 16.77 | 18.71 | 19.11 | 17.05 | 17.66 | 17.35 | 18.18 | 18.86 | 17.88 |
| Առևտրային բանկերի ավանդներ\* | 12.06 | 13.99 | 15.21 | 13.26 | 15.26 | 14.85 | 14.44 | 12.26 | 14.06 |
| ՀՀ ԿԲ ռեպո գործառնություններ  | 9.5 | 10.5 | 10.5 | 10.5 | 10.5 | 10.5 | 10.50 | 10.25 | 10.25 |

\* Հաշվարկված է 16 օրից մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

**Հարկաբյուջետային հատված**

Հարկաբյուջետային քաղաքականության ազդեցությունը տնտեսության վրա եղել է խթանող և միաժամանակ հավասարակշռված: Ընդ որում, նպատակ է դրվել չափավոր նպաստել տնտեսական վերականգնմանը, որի պայմաններում չի խաթարվի մակրոտնտեսական և հարկաբյուջետային կայունությունը: 2015 թվականի ինն ամիսների արդյունքներով պետական բյուջեի ընդհանուր եկամուտները կազմել են 853.4 մլրդ դրամ՝ նախորդ տարվա նույն ժամանակահատվածի համեմատ աճելով 2.5%-ով, իսկ հարկային եկամուտները կազմել են 787.3 մլրդ դրամ՝ նույն ժամանակահատվածի համեմատ աճելով 1.2%-ով:

Պետական բյուջեի ծախսերը 2015 թվականի ինն ամիսների արդյունքներով կազմել են 961.7 մլրդ դրամ՝ նախորդ տարվա նկատմամբ աճելով 16.3%-ով: Ընդ որում, ընթացիկ ծախսերը կազմել են 873.4 մլրդ դրամ՝ նախորդ տարվա նույն ժամանակահատվածի համեմատ աճելով 14.7%-ով, իսկ ոչ ֆինանսական ակտիվների գծով ծախսերը կազմել են շուրջ 89.6 մլրդ դրամ՝ նախորդ տարվա նույն ժամանակահատվածի 67 մլրդ դրամի դիմաց:

2015 թվականի ինն ամիսների ընթացքում հավաքագրված եկամուտների և կատարված ծախսերի արդյունքում պետական բյուջեն կատարվել է 108.3 մլրդ դրամ պակասուրդով՝ նախորդ տարի նույն ժամանակահատվածում ձևավորված շուրջ 6 մլրդ դրամ հավելուրդի համեմատ:

**Հարկաբյուջետային ազդակը:** 2015 թվականի երրորդ եռամսյակի արդյունքներով նախորդ տարվա նույն ժամանակահատվածի նկատմամբ գրանցվել է ընդլայնող հարկաբյուջետային ազդակ (Գծապատկեր 10.):

**Գծապատկեր 10.** Հարկաբյուջետային ազդակը 2012 թվականից

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2015 թվականի ինն ամիսների ընթացքում ՀՀ կառավարության կողմից կանխատեսվել էր շուրջ 859.4[[22]](#footnote-22) մլրդ դրամ բյուջետային եկամուտների ստացում: «Հայաստանի Հանրապետության 2015 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջներից ելնելով` պետության դրամական միջոցների համախմբված հաշվառման նպատակով, պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով Կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների ծրագիրն ավելացվել է 44.4 մլրդ դրամով (5.2%-ով) և կազմել 903.8 մլրդ դրամ, որից 885.1 մլրդ դրամը` ներքին աղբյուրներից ստացվող եկամուտների, 18.7 մլրդ դրամը` պաշտոնական դրամաշնորհների գծով: Հաշվետու ժամանակահատվածում ստացվել են շուրջ 853.4 մլրդ դրամի փաստացի եկամուտներ` ապահովելով ՀՀ կառավարության ծրագրով կանխատեսված ցուցանիշի 94.4%-ը: Նշված գումարից 838.3 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 94.7%-ը, 15.1 մլրդ դրամը` պաշտոնական դրամաշնորհները, որոնք 19.4%‑ով զիջել են ծրագրված ցուցանիշը: Հարկային եկամուտների և պետական տուրքերի իննամսյա ծրագիրը կատարվել է 94.2%‑ով, այլ եկամուտներինը` 103.5%-ով: Նշենք, որ ՀՀ պետական հիմնարկների արտաբյուջետային եկամուտները կազմել են 26.6 մլրդ դրամ կամ ինն ամիսների ընթացքում նախատեսված մուտքերի 102.6%‑ը: Առանց արտաբյուջետային միջոցների` պետական բյուջեի եկամուտները կազմել են 826.8 մլրդ դրամ` ապահովելով 94.2% կատարողական: 2014 թվականի ինն ամիսների համեմատ պետական բյուջեի եկամուտներն աճել են 2.5%-ով կամ 20.6 մլրդ դրամով: Մասնավորապես` հարկային եկամուտներն ու պետական տուրքերը, պաշտոնական դրամաշնորհները և այլ եկամուտներն աճել են համապատասխանաբար 1.2%-ով (9.1 մլրդ դրամով), 107.3%-ով (7.8 մլրդ դրամով) և 7.8%-ով (3.7 մլրդ դրամով):

**Գծապատկեր 11.** ՀՀ պետական բյուջեի եկամուտները, 2014-2015թթ. հունվար-սեպտեմբեր



Պաշտոնական դրամաշնորհների և այլ եկամուտների համեմատաբար բարձր աճի արդյունքում նախորդ տարվա նույն ժամանակահատվածի համեմատ 2015 թվականի պետական բյուջեի եկամուտներում 0.9 տոկոսային կետով ավելացել է պաշտոնական դրամաշնորհների, 0.3 տոկոսային կետով` այլ եկամուտների տեսակարար կշիռը, իսկ հարկային եկամուտների և պետական տուրքերի գծով նույն ցուցանիշը նվազել է 1.2 տոկոսային կետով:

**Գծապատկեր 12.** ՀՀ պետական բյուջեի եկամուտների կառուցվածքը,

2014-2015թթ. հունվար-սեպտեմբեր

# Հարկային եկամուտներ և պետական տուրքեր

2015 թվականի ինն ամիսների ընթացքում ՀՀ պետական բյուջեի եկամուտների 92.3%‑ն ապահովվել է հարկային եկամուտների և պետական տուրքերի հաշվին, որոնք կազմել են 787.3 մլրդ դրամ և 94.2%‑ով ապահովել Կառավարության լիազորությունների շրջանակներում ճշտված ծրագիրը: 2014 թվականի հունվար-սեպտեմբեր ամիսների համեմատ հարկային եկամուտները և պետական տուրքերն աճել են 1.2%-ով կամ 9.1 մլրդ դրամով: Չնայած նշված մուտքերը նախորդ տարվա նույն ժամանակահատվածի համեմատ ընդհանուր առմամբ զգալի փոփոխություն չեն կրել, առանձին հարկատեսակներ դրսևորել են տարբեր վարքագիծ: Մասնավորապես` աճ է արձանագրվել եկամտային հարկի, մաքսատուրքի, նպատակային սոցիալական վճարների, բնապահպանական ու բնօգտագործման վճարների, այլ հարկային եկամուտների և ակցիզային հարկի մուտքերի գծով: Միևնույն ժամանակ, ավելացված արժեքի հարկի, շահութահարկի, շրջանառության հարկի, հաստատագրված վճարների, պետական տուրքի գծով նախորդ տարվա ինն ամիսների համեմատ արձանագրվել է անկում:

2015 թվականի ինն ամիսների ընթացքում հարկային եկամուտների և պետական տուրքերի 39.8%‑ն ապահովվել է *ավելացված արժեքի հարկի* հաշվին: Այն կազմել է 313.4 մլրդ դրամ և 3.2%‑ով կամ 10.4 մլրդ դրամով զիջել նախորդ տարվա նույն ցուցանիշը: ԱԱՀ‑ի մուտքերից 142.2 մլրդ դրամը ստացվել է ՀՀ սահմանին հարկումից, 171.2 մլրդ դրամը` ապրանքների և ծառայությունների ներքին շրջանառությունից: Նշենք, որ ներքին շրջանառությունից ստացված մուտքերը նախորդ տարվա ինն ամիսների համեմատ աճել են 36%‑ով կամ 45.3 մլրդ դրամով: Մաքսային սահմանին գանձված մուտքերը նախորդ տարվա նույն ժամանակահատվածի համեմատ նվազել են 28.2%‑ով կամ 55.7 մլրդ դրամով:

2014 թվականի նոյեմբերի 20-ին Հայաստանի Հանրապետության Ազգային ժողովի կողմից ընդունված` «Ավելացված արժեքի հարկի մասին» Հայաստանի Հանրապետության օրեն­քում լրացում կատարելու մասին» Հայաստանի Հան­րա­պետու­թյան ՀՕ-174-Ն օրենքով (ուժի մեջ է մտել 2014 թվականի դեկտեմբերի 27-ից) սահմանվել է, որ ԱԱՀ-ից ազատված է «Ավտոմոբիլային տրանսպորտի մասին» Հայաստանի Հան­րա­պե­տու­թյան օրենքի 17-րդ հոդվածի 1-ին մասի երկրորդ պարբերությամբ սահմանված` ֆիզիկական անձանց կողմից մեկ մարդատար-տաքսի ավտոմոբիլով փոխադրումների իրականացումը:

2014 թվականի նոյեմբերի 19-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրա­ցումներ կատա­րելու մասին» ՀՕ-186-Ն օրեն­քով (ուժի մեջ է մտել 2015 թվա­կանի հունվարի 1-ից) սահմանվել է, որ՝

1. ՀՀ կառա­վարության որոշմամբ ընտրված կազմակերպությունների և անհատ ձեռնարկատերե­րի կող­մից ներդրումային ծրագրերի շրջանակներում, ներմուծվող ապրանքների նկատ­մամբ ՀՀ մաքսային սահմանին ԱԱՀ-ի գումարների վճարման ժամկետների հետաձգման՝ «Ավե­լաց­ված արժեքի հարկի մասին» ՀՀ օրենքի 6.1 հոդ­վա­ծով սահմանված արտոնությունը կիրառվում է` անկախ ներմուծվող ապրանքների մաքսային արժեքի մեծությունից,
2. 2015 թվականի հունվարի 1-ից այն անձինք, որոնց կողմից նախորդ օրացուցային տարվա ընթացքում իրականացված` օրենքի 6-րդ հոդվածի 1-ին, 2-րդ և (կամ) 3-րդ կետերով սահմանված գործարքների հարկվող շրջանառությունը (առանց ԱԱՀ-ի) չի գերազանցել 100 միլիոն դրամը, ԱԱՀ‑ի գծով հաշվանցումներ կատարելու համար օրենքով սահմանված մնացած բոլոր պայմանները բավարարված համարվելու դեպքերում ձեռք բերված ապրանքների ու ստաց­ված ծառայությունների գծով հարկային հաշիվներում առանձնացված ԱԱՀ-ի գումարները կարող են հաշվանցել նաև առանց մատակարարներին կամ ծառայություն մատուցողներին վճարում կատարելու,
3. 2015 թվականի մայիսի 7-ին ՀՀ Ազգային Ժողովի կողմից ընդունված` «Շրջանառու­թյան հարկի մասին» Հայաստանի Հանրապետության օրենքում փոփոխություններ և լրա­ցում­­ներ կատարելու մասին» ՀՕ-38-Ն օրենքով (ուժի մեջ է մտել 2015 թվա­կանի հուլիսի 1-ից) բարձրացվել է ավելացված արժեքի հարկով չհարկվող շեմը՝ տարեկան 58.35 մլն դրամի փոխարեն սահմանելով տարեկան 115 մլն դրամ: Ընդ որում, 2015 թվականի մայիսի 7-ին ՀՀ Ազգային Ժողովի կողմից ընդունված` «Ավելացված արժեքի հարկի մասին» Հայաստանի Հան­րա­պե­տու­թյան օրենքում լրացում և փոփոխություն կատարելու մասին» ՀՕ-41-Ն օրենքով սահ­ման­վել է, որ ավելացված արժեքի հարկով չհարկվող նոր շեմը՝

ա. 2015 թվականի ընթացքում կիրառելի չէ այն հարկ վճարողների նկատմամբ, որոնց կողմից 2015 թվականի հունվարի 1-ից մինչև 2015 թվականի հուլիսի 1-ն ընկած ժամանա­կա­հատ­վածում իրականացված՝ ԱԱՀ-ով հարկվող գործարքների հարկվող շրջանառությունը գերա­զանցել է 58.35 մլն դրամը,

բ. կիրառելի չէ ոչ առևտրային կազմակերպությունների և «Ավելացված արժեքի հարկի մասին» ՀՀ օրենքի 3.1-ին հոդվածի 3-րդ կետի «բ» ենթակետում և 6-րդ հոդվածի 1-ին կետի «ա» ենթակետում նշված դեպքերում` անհատ ձեռնարկատեր չհանդիսացող ֆիզիկական անձանց կողմից իրականացվող հարկվող գործարքների նկատմամբ:

Հաշվետու ժամանակահատվածում ՀՀ պետական բյուջեի հարկային եկամուտների ու պետական տուրքերի 4.5%-ն ապահովվել է *ակցիզային հարկի* հաշվին՝ կազմելով շուրջ 35.1 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է ավելի քան 21.6 մլրդ դրամ, հանրապետությունում արտադրվող ենթաակցիզային ապրանքների հարկումից` 13.4 մլրդ դրամ: Ներմուծվող ենթաակցիզային ապրանքների գծով մուտքերը նախորդ տարվա նույն ժամանակահատվածի համեմատ նվազել են 0.4%-ով, իսկ տեղական արտադրության ենթաակցիզային ապրանքների հարկումից ստացված մուտքերը՝ աճել 5.3%-ով: Արդյունքում ակցիզային հարկի ընդհանուր մուտքերը նախորդ տարվա նույն ժամանակահատվածի համեմատ աճել են 1.7%‑ով կամ 592.4 մլն դրամով:

Եվրասիական տնտեսական միությանը Հայաստանի Հանրապետության անդամակցությամբ պայմանավորված՝ ՀՀ հարկային հարաբերությունների կարգավորումներում կատարվել են հետևյալ փոփոխու­թյուն­ները.

1. վերանայվել են ԵՏՄ անդամ երկր­ներից ՀՀ ներ­մուծվող ապրանքների համար անուղղակի հարկերի հաշվարկման կարգը և ժամկետները: Մասնավորապես` սահմանվել է, որ ԵՏՄ անդամ պետություններից ներմուծվող ապրանքների մասով հաշվարկված ԱԱՀ-ի և ակցիզային հարկի գումարները (բացառությամբ ակցիզային դրոշմանիշներով պարտադիր դրոշ­մա­վորման ենթակա ապրանքների համար հաշվարկված ակցիզային հարկի գումարների) ՀՀ պետական բյուջե են վճարվում մինչև ապրանքները ՀՀ տարածք փաստացի ներմուծելու օրն ընդգրկող ամսվան հաջորդող ամսվա 20-ը ներառյալ՝ որպես հարկային մարմնին վճարվող գումարներ: Ակցիզային դրոշմանիշներով պարտադիր դրոշմավորման ենթակա ապրանքների ներ­մուծման համար հաշվարկված ակցիզային հարկի գումարները ՀՀ պետական բյուջե են վճարվում «Ակցիզային հարկի մասին» ՀՀ օրենքով սահմանված՝ ներմուծման օրվան հաջոր­դող 10-օրյա ժամկետում՝ որպես մաքսային մարմնին վճարվող գումարներ.
2. եթե հարկ վճարողի կողմից հարկային մարմին ներկայացված ներմուծման հարկային հայտարարագրերում արտացոլված՝ ներմուծվող ապրանքների՝ ԱԱՀ-ով և (կամ) ակցիզային հարկով հարկման բազաները փոքր են հարկային մարմնի տեղեկատվական բազայում ներ­մուծ­ման հաշվետու ժամանակաշրջանում առկա՝ նույն ապրանքների ներմուծման հարկման բազայի 80%-ից, ապա հարկային մարմնի ներկայացրած գրավոր ծանուցագրի հիման վրա, մինչև այդ ծանուցագրի ներկայացման օրվան հաջորդող տասներորդ օրը ներառյալ, ներ­մու­ծողի կողմից վճարվում են ծանուցագրում նշված հարկման բազայի 80%-ի և իր կողմից հաշ­վարկված հարկման բազայի տարբերությունից հաշվարկվող հարկերը: Միաժա­մա­նակ սահ­մանվել է, որ ծանուցագրում նշված գումարի նկատմամբ հաշվարկվում են տույժեր՝ ծանուցագիրը ներկայացնելու օրվան հաջորդող 10‑րդ օրվանից սկսած: Միաժամանակ, ԵՏՄ-ին ՀՀ անդամակցությամբ պայմանավորված՝ «Կազմակերպություն­ների և անհատ ձեռնարկատերերի կողմից ներմուծվող` մաքսա­տուրքի 0 տոկոս դրույքաչափ ունե­­ցող և ակցիզային հարկով հարկման ոչ ենթակա այն ապրանք­­ների ցանկը հաստատելու մասին, որոնցից ավելացված արժեքի հարկը մաքսա­յին մարմինների կող­մից չի հաշվարկվում և գանձ­վում» ՀՀ օրենքով նախատեսված արտոնությունների կիրա­ռու­թյան շարունակա­կա­նու­թյունն ապահովելու նպատակով 2015 թվականի փետրվարի 26-ին ՀՀ Ազգա­յին ժողովի կող­մից ընդուն­ված՝ «Կազմակեր­պու­­թյունների և անհատ ձեռնար­կա­տերերի կող­մից ներմուծվող` մաքսա­­տուրքի 0 տոկոս դրույքա­չափ ունեցող և ակցիզային հար­կով հարկ­ման ոչ ենթակա այն ապրանք­­­­ների ցանկը հաստատելու մասին, որոնցից ավե­լաց­ված արժեքի հարկը մաքսա­յին մարմին­ների կողմից չի հաշվարկ­վում և գանձվում» Հայաս­տանի Հան­րապե­տու­թյան օրենքում փոփոխություն կատա­րելու մասին» ՀՕ-5-Ն օրենքով ուժի մեջ է մտել 2015 թվա­կանի մարտի 19-ին և կիրառվում է 2015 թվականի հունվարի 1-ից ծագած հարա­բերությունների վրա ամբողջու­­թյամբ վերախմբագրվել է նշյալ օրենքը, որի շրջանակներում որոշակի փոփո­խու­թյուններ են կատարվել նաև դրանով հաստատված՝ ԱԱՀ-ից ազատված ապրանք­ների ցան­կում:

2015 թվականի ինն ամիսների ընթացքում ՀՀ պետական բյուջեի հարկային եկամուտների և պետական տուրքերի 10.2%‑ն ապահովվել է *շահութահարկի* հաշվին՝ կազմելով 79.9 մլրդ դրամ: Նախորդ տարվա ինն ամիսների համեմատ շահութահարկի մուտքերը նվազել են 9.6%‑ով կամ 8.5 մլրդ դրամով:

2012 թվականի դեկտեմբերի 19-ին Հայաստանի Հանրապետության Ազգային ժողովի կողմից ընդունված` «Շահութահարկի մասին» Հայաստանի Հան­­րապետության օրենքում փո­­փո­խու­­թյուն­­ներ և լրացումներ կատարելու մասին» Հայաստանի Հանրապետության ՀՕ-238-Ն օրեն­քով վերանայվել է հիմնական միջոցների գծով ամորտիզացիոն մասհանումների կատարման համա­կարգը: Մասնավորապես` սահմանվել է, որ 2014 թվականի հունվարի 1-ից հետո ձեռք­բեր­ված` մաշ­վածքի ենթակա, սեփականության իրավունքով հարկատուին պատկանող կամ երկա­րա­ժամ­կետ ֆինանսական վարձակալությամբ (լիզինգով) վերցված ոչ ընթացիկ ակտիվ­ների (այդ թվում` հիմնական միջոցների և ոչ նյութական ակտիվների) ամորտիզացիոն մասհանումների գումարը հաշվարկվում է` ելնելով հիմնական միջոցների տվյալ խմբի համար սահմանված` ամորտիզացիոն տարեկան առավելագույն տոկոսադրույքից:

Հաշվետու ժամանակահատվածում ՀՀ պետական բյուջե է մուտքագրվել շուրջ 8.2 մլրդ դրամ *շրջանառության հարկ* (կազմելով հարկերի և տուրքերի 1%-ը), որը 30.6%-ով կամ 3.6 մլրդ դրամով զիջել է նախորդ տարվա համապատասխան ցուցանիշը` հիմնականում պայմանավորված առևտրական (առք ու վաճառքի) գործունեությունից ստացվող եկամուտներից գանձված հարկի նվազմամբ: Շրջանառության հարկից 4.1 մլրդ դրամը մուտքագրվել է առևտրական (առք ու վաճառքի) գործունեությունից, 872 մլն դրամը` արտադրական գործունեությունից ստացվող եկամուտներից, 542.4 մլն դրամը` ռեզիդենտների կողմից ստացվող պասիվ եկամուտներից, 170.4 մլն դրամը` նոտարական գործունեությունից և 2.5 մլրդ դրամը` այլ գործունեության տեսակներից ստացվող եկամուտներից:

2014 թվականի հունիսի 21-ին ՀՀ Ազգային Ժողովի կողմից ընդունված՝ «Շրջանառության հարկի մասին» Հայաստանի Հանրա­պե­տու­թյան օրենքում փոփոխություններ և լրացումներ կատարելու մասին» ՀՕ-128-Ն օրենքով ուժի մեջ է մտել 2014 թվա­կանի հոկտեմբերի 1-ից առևտրական (առք ու վաճառքի) գործունեություն իրականացնող տնտեսավարող սուբյեկտների համար շրջանառության հարկի դրույքաչափը 3.5%-ի փոխարեն սահմանվել է 1 տոկոս, և զուգահեռաբար սահմանվել է կատարվող ձեռքբերումները փաստաթղթերով հիմնավորելու պարտադիր պահանջ:

2015 թվականի փետրվարի 5-ին ՀՀ Ազգային Ժողովի կողմից ընդունված՝ «Շրջանառության հարկի մասին» Հայաստանի Հանրա­պե­տու­թյան օրենքում լրացումներ կատարելու մասին» ՀՕ-1-Ն օրենքով ուժի մեջ է մտել 2015 թվա­կանի մարտի 5-ից սահմանվել է, որ ապրանքներ ձեռք բերելու պարտադիր փաստա­թղթա­վորման պահանջը չի տարածվում մինչև 2015 թվականի հուլիսի 1-ն ընկած ժամա­նա­կա­հատ­վածում որևէ օրվա դրությամբ առկա ապրանքային մնացորդի վրա, որի մասին հարկ վճարողները մինչև 2015 թվականի հուլիսի 1-ն իրենց հաշվառման վայրի հարկային մարմին են ներկայացնում վերադաս հարկային մարմնի ղեկավարի հաստատած ձևի տեղեկանք:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջանառու­թյան հարկի մասին» Հայաստանի Հանրապետության օրենքում փոփոխություններ և լրա­ցում­­ներ կատարելու մասին» ՀՕ-38-Ն օրենքով (ուժի մեջ է մտել 2015 թվա­կանի հուլիսի 1-ից) սահմանվել է, որ`

1. շրջանառության հարկ վճարող կարող են համարվել անձինք, որոնց կողմից նախորդ օրացուցային տարվա ընթացքում գործունեության բոլոր տեսակների մասով մատա­­կարար­ված ապրանքների և մատուցված ծառայությունների (կատարված աշխա­տանք­ների) իրա­ցու­մից հասույթը՝ առանց ԱԱՀ-ի, չի գերազանցել 115 մլն դրամը նախկինում գործող 58.35 մլն դրամի փոխարեն:
2. առևտրական (առք ու վաճառքի) գործունեություն իրականացնող շրջանառության հարկ վճարողները յուրաքանչյուր հաշվետու ժամանակաշրջանի համար շրջանառության հարկը հաշվարկում են հարկվող օբյեկտի նկատմամբ 5 տոկոս դրույքաչափով (նախկին 1 տոկոսի փոխարեն):

 Միաժամանակ սահմանվել է, որ հաշվետու ժամանակաշրջանի համար առևտրական (առք ու վաճառքի) գործունեությունից ստացվող եկամուտների մասով հաշվարկված շրջա­նա­ռության հարկի գումարը նվազեցվում է տվյալ հաշվետու ժամանակաշրջանում անմի­ջա­կան վաճառքի նպատակով ձեռք բերված ապրանքների գծով կատարված ծախսերի` ՀՀ օրենս­դրու­թյամբ սահմանված երկկողմանի հաստատված (վավերացված) հաշվարկային փաստաթղթերով հիմնավորված ծախսերի (ներառյալ՝ անուղղակի հարկերը), ինչպես նաև ՀՀ ներմուծված ապրանքների մասով ներմուծման հայտարարագրերում արտացոլված մաք­սա­յին արժեքի և հաշվարկված անուղղակի հարկերի հանրագումարի կամ ավելացված արժեքի հարկով հարկման բազայի ու հաշվարկված ավելացված արժեքի հարկի հանրա­գու­մարի 4 տոկոսը կազմող գումարի չափով: Եթե նշյալ նվազեցումներից հետո շրջանառության հարկի գումարը կազմում է առևտրական (առք ու վաճառքի) գործունեությունից ստացվող եկամուտների նկատմամբ հաշվարկված 1.5 տոկոսից, իսկ 2015 թվականի հուլիսի 1-ից մինչև դեկտեմբերի 31-ն ընկած հաշվետու ժամանակաշրջանների համար՝ 1 տոկոսից պա­կաս գումար, ապա առևտրական (առք ու վաճառքի) գործունեությունից ստացվող եկամուտ­ների համար շրջանառության հարկը հաշվարկվում է հարկվող օբյեկտի նկատմամբ 1.5 տոկոս, իսկ 2015 թվականի հուլիսի 1-ից մինչև դեկտեմբերի 31-ն ընկած հաշվետու ժամանակաշրջանների համար՝ 1 տոկոս դրույքաչափով: Շրջանառության հարկի գումարից չնվազեց­ված մասը նվազեցվում է հետագա հաշվետու ժամանակաշրջանների համար առևտրա­կան (առք ու վաճառքի) գործունեությունից ստացվող եկամուտների նկատմամբ հաշ­վարկ­վող շրջանառության հարկի գումարից:

1. շրջանառության հարկ վճարողը դադարում է համարվել շրջանառության հարկ վճա­րող, եթե շրջանառության հարկ վճարող համարվելու ժամանակաշրջանում թույլ է տվել հսկիչ-դրամարկղային մեքենաների շահագործման կանոնների խախտման երրորդ դեպք,
2. առևտրական (առք ու վաճառքի) գործունեությունից ստացվող եկամուտների մասով հաշվարկված շրջանառության հարկի գումարից օրենքով սահմանված ապրանքների ձեռք բեր­­­ման ծախսերի, ինչպես նաև հաշվետու ժամանակաշրջանում շրջանառության հարկի գումարից չնվազեցվող և փոխանցվող գումարների մասով նվազեցումներն ավել կատա­րելու դեպքում գանձվում է դրա արդյունքում պակաս հաշվարկված շրջանառության հարկի գումարը, ինչպես նաև տուգանք` այդ գումարի 100 տոկոսի չափով: Միաժամանակ, սահ­ման­­վել է նաև, որ նշյալ չափով տուգանքը չի կիրառվում, եթե կատարվող վերա­հաշ­վարկ­ների արդյունքում վճարման ենթակա շրջանառության հարկի գումարը չի գերազանցում շրջա­­­նառության հարկ վճարողի կողմից այդ գործունեության մասով հարկվող օբյեկտի նկատ­­­մամբ 1.5 տոկոս, իսկ 2015 թվականի հուլիսի 1-ից մինչև դեկտեմբերի 31-ն ընկած հաշ­­­վետու ժամանակաշրջանների համար՝ 1 տոկոս դրույքաչափով հաշվարկված հարկի գումարը:

2015 թվականի ինն ամիսների ընթացքում 225.4 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 28.6%-ը և 7.6%‑ով գերազանցելով 2014 թվականի նույն ժամանակահատվածի ցուցանիշը, որը հիմնականում պայմանավորված է աշխատավարձից և դրան հավասարեցված վճարումներից գանձված մուտքերի աճով: Եկամտային հարկից ավելի քան 213.6 մլրդ դրամը մուտքագրվել է աշխատավարձից և դրան հավասարեցված վճարումներից, 2.6 մլրդ դրամը` ձեռնարկատիրական գործունեությունից, 7.7 մլրդ դրամը` պասիվ եկամուտներից և 1.5 մլրդ դրամը` այլ աղբյուրներից ստացված եկամուտներից:

2014 թվականի հունիսի 21-ին ՀՀ Ազգային Ժողովի կողմից ընդունված՝ «Եկամտային հարկի մասին» Հայաստանի Հանրա­պե­տու­թյան օրենքում լրացում կատարելու մասին» ՀՕ-133-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ անհատ ձեռ­նար­կատեր և (կամ) նոտար չհանդիսացող ֆիզիկական անձի` անշարժ գույքի վարձակալությունից ստացված եկամուտների հանրագումարն ընթացիկ տարում 58.35 մլն դրամը գերազանցելու դեպքում գերազանցող մասից հարկ վճարողի կողմից տարեկան հաշվարկվում է եկամտային հարկ 10 տոկոս դրույքաչափով` հաշվի չառնելով օրենքով սահմանված նվազեցումները և հար­կա­­յին գործակալի միջոցով հաշվարկված ու պահ­ված հարկի գումարները, իսկ հարկային գոր­ծա­կալ չհանդիսացող անձանցից եկամուտներ ստա­նալու դեպքում՝ հաշվի չառնելով օրեն­քով սահմանված նվազեցումները և ֆիզիկական անձի կողմից գույքի վարձակալությունից ստաց­ված եկամուտներից ինքնուրույնաբար հաշ­վարկ­ված հարկի գումարները: Միաժամանակ, վերոգրյալով պայմանավորված՝ սահմանվել է նաև, որ ԱԱՀ-ով չեն հարկ­վում (հարկման օբյեկտ չեն համարվում) անհատ ձեռնարկատեր և (կամ) նոտար չհանդիսացող ֆիզիկական անձանց կողմից անշարժ գույքի վարձակալության գործարքները:

2014 թվականի դեկտեմբերի 17-ին ՀՀ Ազգային Ժողովի կող­­­մից ընդունված` «Եկամտա­­յին հարկի մասին» Հայաստանի Հանրապետության օրենքում լրացումներ կատա­րելու մասին» ՀՕ‑248‑Ն օրենքով ուժի մեջ է մտել 2015 թվա­կանի հուն­վարի 9-ից սահմանվել է, որ տեղեկատվական տեխնոլոգիաների ոլորտում գործունեություն իրականացնող՝ սահ­ման­ված կարգով հավաստագրված հարկա­յին գործակալը հավաստագրի գործո­ղու­թյան ժամ­­կետում աշխա­տող­ներին վճար­վող աշխատավարձից և դրան հավասարեցված եկամուտ­ներից եկա­մտա­­յին հարկը հաշվարկում է 10 տոկոս դրույքաչափով:

2015 թվականի մայիսի 7-ին ՀՀ Ազգային Ժողովի կող­­­մից ընդունված` «Եկամտա­­յին հարկի մասին» Հայաստանի Հանրապետության օրենքում փոփոխություն և լրացում կատա­րելու մասին» ՀՀ օրենքով սահմանվել է, որ այն հարկային գործակալը, որը ՀՀ ռեզիդենտների հետ կնքել է աշխատանքային պայմանագիր, և այդ պայմանագրի հիման վրա աշխատողն աշխատանք է կատարում բացառապես ՀՀ տարածքից դուրս, ապա «Շահութահարկի մասին» ՀՀ օրենքի 33-րդ հոդվածի 1.2-րդ մասով նախատեսված ծրագրերի իրականացման շրջանակներում աշխատողներին վճարվող աշխատավարձից և դրան հավասարեցված եկամուտներից եկամտա­­յին հարկը հաշվարկվում է 13 տոկոս դրույքաչափով:

Հաշվետու ժամանակահատվածում պետական բյուջեի հարկային եկամուտների և պետական տուրքերի 5.9%-ն ապահովվել է *մաքսատուրքի* հաշվին` կազմելով 46.7 մլրդ դրամ, որից 13.5 մլրդ դրամը կազմում է 2014 թվականի մայիսի 29-ի Եվրասիական տնտեսական միության մասին պայմանագրի գործողության արդյունքում ՀՀ ստացած զուտ մուտքը: 2014 թվականի ինն ամիսների համեմատ մաքսատուրքի մուտքերն աճել են 26.6%-ով կամ 9.8 մլրդ դրամով:

Եվրասիական տնտեսական միությանն անդամակցությամբ պայմանավորված՝ 2014 թվա­կանի դեկտեմբերի 17-ին ՀՀ Ազգային Ժողովի կողմից ընդունված՝ «Մաքսային կար­գա­վոր­­ման մասին» ՀՕ-241-Ն օրեն­­­քով (ուժի մեջ է մտել 2015 թվա­կանի հունվարի 2-ին) ուժը կորցրած է ճանաչ­վել Հայաստանի Հանրապետության 2000 թվականի հուլիսի 6-ի մաքսային օրենս­գիրքը: «Մաք­սային կարգավորման մասին» ՀՀ օրենքով կարգավորում են այն հարա­բերու­թյուն­ները, որոնք Մաքսային միության մաքսային օրենսգրքի և 2014 թվականի մայիսի 29-ի «Եվրա­սիա­կան տնտեսական միության մասին» պայմանագրի համաձայն, կարող են կար­գա­վորվել ազգա­յին օրենսդրությամբ:

«Հայաստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» պայմանագրի համաձայն (ուժի մեջ է մտել 2015 թվա­կանի հունվարի 2-ից)՝ ԵՏՄ անդամ պետություններից ապրանքների ներմուծման համար մաքսատուրքեր չեն գանձ­վում, իսկ ԵՏՄ անդամ չհանդիսացող պետություններց ապրանքների ներմուծման համար գանձ­­­­վում են Եվրասիական տնտեսական հանձնաժողովի խորհրդի 2012 թվականի հունիսի 16-ի թիվ 54 որոշմամբ հաստատված՝ միասնական մաքսային սակագներով հաշվարկված մաքսա­տուրքեր՝ բացառությամբ պայմանագրի 4-րդ հավելվածով նախատեսված ապրա­նք­ների, որոնց համար մաքսատուրքը վերոնշյալ պայմանագրով նախատեսված անցումային ժամա­­նակահատվածում գանձվում է նույն պայմանագրի հավելվածով սահմանված դրուքա­չա­փե­րով: Բացի այդ, վերոնշյալ պայմանագրի 2-րդ հավելվածի 1-ին կետով փոփոխություն է կատար­­վել 2014 թվականի մայիսի 29-ի «Եվրասիական տնտեսական միության մասին» պայ­մա­նագրի 5-րդ հավելվածով հաստատված՝ «Ներմուծման մաքսատուրքերի (համարժեք այլ վճար­­ների, հարկերի և տուրքերի) գումարները հաշվեգրելու և բաշխելու, դրանք որպես եկա­մուտ անդամ պետու­թյունների բյուջեներ փոխանցելու կարգի վերաբերյալ» արձա­նագրու­թյան մեջ՝ սահ­մանելով, որ ներմուծ­ման մաքսատուրքի գումարների բաշխման նորմատիվը ՀՀ համար կազ­մում է 1.13%: Անդամակցությունից հետո Հայաստանի Հանրապետությունում կիրառվում է «Մաքսային միության մաքսային սահմանով ֆիզիկական անձանց կողմից անձնական օգտագործ­ման ապրանքների տեղափոխման և դրանց բացթողնման հետ կապված մաքսային գոր­ծառ­նու­թյուն­ներ իրականացնելու կարգի մասին» համաձայնագիրը, որով սահմանված են ֆիզիկական անձանց կողմից միության սահմանով անձնական օգտագործման ապրանքների, այդ թվում՝ տրանսպորտային միջոցների տեղափոխման համար մաքսատուրքի և հարկերի միասնական դրույքաչափեր: Միաժամանակ, «Մաքսային կարգավորման մասին» ՀՀ օրենքի 249-րդ հոդվածով սահ­ման­վել է, որ Միության անդամ չհանդիսացող պետությունից ֆիզիկական անձանց կողմից միջ­ազ­գա­յին փոստային կամ սուրհանդակային առաքումներով Հայաստանի Հան­րա­պետու­թյան տարածք ներմուծվող ապրանքների համար վճարվում են միասնական մաքսային վճար­ներ (բացա­ռությամբ մաքսավճարի) հետևյալ միասնական դրույքաչափերով.

1. 0 տոկոս, եթե մեկ ամսվա ընթացքում տեղափոխվող ապրանքների ընդհանուր քաշը չի գերազանցում 30 կիլոգրամը, իսկ մաքսային արժեքը չի գերազանցում 200 հազար դրամը,
2. 22.5 տոկոս, եթե մեկ ամսվա ընթացքում Հայաստանի Հանրապետություն ներմուծ­վող ապրանքների ընդհանուր քաշը չի գերազանցում 30 կիլոգրամը, իսկ մաքսային արժեքը գերազանցում է 200 հազար դրամը, սակայն չի գերազանցում 1000 եվրոյին համար­ժեք Հայաստանի Հանրապետության դրամը,
3. 30 տոկոս, բայց ոչ պակաս, քան 30 կիլոգրամը գերազանցող յուրաքանչյուր կիլո­գրամի համար Միության համապատասխան միջազգային պայմանագրով սահմանված չափերը, եթե մեկ ամսվա ընթացքում Հայաստանի Հանրապետություն ներմուծվող ապրանք­ների ընդհանուր քաշը գերազանցում է 30 կիլոգրամը, կամ եթե մաքսային արժեքը գերա­զան­ցում է 1000 եվրոյին համարժեք Հայաստանի Հանրապետության դրամը:

2015 թվականի ինն ամիսներին ՀՀ պետական բյուջե են մուտքագրվել 2.3 մլրդ դրամ *հաստատագրված վճարներ*` ապահովելով հարկային եկամուտների ու պետական տուրքերի 0.3%-ը: Նշված ցուցանիշը նախորդ տարվա ինն ամիսների համեմատ նվազել է 44.2%‑ով կամ 1.8 մլրդ դրամով:

Հաշվետու ժամանակահատվածում ՀՀ պետական բյուջե են մուտքագրվել շուրջ 23.4 մլրդ դրամ *բնապահպանական և բնօգտագործման վճարներ`* կազմելով հարկերի և տուրքերի 3%‑ը: Նախորդ տարվա նույն ժամանակահատվածի համեմատ նշված եկամուտներն աճել են 16.3%-ով` հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով: Դրանք կազմել են 15.9 մլրդ դրամ և 85.3%‑ով կամ 7.3 մլրդ դրամով գերազանցել 2014 թվականի ինն ամիսների մուտքերը: Միևնույն ժամանակ, այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարները նախորդ տարվա ինն ամիսների համեմատ նվազել են 42.3%-ով կամ 2.6 մլրդ դրամով և կազմել են շուրջ 3.6 մլրդ դրամ: 1.2 մլրդ դրամ է գանձվել ՀՀ ներմուծվող շրջակա միջավայրին վնաս պատճառող ապրանքների համար, որոնք նախորդ տարվա ինն ամիսների համեմատ նվազել են 31.9%-ով կամ 572.8 մլն դրամով: Շուրջ 720.7 մլն դրամ է գանձվել օգտակար հանածոների արդյունահանման համար, որոնք 2014 թվականի ինն ամիսների համեմատ նվազել են 44.2%‑ով կամ 570.5 մլն դրամով: Մուտքերից 566.2 մլն դրամը կազմել են ՀՀ‑ում իրացվող շրջակա միջավայրին վնաս պատճառող ապրանքների համար գանձվող վճարները, որոնք նախորդ տարվա ինն ամիսների համեմատ նվազել են 30.3%-ով կամ 246.3 մլն դրամով:

2014 թվականի նոյեմբերի 19-ին ՀՀ Ազգային Ժողովի կողմից ընդունված՝ «Բնապահպանական և բնօգտագործման վճարների մասին» Հայաստանի Հանրա­պե­տու­թյան օրենքում փոփոխություն կատարելու մասին» ՀՕ-190-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ բնապահպանական և բնօգտագործման վճարներն այդ թվում` ռոյալթիների կանխավճարների կատարումը) ուշացնելու համար վճարողներից գանձ­վում է տույժ` ժամկետանց յուրաքանչյուր օրվա համար պակաս մուծված գումարի 0.15%-ի չափով (նախկին 0.2%-ի փոխարեն): Միաժամանակ, սահմանվել է, որ վճարման ժամկետին հաջորդող 365 օրը չլրացած վճար­ների չվճարված գումարների նկատմամբ տույժերի հաշվարկը հաշվարկվում է ժամկետանց յուրաքանչյուր օրվա համար՝ 0.15%-ի չափով, մինչև վճարման ժամկետին հաջորդող 365 օրը լրանալը:

Հաշվետու ժամանակահատվածում շուրջ 7.6 մլրդ դրամ են կազմել *նպատակային սոցիալական վճարները* (ապահովելով հարկերի և տուրքերի 1%-ը), որոնք սահմանվել են 2014 թվականի հուլիսի 1‑ից` «Կուտակային կենսաթոշակների մասին» ՀՀ օրենքում կատարված փոփոխության համաձայն: Նշենք, որ նախորդ տարվա նույն ժամանակահատվածում նպատակային սոցիալական վճարների գծով մուտքերը կազմել էին 1.1 մլրդ դրամ:

2015 թվականի ինն ամիսների ընթացքում ՀՀ պետական բյուջե են մուտքագրվել ավելի քան 21.3 մլրդ դրամ *այլ հարկեր`* կազմելով հարկերի և տուրքերի 2.7%-ը: Մասնավորապես` նշված գումարից 5.8 մլրդ դրամը կազմել են պարտադիր սոցիալական ապահովության վճարների գծով նախորդ տարիների պարտավորությունների վճարումից ստացված միջոցները, 5 մլրդ դրամը՝ արտոնագրային վճարները, 4 մլրդ դրամը՝ ռադիոհաճախականության օգտագործման պարտադիր վճարները, 2.7 մլրդ դրամը` ճանապարհային վճարները, 1.7 մլրդ դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 1 մլրդ դրամ` հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 556 մլն դրամ` հանրային ծառայությունների կարգավորման պարտադիր վճարները և 490.5 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռք բերման վճարները: Նախորդ տարվա ինն ամիսների համեմատ այլ հարկերի փաստացի ցուցանիշը նվազել է 4.5%-ով կամ 1 մլրդ դրամով:

2014 թվականի նոյեմբերի 19-ին ՀՀ Ազգային Ժողովի կողմից ընդունված՝ «Ճանապարհային վճարի մասին» Հայաստանի Հանրա­պե­տու­թյան օրենքում փոփոխություն կատարելու մասին» ՀՕ‑191-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ ճանապարհային վճարներն ուշացնելու համար վճարողներից գանձվում է տույժ` ժամկետանց յուրաքանչյուր օրվա համար պակաս մուծված գումարի 0.15%-ի չափով (նախկին 0.25%-ի փոխարեն): Միաժամանակ, սահմանվել է, որ վճարման ժամկետին հաջորդող 365 օրը չլրացած վճար­­ների չվճարված գումարների նկատմամբ տույժերի հաշվարկը հաշվարկվում է ժամկե­տանց յուրաքանչյուր օրվա համար՝ 0.15%-ի չափով, մինչև վճարման ժամկետին հաջոր­դող 365 օրը լրանալը:

Բացի վերը շարադրված օրենսդրական փոփոխություններից, հարկային եկամուտների մակարդակի վրա որոշակի ազդեցություն է ունեցել 2014 թվականի նոյեմբերի 20-ին ՀՀ Ազգային Ժողովի կողմից ընդունված` «Սահմա­նա­մերձ գյուղական համայնքներում իրականացվող գործունեությունը հարկերից ազատելու մասին» ՀՕ‑156‑Ն օրենքը ուժի մեջ է մտել 2015 թվա­կանի հուն­վարի 1-ից, որով սահմանվել է, որ 2015 թվականի հունվարի 1-ից ՀՀ կառա­վա­րու­­թյան կողմից հաս­տատ­ված ցան­­կում ներառ­ված սահ­­­­­մանամերձ գյուղա­­կան համայն­ք­նե­րում իրա­­կա­նացվող ձեռնարկա­տիրա­կան գոր­ծու­նեու­­թյունն ազա­տվում է հիմնա­կան հար­կե­րից (ԱԱՀ-ից, շահութահարկից կամ եկամտա­յին հար­կից, շրջանառության հարկից, արտոնա­գրա­յին վճարներից):

2015 թվականի ինն ամիսների ընթացքում ՀՀ պետական բյուջե են մուտքագրվել 24 մլրդ դրամ *պետական տուրքեր`* կազմելով իննամսյա ծրագրի 99.2%-ը: Չնայած նշված մուտքերը ծրագրային ցուցանիշի նկատմամբ ընդհանուր առմամբ զգալի շեղում չեն արձանագրել, առանձին եկամտատեսակներ դրսևորել են տարբեր վարքագիծ: Մասնավորապես` ծրագրի գերազանցում է արձանագրվել ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների, Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման, գյուտերի, օգտակար մոդելների, արդյունաբերական նմուշների, ապ­րան­քային և սպասարկման նշանների, ապրանքների ծագման տե­ղա­նուն­ների, ֆիրմա­յին անվանումնե­րի, ինտեգրալ միկրոսխեմաների տոպո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների համար գանձվող տուրքերի գծով, որոնք կազմել են համապատասխանաբար 4.1 մլրդ դրամ, 33 մլն դրամ և 315.6 մլն դրամ` 90.3%-ով, 23.6%-ով և 0.7%-ով գերազանցելով կանխատեսված ցուցանիշները: 2015 թվականի ինն ամիսների ընթացքում կանխատեսված ցուցանիշը զիջել են պետական գրանցման (24.7%‑ով` կազմելով 2.5 մլրդ դրամ), լիցենզավորման ենթակա գործունեություն իրականացնելու նպատակով լիցենզիաներ տալու (8.1%‑ով` կազմելով 6.4 մլրդ դրամ), օրենքով սահմանված այլ ծառայությունների և գործողությունների (5.1%‑ով` կազմելով 7.9 մլրդ դրամ), հյուպատոսական ծառայությունների կամ գործողությունների (11.4%‑ով` կազմելով 1.4 մլրդ դրամ), դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու (10.1%‑ով` կազմելով շուրջ 1.3 մլրդ դրամ) և մշակութային արժեքների արտահանման կամ ժամանակավոր արտահանման իրավունքի վկայագիր տալու (35.9%‑ով` կազմելով 545 հազար դրամ) համար գանձվող տուրքերը:

2014 թվականի ինն ամիսների համեմատ պետական տուրքերից ստացված մուտքերը նվազել են 6%‑ով կամ 1.5 մլրդ դրամով, ինչը հիմնականում պայմանավորված է պետական գրանցման, ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների, ինչես նաև օրենքով սահմանված այլ ծառայությունների և գործողությունների համար գանձված տուրքերի համապատասխանաբար 18.4%-ով, 10.8%-ով և 4.4%-ով նվազմամբ:

«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՕ-223-Ն (լրա­ցումն ուժի մեջ է մտել 2014 թվականի դեկտեմբերի 31-ից) օրենքով սահմանվել է, որ Հայաստանի Հանրապետությունից օդային տրանսպորտի միջոցով ֆիզիկական անձանց (օդային ուղևորների) ելքի համար պետական տուրքի վճարումից ազատ­վում են Գյումրու «Շիրակ» օդանավակայանի օդային ուղևորները:

«Պետական տուրքի մասին» Հայաստանի Հանրապետության օրենքում լրացում և փոփոխություն կատարելու մասին» ՀՕ-167-Ն (ուժի մեջ է մտել 2014 թվականի դեկտեմբերի 27-ից) օրենքով ընդհանուր օգտագործման ուղևորատար ավտոմոբիլային տրանս­պոր­տով կանո­նա­վոր փոխադրումների կազմակերպման համար կազմա­կեր­պություն­ների և անհատ ձեռնար­կատե­րերի կողմից Երևան քաղաքում ներքաղաքային յուրաքանչյուր երթուղու տարեկան սպա­սարկ­­ման համար սահ­ման­վել է պետական տուրք՝ բազային տուրքի 100-ապատիկի չափով:

«Պետական տուրքի մասին» Հայաստանի Հանրապետության օրենքում փոփոխու­թյուն­ներ և լրացումներ կատարելու մասին» ՀՕ-167-Ն (ուժի մեջ է մտել 2014 թվականի դեկտեմ­բերի 27-ից) օրենքով վերանայվել է մարդատար-տաքսի ավտոմոբիլներով ուղևորափո­խադ­րում­ներ կազմակերպելու համար սահմանված պետական տուրքը և սահմանվել է պետա­կան տուրք՝

1. անհատ ձեռնարկատերերի և կազմակերպությունների կողմից մարդատար-տաքսի մեկից չորս ավտոմոբիլներով ուղևորափոխադրումների կազմակերպման համար` տարեկան բազային տուրքի 100-ապատիկի չափով,
2. անհատ ձեռնարկատերերի և կազմակերպությունների կողմից մարդատար-տաքսի չոր­սից ավելի ավտոմոբիլներով ուղևորափոխադրումների կազմակերպման համար` տարեկան բազային տուրքի 200-ապատիկի չափով,
3. ֆիզիկական անձանց կողմից մարդատար-տաքսի մեկ ավտոմոբիլով ուղևորափոխադրումների կազմակերպման համար՝

ա) Երևան քաղաքում՝ ամսական բազային տուրքի 12-ապատիկի չափով կամ եռամսյա­կային բազային տուրքի 34-ապատիկի չափով կամ տարեկան բազային տուրքի 120-ապա­տի­կի չափով,

բ) այլ քաղաքներում՝ ամսական բազային տուրքի 8-ապատիկի չափով, կամ եռամս­յակային բազային տուրքի 23-ապատիկի չափով, կամ տարեկան բազային տուրքի 80-ապատիկի չափով,

գ) այլ վայրերում՝ ամսական բազային տուրքի 5-ապատիկի չափով կամ եռամ­սյա­կային բազային տուրքի 13.5-ապատիկի չափով կամ տարեկան բազային տուրքի 45-ապատիկի չափով,

դ) սահմանամերձ գյուղերում՝ ամսական բազային տուրքի 4-ապատիկի չափով կամ եռամսյակային բազային տուրքի 9-ապատիկի չափով կամ տարեկան բազային տուրքի 30‑ապատիկի չափով:

«Պետական տուրքի մասին» Հայաստանի Հանրապետության օրենքում փոփոխու­թյուն­ներ և լրացում կատարելու մասին» ՀՕ-189-Ն (ուժի մեջ է մտել 2015 թվականի հունվարի 1-ից) օրենքով սահմանվել է, որ պետական տուրք գանձող պաշտոնատար անձանց կողմից իրենց վրա դրված պարտականությունները ոչ պատշաճ կատարելու հետևանքով սահ­մանված ժամկետներում բյուջե չգանձված պետական տուրքի գումարները, ինչպես նաև պետա­կան տուրքի վճարման ժամկետի հետաձգման գծով արտոնություն ունեցող վճարողի կող­մից պետա­կան տուրքի վճարման համար սահմանված ժամկետներում վճարումը, ինչպես նաև նույն օրեն­քով սահմանված տարեկան պետական տուրքերի վճարման համար սահման­ված ժամ­կետ­ներում վճարումը չկատարելու դեպքում բյուջե չվճարված պետական տուրքի գումար­ները ենթակա են բռնագանձման պետական բյուջե` ժամկետանց յուրաքանչյուր օրվա համար 0.15%-ի չափով (նախկին 0.5%-ի փոխարեն): Միաժամանակ, սահմանվել է, որ նախատեսված տույժը կիրառվում է ժամանակին չվճարված (չգանձված) պետական տուրքի գումարի նկատմամբ՝ դրա վճարման ժամկետից անցած ամբողջ ժամանակաշրջանի համար, բայց ոչ ավելի, քան 365 օրվա համար:

2015 թվականի հունիսի 22-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում լրա­ցում­­ կատարելու մասին» ՀՕ-83-Ն օրենքով (ուժի մեջ է մտել 2015 թվա­կանի հուլիսի 30-ից) սահմանվել է, որ օտար­երկրյա քաղաքացիների համար Հայաստանի Հանրապետությունում աշխատանքի թույլտ­­վու­թյուն ստանալու համար գործատուից գանձվում է պետական տուրք` բազա­յին տուրքի 25-ապատիկի չափով:

# Պաշտոնական դրամաշնորհներ

ՀՀ կառավարության 2015 թվականի ինն ամսվա բյուջեի ծրագրով նախատեսվել էր արտաքին դոնորների աջակցությամբ իրականացվող նպատակային ծրագրերի շրջանակներում ստանալ 18.7 մլրդ դրամ պաշտոնական դրամաշնորհներ: Փաստացի ստացվել են 15.1 մլրդ դրամ դրամաշնորհներ` կազմելով ծրագրով նախատեսվածի 80.6%-ը, որից 3.1 մլրդ դրամը հանդիսանում է չկապակցված դրամաշնորհ և տրամադրվել է Եվրամիության կողմից՝ «Աջակցություն ՀՀ գյուղատնտեսությանը և գյուղի զարգացմանը» 2013 թվականի բյուջետային աջակցության ծրագրի շրջանակներում, որը նախատեսված չէ ՀՀ 2015 թվականի պետական բյուջեում: Առանց նշված մուտքը հաշվի առնելու՝ նպատակային դրամաշնորհների կատարողականը կազմում է 12 մլրդ դրամ կամ նպատակային ծրագրերի համար նախատեսված միջոցների 64.2%-ը, որը պայմանավորված է դրանց կատարման աստիճանով: Մուտքերից 1.1 մլրդ դրամը ստացվել է ՀՀ պետական մարմինների արտաբյուջետային ծրագրերի, 10.9 մլրդ դրամը՝ ծրագրերի իրականացման գրասենյակների միջոցով իրականացվող ծրագրերի շրջանակներում՝ արձանագրելով համապատասխանաբար 110.4% և 61.6% կատարողական: Մասնավորապես՝ չեն ստացվել 13 նպատակային ծրագրերի շրջանակներում նախատեսված ավելի քան 9.3 մլրդ դրամի դրամաշնորհները: Միևնույն ժամանակ հարկ է նշել, որ որոշ նպատակային ծրագրերի շրջանակներում ստացված միջոցները գերազանցել են իննամսյա ծրագիրը՝ 60.9%-ով կամ 3.0 մլրդ դրամ ընդհանուր գումարով: Բացի այդ, պետական բյուջեով չնախատեսված յոթ դրամաշնորհային ծրագրերի շրջանակներում ստացվել է 701.4 մլն դրամ: Ծրագրերի իրականացման գրասենյակների միջոցով իրականացվող ծրագրերի շրջանակներում ստացված միջոցներից 1.6 մլրդ դրամը տրամադրվել է Համաշխարհային բանկի կողմից` կազմելով նախատեսվածի 83.8%-ը, 163.6 մլն դրամ (նախատեսվածի 89.5%-ը)` ԱՄՆ կառավարության, 1.6 մլրդ դրամ (նախատեսվածի 113.5%-ը)` Գերմանիայի զարգացման վարկերի բանկի, 7.1 մլրդ դրամ (նախատեսվածի 138.5%-ը)` Եվրոպական միության, 321.6 մլն դրամ (նախատեսվածի 71.3%-ը)՝ Վերակառուցման և զարգացման եվրոպական բանկի աջակցությամբ իրականացվող ծրագրերի շրջանակներում:

Արտաբյուջետային ծրագրերի շրջանակներում ստացված միջոցների զգալի մասը դոնորների կողմից հատկացվել է սոցիալական պաշտպանության և առողջապահության ոլորտներին, ընդ որում ծրագրի 10.4%-ով գերազանցումը պայմանավորված է «ՀՀ-ում տուբերկուլյոզի դեմ պայքարի ազգային ծրագրի ուժեղացում և դեղակայուն տուբերկուլյոզի կառավարման ընդլայնում» դրամաշնորհային ծրագրի շրջանակներում ստացված միջոցներով, որոնք կազմել են 700.5 մլն դրամ՝ 138.8%-ով գերազանցելով ծրագրված ցուցանիշը:

Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհներն աճել են 107.3%-ով կամ 7.8 մլրդ դրամով:

# Այլ եկամուտներ

2015 թվականի ինն ամսում ՀՀ պետական բյուջեի այլ եկամուտները կազմել են 51 մլրդ դրամ և 103.5%-ով ապահովել իննամսյա ծրագիրը: Նշված գումարից 23.8 մլրդ դրամը կազմել են ՀՀ պետական հիմնարկների արտաբյուջետային եկամուտները` ապահովելով 100.6% կատարողական: Այլ եկամուտների ծրագրի գերազանցումը հիմնականում պայմանավորված է պետության կողմից ռեզիդենտներին տրամադրված վարկերի օգտագործման տոկոսավճարների և բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների ծրագրային ցուցանիշների գերազանցմամբ՝ համապատասխանաբար 9.1%-ով և 10.2%-ով: 2014 թվականի ինն ամսվա համեմատ այլ եկամուտներն աճել են 7.8%-ով կամ 3.7 մլրդ դրամով` հիմնականում պայմանավորված պետության կողմից ռեզիդենտներին տրված վարկերի օգտագործման դիմաց ստացված տոկոսների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 16.3 մլն դրամ` 12.5%-ով զիջելով նախորդ տարվա նույն ժամանակահատվածի ցուցանիշը:

Պետական սեփականություն հանդիսացող գույքի վարձակալությունից եկամուտները հաշվետու ժամանակահատվածում կազմել են 532.2 մլն դրամ` 15.1%-ով գերազանցելով ծրագիրը: 2014 թվականի ինն ամսվա համեմատ պետական գույքի վարձակալությունից եկամուտներն աճել են 21.2%-ով:

2015 թվականի ինն ամիսների ընթացքում 7.9 մլրդ դրամ կամ նախատեսվածից 10.2%-ով ավել մուտքեր են ստացվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից: Ծրագրվածից ավել եկամուտների ստացումը պայմանավորված է նրանով, որ 2015 թվականի ինն ամսվա ՀՀ պետական բյուջեի կատարման ընթացքում պետական բյուջեի ելքերը պակաս են կազմել ՀՀ կառավարության ծրագրից: Նախորդ տարվա նույն ժամանակահատվածի համեմատ նշված մուտքերն աճել են 13.6%‑ով, որը պայմանավորված է ինչպես 2015 թվականի ընթացքում թողարկված եվրապարտատոմսերից ստացված միջոցների ավանդադրմամբ, այնպես էլ տոկոսադրույքների բարձրացմամբ, մասնավորապես, 2015 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 11.84%՝ նախորդ տարվա 7.55%-ի դիմաց:

2015 թվականի ինն ամսում 816.4 մլն դրամ է ստացվել իրավաբանական անձանց կապիտալում կատարված ներդրումներից ստացվող շահաբաժինների գծով՝ 22.6%-ով գերազանցելով ծրագիրը և 1.8 %-ով՝ նախորդ տարվա նույն ժամանակահատվածի մուտքերը:

Իննամսյա ծրագրի 9% գերազանցում է արձանագրվել պետության կողմից տրված վարկերի օգտագործման դիմաց ստացվող տոկոսների գծով, որոնք կազմել են շուրջ 11.7 մլրդ դրամ: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են ավելի քան 11.5 մլրդ դրամ կամ ծրագրի 109.1%-ը: Ծրագրային ցուցանիշի գերազանցումը պայմանավորված է ինչպես փաստացի տրամադրված վարկային միջոցների ծավալով, այնպես էլ բյուջեում նախատեսված փոխարժեքի համեմատ փաստացի փոխարժեքի բարձր մակարդակով: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով 134 մլն դրամ:

Հաշվետու ժամանակահատվածում ստացվել են 433.7 մլն դրամ ոչ պաշտոնական դրամաշնորհներ՝ ապահովելով ծրագրի 100% կատարողական: Նախորդ տարվա նույն ժամանակահատվածի համեմատ նշված մուտքերը նվազել են 24.2%-ով:

10.4 մլրդ դրամ պետական բյուջե է մուտքագրվել իրավախախտումների համար կիրառվող պատժամիջոցներից` 2.4%-ով գերազանցելով ծրագրված և 4.9%-ով՝ նախորդ տարվա նույն ժամանակահատվածի ցուցանիշը:

Ապրանքների մատակարարումից և ծառայությունների մատուցումից մուտքերը կազմել են 17.8 մլրդ դրամ` 98.3%‑ով ապահովելով ինն ամսվա ծրագրային ցուցանիշը: 2014 թվականի ինն ամսվա համեմատ նշված եկամուտներն աճել են 10.9%-ով կամ 1.8 մլրդ դրամով:

Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներից մուտքերը կազմել են շուրջ 1.4 մլրդ դրամ` 90.7%-ով ապահովելով 2015 թվականի ինն ամսվա համար նախատեսված ցուցանիշը:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

2015 թվականի ինն ամիսներին ՀՀ կառավարության կողմից նախատեսվել էր պետական բյուջեից 950.6 մլրդ դրամ[[23]](#footnote-23) ծախսերի կատարում: Հաշվի առնելով «Հայաստանի Հանրապետության 2014 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջները, որոնց համաձայն ՀՀ պետական բյուջեի ծրագրային և փաստացի ցուցանիշներում ներառվել են նաև ՀՀ պետական մարմինների արտաբյուջետային միջոցները և ՀՀ պետական բյուջեից առանց սահմանափակման իրականացվող ծախսերը, ինչպես նաև կիրառելով պետական բյուջեում փոփոխություններ կատարելու վերաբերյալ օրենքով կառավարությանը վերապահված լիազորությունները` ՀՀ պետական բյուջեի ծախսերի իննամսյա ծրագիրը ճշտվել է` կազմելով շուրջ 1054.4 մլրդ դրամ, որի դիմաց փաստացի ծախսերը կազմել են 961.7 մլրդ դրամ: Պետական բյուջեի ծախսերի իննամսյա ծրագիրը կատարվել է 91.2%-ով, շեղումների ընդհանուր գումարի 49%-ը բաժին է ընկել ընթացիկ ծախսերին, իսկ 51%-ը` ոչ ֆինանսական ակտիվների հետ գործառնություններին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 16.3%-ով կամ 134.7 մլրդ դրամով` մեծ մասամբ պայմանավորված ընթացիկ ծախսերի աճով:

Հաշվետու ժամանակահատվածում ընթացիկ ծախսերը կազմել են 873.4 մլրդ դրամ, որոնց իննամսյա ծրագիրը կատարվել է 95.1%-ով: Նախորդ տարվա ինն ամիսների համեմատ նշված ծախսերն աճել են 14.7%-ով կամ 111.9 մլրդ դրամով, որը հիմնականում պայմանավորված է կենսաթոշակների, աշխատանքի վարձատրության, ծառայությունների ու ապրանքների ձեռքբերման և այլ ծախսերի աճով:

Ընթացիկ ծախսերին հատկացված միջոցներից 96.2 մլրդ դրամն ուղղվել է պետական հիմնարկների աշխատողների աշխատավարձերի վճարմանը` կազմելով ծրագրի 94.9%-ը: Այն 27.4%‑ով (20.7 մլրդ դրամով) գերազանցել է նախորդ տարվա ցուցանիշը, ինչը հիմնականում պայմանավորված է 2014 թվականի հուլիսի 1-ից պետական ծառայողների աշխատավարձերի բարձրացմամբ:

Ծառայությունների և ապրանքների ձեռք բերման նպատակով հաշվետու ժամանակահատվածում ՀՀ պետական բյուջեից օգտագործվել է 169.1 մլրդ դրամ, որը կազմում է ծրագրի 91.3%-ը: 2014 թվականի ինն ամիսների համեմատ նշված ծախսերն աճել են 11.2%-ով կամ 17 մլրդ դրամով, ինչը հիմնականում պայմանավորված է պայմանագրային այլ ծառայությունների ձեռքբերման, ընթացիկ նորոգման ու պահպանման և նյութերի ձեռքբերման ծախսերի աճով:

Հաշվետու ժամանակահատվածում 58.9 մլրդ դրամ ուղղվել է պետական պարտքի սպասարկմանը` կազմելով իննամսյա ծրագրի 98.2%-ը: Մասնավորապես` 22.9 մլրդ դրամ տրամադրվել է ներքին պարտքի և 36 մլրդ դրամ՝ արտաքին պարտքի սպասարկմանը: Պետական պարտքի սպասարկման ծախսերը 17.1%-ով կամ 8.6 մլրդ դրամով գերազանցել են նախորդ տարվա նույն ցուցանիշը: Մասնավորապես` ներքին պետական պարտքի սպասարկման ծախսերը նվազել են 9.1%-ով կամ 2.3 մլրդ դրամով, ինչը պայմանավորված է տոկոսադրույքների բարձրացման պայմաններում ավելի բարձր եկամտաբերությամբ հետգնումների իրականացմամբ: Արտաքին պարտքի սպասարկման ծախսերում արձանագրվել է աճ 43.3%-ով կամ 10.9 մլրդ դրամով, որը հիմնականում պայմանավորված է հետևյալ գործոններով: Հայաստանի Հանրապետությունը մեկ շնչին ընկնող Համախառն Ազգային Եկամտի ցուցանիշով վերջին մի քանի տարիներին շարունակաբար գերազանցել է Զարգացման Միջազգային Ընկերակցության (ԶՄԸ) կողմից յուրաքանչյուր տարի այդ ցուցանիշի գծով սահմանվող շեմը և դիտարկվել է վարկունակ` Վերակառուցման և Զարգացման Միջազգային Բանկի պայմաններով վարկավորման տեսանկյունից: Հաշվի առնելով այդ հանգամանքը, ԶՄԸ-ի հետ ստորագրված մի շարք վարկային համաձայնագրերի պահանջներին համապատասխան, վերանայվել են այդ վարկերի տոկոսադրույքները, և սահմանվել է լրացուցիչ տոկոսադրույք՝ տարեկան 1.7%-ի չափով: Արտաքին պարտքի սպասարկման ծախսերի վրա ազդեցություն ունեցած գործոններից են նաև կառավարության արտաքին վարկերի գծով պարտքի ծավալի աճը, ինչպես նաև վարկերի սպասարկման գծով վճարումների փոխարկումների ժամանակ կիրառվող փոխարժեքների փոփոխությունը:

2015 թվականի ինն ամիսներին պետական բյուջեից տրամադրվել են 23 մլրդ դրամի սուբսիդիաներ` կազմելով իննամսյա ծրագրի 94.2%-ը: Նշված գումարից 18.9 մլրդ դրամը տրամադրվել է պետական կազմակերպություններին, 4.1 մլրդ դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ նշված ծախսերն աճել են 16.2%-ով կամ 3.2 մլրդ դրամով:

Հաշվետու ժամանակահատվածում պետական բյուջեի ընթացիկ ծախսերի 12.2%-ը կամ 107 մլրդ դրամ տրամադրվել է դրամաշնորհներին` ապահովելով 96.1% կատարողական: Նշված գումարից շուրջ 105.6 մլրդ դրամը տրամադրվել է պետական հատվածի այլ մակարդակներին` ապահովելով 96.1% կատարողական: Մասնավորապես՝ 33 մլրդ դրամը տրամադրվել է համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որը կատարվել է նախատեսված ողջ ծավալով: 1.4 մլրդ դրամ է տրամադրվել միջազգային կազմակերպություններում ՀՀ անդամակցության համար` կազմելով ծրագրի 98.9%-ը: 20.6 մլն դրամ է տրամադրվել ՀՀ կառավարության պահուստային ֆոնդից՝ Նեպալի Դաշնային ժողովրդավարական Հանրապետությանն օգնություն ցուցա­­բերելու նպատակով: 2014 թվականի ինն ամիսների համեմատ պետական բյուջեից տրամադրված դրամաշնորհներն աճել են 9.5%‑ով (9.3 մլրդ դրամով)` հիմնականում պայմանավորված պետական հատվածի այլ մակարդակներին տրամադրված ընթացիկ դրամաշնորհների ավելացմամբ:

Հաշվետու ժամանակահատվածում ՀՀ պետական բյուջեի ընթացիկ ծախսերի 32.9%-ը` 287.2 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով իննամսյա ծրագրի 96.4% կատարողական: Մասնավորապես` շուրջ 89 մլրդ դրամ է տրամադրվել նպաստներին, 198.3 մլրդ դրամ` կենսաթոշակներին, որոնք կազմել են ծրագրի համապատասխանաբար 90.6%-ը և 99.2%-ը: Նախորդ տարվա նույն ժամանակահատվածի համեմատ նպաստների և կենսաթոշակների ծախսերն աճել են 15%-ով (37.5 մլրդ դրամով)՝ հիմնականում պայմանավորված կենսաթոշակների գծով ծախսերի աճով:

2015 թվականի ինն ամիսների ընթացքում 132 մլրդ դրամ է տրամադրվել այլ ծախսերին` կազմելով իննամսյա ծրագրի 95.3%-ը: 2014 թվականի նույն ժամանակահատվածի համեմատ այլ ծախսերն աճել են 13.4%-ով կամ 15.6 մլրդ դրամով:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 88.3 մլրդ դրամ կամ ծրագրով նախատեսվածի 65.1%-ը: Մասնավորապես` 89.6 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով իննամսյա ծրագրի 61.4%-ը: Շեղումը ծրագրից մասամբ պայմանավորված է արտաքին աջակցությամբ իրականացվող նպատակային ծրագրերի կատարողականով: Ոչ ֆինանսական ակտիվների գծով ծախսերը 33.7%-ով գերազանցել են 2014 թվականի համապատասխան ցուցանիշը, որը հիմնականում պայմանավորված է մեքենաների և սարքավորումների ձեռքբերման, պահպանման և հիմնանորոգման ծախսերի աճով: Ոչ ֆինանսական ակտիվների օտարումից մուտքերը կազմել են 1.3 մլրդ դրամ` կանխատեսված 10.2 մլրդ դրամի դիմաց: Նախորդ տարվա նույն ժամանակահատվածի համեմատ նշված մուտքերը նվազել են 15.8%-ով:

**Գործառական դասակարգում**

2015 թվականի ինն ամիսներին *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 197.2 մլրդ դրամ` 89.3%‑ով ապահովելով իննամսյա ծրագրի կատարումը: Շեղումը հիմնականում առաջացել է «Ֆինանսական և հարկաբյուջետային հարաբերություններ» դասի ծախսերում: 2014 թվականի ինն ամիսների համեմատ ընդհանուր բնույթի հանրային ծառայությունների ծախսերն աճել են 24.3%-ով՝ հիմնականում պայմանավորված ֆինանսական և հարկաբյուջետային հարաբերությունների, պետական պարտքի գծով գործառնությունների, օրենսդիր և գործադիր մարմինների ու պետական կառավարման, ինչպես նաև կառավարության տարբեր մակարդակների միջև իրականացվող ընդհանուր բնույթի տրանսֆերտների գծով ծախսերի աճով:

*Օրենսդիր և գործադիր մարմինների ու պետական կառավարման* դասի ծախսերը 2015 թվականի ինն ամիսներին կազմել են 15.1 մլրդ դրամ՝ ապահովելով ծրագրի 92.4%-ը: Շեղումը հիմնականում առաջացել է գործադիր իշխանության, պետական կառավարման հանրապետական և տարածքային կառավարման մարմինների պահպանման և վարչական օբյեկտների հիմնանորոգման ծախսերում, որոնք կատարվել են համապատասխանաբար 90.9%-ով՝ կազմելով 9.8 մլրդ դրամ և 64.6%-ով՝ կազմելով 380.7 մլն դրամ: Սակայն նախորդ տարվա նույն ժամանակահատվածի համեմատ նշված ծախսերի գծով արձանագրվել է զգալի աճ: Գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի աճը հիմնականում պայմանավորված է աշխատանքի վարձատրության ծախսերի աճով: Էական աճ է ապահովվել նաև ՀՀ Ազգային ժողովի աշխատակազմի ու պատգամավորների պահպանման ծախսերի գծով՝ 44.6%: Արդյունքում 2014 թվականի ինն ամիսների համեմատ օրենսդիր և գործադիր մարմինների ու պետական կառավարման դասի ծախսերն աճել են 47.6%-ով:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է 59.4 մլրդ դրամ, որը կազմում է նախատեսված ցուցանիշի 75.6%-ը: Նշված միջոցներից 28.7 մլրդ դրամն ուղղվել է արտահանողներին ավելացված արժեքի հարկի գծով առաջացած գերավճարների վերադարձին, որը կատարվել է նախատեսված ծավալով: Տվյալ դասի ծախսերի կատարողականը հիմնականում պայմանավորված է նրանով, որ չեն օգտագործվել ՌԴ-ի կառավարության աջակցությամբ իրականացվող ԵՏՄ-ին անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի և Եվրոպական միության Հարևանության ներդրումային ծրագրի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման դրամաշնորհային ծրագրի շրջանակներում նախատեսված համապատասխանաբար 7.2 մլրդ դրամի և 2.3 մլրդ դրամի միջոցները, իսկ Հայաստանի Հանրապետության կառավարության և Չինաստանի արտահանման-ներմուծման բանկի միջև «Հայաստանի մաքսային զննման տեխնոլոգիաների և սարքավորումների արդիականացման ծրագիր» արտոնյալ պայմաններով վարկային համաձայնագրի և հարկային ծառայության մարմնի համակարգի ու մաքսային ծառայության նյութական խրախուսման և համակարգի զարգացման ֆոնդի միջոցներն օգտագործվել են համապատասխանաբար 56.2%-ով և 53.5%-ով` կազմելով 7.2 մլրդ դրամ և 4.4 մլրդ դրամ: ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի շրջանակներում Եվրոպական միության դրամաշնորհային միջոցների հաշվին նախատեսված ծախսերը կատարվել են 27.2%-ով` կազմելով 229.1 մլն դրամ, իսկ Եվրոպական ներդրումային բանկի վարկային միջոցների հաշվին նախատեսված ծախսերը՝ 139.4%-ով և կազմել են 2.8 մլրդ դրամ: Հաշվետու ժամանակահատվածում դրոշմապիտակների ձեռքբերման ծախսերը կազմել են 3.7 մլրդ դրամ, որոնք իրականացվել են նախատեսված ծավալով: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների ծախսերն աճել են 35.8%-ով` հիմնականում պայմանավորված Հայաստանի Հանրապետության կառավարության և Չինաստանի արտահանման-ներմուծման բանկի միջև «Հայաստանի մաքսային զննման տեխնոլոգիաների և սարքավորումների արդիականացման ծրագիր» արտոնյալ պայմաններով վարկային համաձայնագրի շրջանակներում կատարված ծախսերով, որոնք 2014 թվականի պետական բյուջեում նախատեսված չէին, ինչպես նաև տվյալ դասում ընդգրկված՝ նախարարությունների աշխատակազմերի պահպանման, դրոշմապիտակների ձեռքբերման, ավելացված արժեքի հարկի վերադարձի, ինչպես նաև հարկային ծառայության մարմնի համակարգի և մաքսային ծառայության նյութական խրախուսման ու համակարգի զարգացման ֆոնդի ծախսերի աճով:

Հաշվետու ժամանակահատվածում 9.9 մլրդ դրամ է տրամադրվել արտաքին հարաբերությունների ոլորտի ծրագրերին, որը կազմել է նախատեսված հատկացումների 97.5%-ը: Շեղումը հիմնականում պայմանավորված է արտասահմանյան պատվիրակությունների ընդունելությունների և արտասահմանյան պաշտոնական գործուղումների ծախսերով, որոնք կազմել են համապատասխանաբար 147.2 մլն դրամ (55%), և 481.3 մլն դրամ (90.5%): 6.4 մլրդ դրամ (99.4%) տրամադրվել է ՀՀ դեսպանությունների և ներկայացուցչությունների պահպանմանը: Միջազգային կազմակերպություններին Հայաստանի Հանրապետության անդամակցության վճարները կազմել են շուրջ 1.4 մլրդ դրամ (99.4%): 2014 թվականի նույն ժամանակահատվածի համեմատ արտաքին հարաբերությունների ծախսերն աճել են 9.6%-ով՝ հիմնականում պայմանավորված ՀՀ դեսպանությունների ու ներկայացուցչությունների պահպանման, տվյալ դասում ընդգրկված` գործադիր իշխանության, պետական կառավարման հանրապետական և տարածքային կառավարման մարմինների (նախարարությունների աշխատակազմերի մասով) և արտասահմանյան պաշտոնական գործուղումների ծախսերի աճով, որոնք համապատասխանաբար 9.6%-ով, 31.1% և 60.6%-ով գերազանցել են նախորդ տարվա ցուցանիշները:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են շուրջ 2.7 մլրդ դրամ կամ իննամսյա ծրագրով նախատեսվածի 92.6%-ը: Նշված գումարից 508.3 մլն դրամը տրամադրվել է *աշխատակազմի (կադրերի) գծով ընդհանուր բնույթի ծառայությունների* դասին, որը կազմել է ծրագրային հատկացումների 95.2%-ը: Շեղումը հիմնականում արձանագրվել է Եվրոպական հարևանության ու գործընկերության գործիքի ներքո իրականացվող Սևծովյան ավազանի երկրների համատեղ գործողությունների 2007-2013թթ. դրամաշնորհային ծրագրի, և տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերում, որոնք կատարվել են համապատասխանաբար 2.1%-ով և 97.4%-ով: Բացի այդ, չեն օգտագործվել պետական մասնակցության առևտրային կազմակերպություններում լիազոր ներկայացուցիչների պահպանման համար նախատեսված 4.5 մլն դրամի միջոցները: Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերն աճել են 33.5%-ով` հիմնականում պայմանավորված քաղաքացիակական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման և տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի աճով:

*Ծրագրման և վիճակագրական ընդհանուր ծառայությունների* դասին 2015 թվականի ինն ամիսներին տրամադրվել է շուրջ 1.4 մլրդ դրամ, որը կազմել է իննամսյա ծրագրային հատկացումների 89.5%-ը: Շեղումը հիմնականում առաջացել է 2015 թվականի Հայաստանի ժողովրդագրության և առողջության հարցերի հետազոտություն ծրագրի ծախսերում, որոնք կազմել են 7 մլն դրամ կամ նախատեսվածի 6.3%-ը: Տվյալ դասում ընդգրկված` գործադիր իշխանության, պետական կառավարման հանրապետական և տարածքային կառավարման մարմինների պահպանման համար նախատեսված միջոցներն օգտագործվել են 98%-ով` կազմելով 750.6 մլն դրամ: Պետական վիճակագրական տեղեկատվության հավաքագրմանը տրամադրվել է 467.6 մլն դրամ՝ կազմելով ծրագրի 96.1%-ը: Նախատեսված ողջ ծավալով իրականացվել է Գյումրու և Վանաձորի տեխնոլոգիական կենտրոնների գործունեության իրականացման ծրագիրը, որի շրջանակներում օգտագործվել է 97.5 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերն աճել են 60.2%-ով` հիմնականում պայմանավորված գործադիր իշխանության, պետական կառավարման հանրապետական ու տարածքային կառավարման մարմինների պահպանման և պետական վիճակագրական տեղեկատվության հավաքագրման ծախսերի աճով, ինչպես նաև Գյումրու և Վանաձորի տեխնոլոգիական կենտրոնների գործունեության իրականացման ծրագրի ֆինանսավորմամբ, որը նախորդ տարվա պետական բյուջեում նախատեսված չէր:

*Ընդհանուր բնույթի այլ ծառայությունների* դասին տրամադրվել է 811.1 մլն դրամ, որը կազմել է հաշվետու ժամանակահատվածի ծրագրային հատկացումների 96.4%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 434.6 մլն դրամ կամ 93.6%: Սակայն նախորդ տարվա նույն ժամանակահատվածի համեմատ նշված մարմինների պահպանման ծախսերում արձանագրվել է 60.9% աճ, որով հիմնականում պայմանավորված է ընդհանուր բնույթի այլ ծառայությունների դասի ծախսերի 30.3%‑ով աճը:

2015 թվականի ինն ամիսներին ՀՀ պետական բյուջեից շուրջ 6.9 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 94.5%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման և գիտաշխատողներին գիտական աստիճանների համար տրվող հավելավճարների գծով ծախսերի կատարողականով, որոնք կազմել են համապատասխանաբար 5 մլրդ դրամ կամ նախատեսվածի 94.8%-ը և 623.4 մլն դրամ կամ նախատեսվածի 92.5%-ը: Դասում ընդգրկված մյուս ծրագրերի շրջանակներում նախատեսված միջոցները նույնպես ամբողջությամբ չեն օգտագործվել: Մասնավորապես՝ «ՔԵՆԴԼ» սինքրոտրոնային հետազոտությունների ինստիտուտ» հիմնադրամին պետական աջակցության և «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման ու զարգացման և գիտական ներուժի արդիականացման ծրագրերի շրջանակներում կատարված ծախսերը կազմել են համապատասխանաբար 163.9 մլն դրամ (80.6%) և 500.5 մլն դրամ (96.3%): 2014 թվականի ինն ամիսների համեմատ ընդհանուր բնույթի հետազոտական աշխատանքների ծախսերն աճել են 13.5%-ով` հիմնականում պայմանավորված գիտական և գիտատեխնիկական գործունեության ենթակառուցվածքների պահպանման ու զարգացման և գիտաշխատողներին գիտական աստիճանների համար տրվող հավելավճարների ծախսերի աճով: Վերջինս պայմանավորված է 2015 թվականի հունվարի 1-ից գիտական և գիտատեխնիկական գործունեության ծրագրերում ընդգրկված գիտաշխատողներին գիտական աստիճանի համար տրվող հավելավճարների չափերի 2.5 անգամ բարձրացմամբ:

2015 թվականի ինն ամիսներին *ընդհանուր բնույթի հանրային ծառայությունների գծով հետազոտական և նախագծային աշխատանքներին* ՀՀ պետական բյուջեից տրամադրվել է շուրջ 1.1 մլրդ դրամ` ապահովելով 99.4% կատարողական: 2014 թվականի ինն ամիսների համեմատ նշված ծախսերը նվազել են 11.7%-ով` պայմանավորված գիտական և գիտատեխնիկական գործունեության պայմանագրային (թեմատիկ) հետազոտությունների ծախսերի 15.8% կրճատմամբ: Հարկ է նշել, որ միևնույն ժամանակ 23.6%-ով աճել են գիտական և գիտատեխնիկական նպատակային-ծրագրային հետազոտությունների գծով ծախսերը:

*Այլ դասերին չպատկանող ընդհանուր բնույթի հանրային ծառայություններին* տրամադրվել է շուրջ 8 մլրդ դրամ, որը կազմել է ծրագրային հատկացումների 89.1%-ը: Շեղումը հիմնականում պայմանավորված է ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի պահպանման և կարողությունների զարգացման ծախսերի կատարողականով, որոնք կազմել են 69.7% (2 մլրդ դրամ) և 67.8% (350.8 մլն դրամ), ինչպես նաև Համաշխարհային բանկի աջակցությամբ իրականացվող որոշ վարկային և դրամաշնորհային ծրագրերի կատարողականով: Մասնավորապես` Համաշխարհային բանկի աջակցությամբ իրականացվող Հարկային վարչարարության արդիականացման ծրագրի շրջանակներում ծախսվել է նախատեսված միջոցների 70.8%-ը` կազմելով 683.5 մլն դրամ, հանրային հատվածի վերահսկողության (Վերահսկիչ պալատի) կարողությունների զարգացման դրամաշնորհային ծրագրի շրջանակներում՝ նախատեսված միջոցների 81.8%-ը (120.7 մլն դրամ), առևտրի և ենթակառուցվածքների զարգացման ծրագրի շրջանակներում՝ նախատեսված միջոցների 2.7%-ը (7.6 մլն դրամ), երիտասարդների ներգրավվածության խթանման դրամաշնորհային ծրագրի շրջանակներում՝ նախատեսված միջոցների 1.8%-ը (2.2 մլն դրամ): Նշված ծրագրերի կատարողականը պայմանավորված է ծրագրերի կատարման ընթացքով, որի հետ կապված որոշ աշխատանքներ և վճարումներ տեղափոխվել են 2015 թվականի չորրորդ եռամսյակ կամ 2016 թվական: Միաժամանակ հարկ է նշել, որ տվյալ խմբում ընդգրկված` Համաշխարհային բանկի աջակցությամբ իրականացվող վեց ծրագրերի շրջանակներում օգտագործված միջոցները գերազանցել են ծրագիրը՝ ընդհանուր առմամբ 47.5%‑ով, և կազմել շուրջ 3 մլրդ դրամ: Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա ինն ամիսների համեմատ աճել են 45.9%-ով` հիմնականում պայմանավորված Համաշխարհային բանկի աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի աճով:

2015 թվականի ինն ամիսների ընթացքում *պետական պարտքի գծով գործառնություններին* տրամադրվել է 58.9 մլրդ դրամ, որը կազմել է նախատեսված ծրագրային հատկացումների 98.2%-ը: Շեղումը հիմնականում պայմանավորված է օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման ծախսերով, որոնք կազմել են 12.9 մլրդ դրամ կամ ծրագրվածի 92.9%-ը: ՀՀ պետական արժեթղթերի (գանձապետական պարտատոմսերի) սպասարկմանը տրամադրվել է 22.8 մլրդ դրամ, որը կազմել է ծրագրային հատկացումների 99.6%-ը: Արտարժութային պետական պարտատոմսերի սպասարկման ծախսերը կատարվել են նախատեսված ծավալով՝ կազմելով 23.2 մլրդ դրամ: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 17.1%-ով՝ հիմնականում պայմանավորված արտարժութային պետական պարտատոմսերի և օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման ծախսերի աճով:

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են 35.2 մլրդ դրամ` ապահովելով 99.3% կատարողական: Միջոցների գերակշիռ մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք կազմել են շուրջ 33.1 մլրդ դրամ (100%): Պետական աջակցությունը տեղական ինքնակառավարման մարմիններին կազմել է 1.5 մլրդ դրամ (99.9%), իսկ սահմանամերձ համայնքներին՝ 416 մլն դրամ (64%): Նախորդ տարվա ինն ամիսների համեմատ կառավարության տարբեր մակարդակների միջև իրականացվող ընդհանուր բնույթի տրանսֆերտների ծախսերն աճել են 14.7%‑ով` հիմնականում պայմանավորված համայնքների բյուջեներին տրամադրվող դոտացիաների աճով:

2015 թվականի ինն ամիսներին *պաշտպանության* բնագավառին ՀՀ պետական բյուջեից տրամադրվել է 139.8 մլրդ դրամ՝ ապահովելով ծրագրի 86.2%-ը: Շեղումը հիմնականում պայմանավորված է Ռուսաստանի Դաշնության կողմից տրամադրված պետական արտահանման վարկի հաշվին ռուսական արտադրության ռազմական նշանակության արտադրանքի մատակարարումների ֆինանսավորման համար նախատեսված 14.4 մլրդ դրամի միջոցները չօգտագործելու հանգամանքով, ինչպես նաև ռազմական կարիքների բավարարման ծրագրի ծախսերի կատարողականով, որը կազմել է 135 մլրդ դրամ կամ ծրագրի 95.2%-ը: Պաշտպանության ոլորտին տրամադրված միջոցներից 135.3 մլրդ դրամ ուղղվել է ռազմական պաշտպանության, 118 մլն դրամ` արտաքին ռազմական օգնության, 881.9 մլն դրամ` պաշտպանության ոլորտում հետազոտական և նախագծային աշխատանքների, 3.5 մլրդ դրամ` այլ դասերին չպատկանող պաշտպանական ծախսերի դասերին, որոնք կազմել են ծրագրային հատկացումների համապատասխանաբար 86.5%‑ը, 99.3%-ը, 75.2%-ը և 81.5%-ը: Նախորդ տարվա ինն ամիսների համեմատ պաշտպանության ծախսերն աճել են 6.7%‑ով` հիմնականում պայմանավորված ռազմական կարիքների բավարարման ծրագրի ծախսերի աճով:

*Հասարակական կարգի, անվտանգության և դատական գործունեության բնագավառին* 2015 թվականի ինն ամիսներին ՀՀ պետական բյուջեից տրամադրվել է 83.5 մլրդ դրամ՝ ապահովելով իննամսյա ծրագրի 91.9% կատարողական, ընդ որում, բոլոր դասերում առկա են ծրագրից շեղումներ: Նշված բաժնի ծախսերի 69.6%-ն ուղղվել է հասարակական կարգի և անվտանգության պահպանության, 5.6%-ը` փրկարար ծառայության, 8.8%‑ը` դատական գործունեության և իրավական պաշտպանության, 2.6%‑ը` դատախազության, շուրջ 8.5%‑ը` կալանավայրերի և 5%‑ը նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերն աճել են 20.6%-ով կամ 14.3 մլրդ դրամով` հիմնականում պայմանավորված նախաքննության, ոստիկանության, դատարանների և Ազգային անվտանգության ծախսերի աճով:

Հաշվետու ժամանակահատվածում 58.1 մլրդ դրամ է տրամադրվել *հասարակական կարգի և անվտանգության* բնագավառի ծրագրերին՝ ապահովելով իննամսյա ծրագրի 92.4% կատարողական: Նշված գումարից 44.3 մլրդ դրամ տրամադրվել է ոստիկանությանը, 13.8 մլրդ դրամ` Ազգային անվտանգությանը: Շեղումը հիմնականում պայմանավորված է հասարակական կարգի պահպանության ապահովման, ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի և ազգային անվտանգության ապահովման ծախսերի կատարողականով, որոնք կազմել են համապատասխանաբար 95.9% (26.8 մլրդ դրամ), 89.2% (14.7 մլրդ դրամ) և 88.9% (11.8 մլրդ դրամ): 2014 թվականի ինն ամիսների համեմատ ոստիկանության և ազգային անվտանգության ծախսերն աճել են համապատասխանաբար 12.1%-ով և 15.4%-ով, ինչը մեծ մասամբ պայմանավորված է աշխատանքի վարձատրության ծախսերի աճով:

*Փրկարար ծառայության* ծախսերը հաշվետու ժամանակահատվածում կազմել են 4.7 մլրդ դրամ կամ ծրագրի 89.7%-ը և 9.7%-ով գերազանցել 2014 թվականի ինն ամիսների ցուցանիշը՝ հիմնականում պայմանավորված փրկարար ծառայության համակարգի ստորաբաժանումների պահպանման ծախսերի աճով:

*Դատական գործունեությանը և իրավական պաշտպանությանը* տրամադրվել է 7.3 մլրդ դրամ՝ ապահովելով ծրագրի 92.4%-ով կատարում: Շեղումը հիմնականում պայմանավորված է խմբում մեծ կշիռ ունեցող՝ ՀՀ դատարանների պահպանման ծախսերի կատարողականով, որը կազմել է 96.2% կամ 5.5 մլրդ դրամ, Համաշխարհային բանկի աջակցությամբ իրականացվող Փաստաբանների դպրոցի վերապատրաստման կարողությունների զարգացման դրամաշնորհային ծրագրի ծախսերի կատարողականով, որը կազմել է 129.6 մլն դրամ կամ 57.3%, ինչպես նաև դատական ակտերի հարկադիր կատարումն ապահովող ծառայության պահպանման և ՀՀ դատարանների պահուստային ֆոնդի ծախսերով, որոնք կազմել են համապատասխանաբար 904.2 մլն դրամ և 42.5 մլն դրամ՝ ապահովելով ծրագրային հատկացումների 90.8%-ը և 33.9%-ը: 2014 թվականի ինն ամիսների համեմատ դատական գործունեության և իրավական պաշտպանության ծախսերն աճել են 37.8%-ով` հիմնականում պայմանավորված ՀՀ դատարանների և դատական ակտերի հարկադիր կատարումն ապահովող ծառայության պահպանման ծախսերի աճով:

*Դատախազության* խմբի ծախսերը հաշվետու ժամանակահատվածում կազմել են շուրջ 2.2 մլրդ դրամ կամ ծրագրի 94.3%-ը: Միջոցների զգալի մասն ուղղվել է ՀՀ դատախազության պահպանման ծրագրին, որի շրջանակներում օգտագործվել է նախատեսված գումարի 96.1%-ը: 2014 թվականի ինն ամիսների համեմատ խմբի ծախսերն աճել են 18.6%-ով՝ հիմնականում պայմանավորված աշխատավարձի ծախսերի աճով:

Հաշվետու ժամանակահատվածում շուրջ 7.1 մլրդ դրամ է տրամադրվել *կալանավայրերին`* կազմելով ծրագրի 90.7%-ը և 15.8%-ով գերազանցելով նախորդ տարվա ինն ամիսների համապատասխան ցուցանիշը:

2015 թվականի ինն ամիսներին *նախաքննության* խմբիծախսերը կազմել են 4.1 մլրդ դրամ` ապահովելով ծրագրի 88%-ը: Շեղումը հիմնականում պայմանավորված է ՀՀ քննչական կոմիտեի պահպանման և պահուստային ֆոնդի համար նախատեսված ծախսերի կատարողականով, որոնք կազմել են համապատասխանաբար 3.3 մլրդ դրամ կամ նախատեսվածի 88.5%-ը և 2.6 մլն դրամ կամ նախատեսվածի 3.7%-ը: Նշենք, որ նախորդ տարվա նույն ժամանակահատվածում ՀՀ քննչական կոմիտեի պահպանման նպատակով ՀՀ պետական բյուջեից միջոցներ չէին հատկացվել: Հիմնականում նշվածով պայմանավորված՝ նախորդ տարվա համեմատ գրանցվել է նախաքննության դասի ծախսերի 21.7 անգամ աճ:

2015 թվականի ինն ամիսների ընթացքում *տնտեսական հարաբերությունների* բաժնի ծախսերը կազմել են ավելի քան 59.5 մլրդ դրամ և ապահովել իննամսյա ծրագրի 84.2% կատարողական: Շեղումը հիմնականում պայմանավորված է վառելիքի այլ տեսակների, ճանապարհային տրանսպորտի և ոռոգման դասերի ծախսերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերն աճել են 23.9%‑ով կամ 11.5 մլրդ դրամով, ինչը հիմնականում պայմանավորված է գյուղատնտեսության, խողովակաշարային և այլ տրանսպորտի, ոռոգման և ճանապարհային տրանսպորտի դասերի ծախսերի աճով:

Հաշվետու ժամանակահատվածում ՀՀ պետական բյուջեից ավելի քան 2.2 մլրդ դրամ է տրամադրվել *ընդհանուր բնույթի տնտեսական և առևտրային հարաբերությունների* դասին` ապահովելով իննամսյա ծրագրի 84.9%-ը: Նշված ցուցանիշը հիմնականում պայմանավորված է այն հանգամանքով, որ տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման (բյուջետային և արտաբյուջետային միջոցների հաշվին) և ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների իրականացման պետական աջակցության ծրագրի ծախսերը կատարվել են համապատասխանաբար 83.4%-ով և 75.9%-ով ու կազմել ավելի քան 1 մլրդ դրամ և 216.4 մլն դրամ: Տվյալ դասում ընդգրկված չորս այլ ծրագրերի գծով արձանագրվել է 100% կատարողական: Դրանք են` հիդրոօդերևութաբանական ծառայությունների ծախսերը, որոնք կազմել են 640.2 մլն դրամ, ՓՄՁ սուբյեկտներին աջակցության ծախսերը` 101.5 մլն դրամ, «ՀՀ հավատարմագրման համակարգի բարեփոխում և Հավաքագրման ազգային մարմնի ստեղծում» ծրագրին պետական աջակցության ծախսերը` 9.3 մլն դրամ և ՀՀ էկոնոմիկայի նախարարության ներքո գործող տեսչական բարեփոխումների քարտուղարության պետական աջակցության ծրագրի ծախսերը` 6.7 մլն դրամ: Նախորդ տարվա ինն ամիսների համեմատ տվյալ դասի ծախսերն աճել են 12.3%-ով` պայմանավորված հիմնականում ՀՀ էկոնոմիկայի նախարարության աշխատակազմի պահպանման և հիդրոօդերևութաբանական ծառայությունների ծախսերի համապատասխանաբար 44.4% և 21.7% աճով:

2015 թվականի ինն ամիսների ընթացքում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է 22.6 մլրդ դրամ՝ կազմելով իննամսյա ծրագրի 94.2%-ը: Խմբի ծախսերի 54%‑ը կամ 12.2 մլրդ դրամը կազմել են գյուղատնտեսության, շուրջ 3.9%-ը կամ 872.6 մլն դրամը` անտառային տնտեսության և 42.2%‑ը կամ 9.5 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերն աճել են 50.2%-ով կամ 7.6 մլրդ դրամով` հիմնականում պայմանավորված գյուղատնտեսության և ոռոգման դասերի ծախսերի աճով:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 12.2 մլրդ դրամ կամ ծրագրի 97.3%-ը: Կատարված հատկացումների հաշվին իրականացվել են 27 ծրագրեր, այդ թվում` արտաքին աղբյուրներից ֆինանսավորվել են վեց դրամաշնորհային և չորս վարկային ծրագրեր: Շեղումը հիմնականում պայմանավորված է տոհմային երինջների ձեռք բերման, Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի, ինչպես նաև Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի ծախսերի կատարողականով, որոնք կազմել են համապատասխանաբար 34.3%, 53.1% և 82.9%: Բացի այդ, դասում ընդգգրկված երեք ծրագրերի համար նախատեսված միջոցները չեն օգտագործվել՝ շուրջ 443.5 մլն դրամ գումարով: Միևնույն ժամանակ, ՕՊԵԿ զարգացման միջազգային հիմնադրամի աջակցությամբ իրականացվող գյուղական կարողությունների ստեղծման և Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության վարկային ծրագրերի շրջանակներում կատարված ծախսերը համապատասխանաբար 77 և 12.9 տոկոսով գերազանցել են իննամսյա ծրագրային ցուցանիշը` կազմելով 3.1 մլրդ դրամ և 981.4 մլն դրամ: Դասում ընդգրկված վեց ծրագրերի գծով, որոնց ծախսերը կազմել են ավելի քան 1.2 մլրդ դրամ, արձանագրվել է 100% կատարողական: Նախորդ տարվա ինն ամիսների համեմատ գյուղատնտեսության դասի ծախսերն աճել են 86.1%-ով կամ 5.6 մլրդ դրամով, ինչը հիմնականում պայմանավորված է 2015 թվականի ինն ամիսների ընթացքում գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության (2.6 մլրդ դրամ), Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ վարկային ծրագրի (445.9 մլն դրամ) և տոհմային երինջների ձեռք բերման (298.4 մլն դրամ) ծախսերով, որոնց գծով նախորդ տարի միջոցներ չէին հատկացվել, ինչպես նաև ՕՊԵԿ զարգացման միջազգային հիմնադրամի աջակցությամբ իրականացվող գյուղական կարողությունների ստեղծման և Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի և տվյալ դասում ընդգրկված՝ գործադիր իշխանության, պետական կառավարման հանրապետական ու տարածքային կառավարման մարմինների պահպանման ծախսերի համապատասխանաբար 287.3%, 100.7% և 46.4% աճով:

2015 թվականի ինն ամիսների ընթացքում *անտառային տնտեսության* ծախսերը կազմել են 872.6 մլն դրամ և 100%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիթորինգը, որոնց շրջանակներում օգտագործվել է համապատասխանաբար 836.2 մլն դրամ և 36.4 մլն դրամ: Նախորդ տարվա նույն ժամանակահատվածի համեմատ անտառային տնտեսությանծախսերն աճել են 27.9%‑ով կամ 190.4 մլն դրամով` պայմանավորված անտառպահպանական ծառայությունների ծախսերի աճով:

2015 թվականի ինն ամիսների ընթացքում *ոռոգման* դասի ծախսերը կազմել են 9.5 մլրդ դրամ և ապահովել իննամսյա ծրագրի 90% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի և կոլեկտորադրենաժային ցանցի մաքրման և ընթացիկ նորոգման ծախսերի կատարողականով, որը կազմել է համապատասխանաբար 67.4% և 3.7%: Բացի այդ, չեն օգտագործվել Եվրասիական զարգացման բանկի աջակցությամբ իրականացվող ոռոգման համակարգերի զարգացման և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրերի համար նախատեսված համապատասխանաբար 135.1 և 48.4 մլն դրամի միջոցները: Միևնույն ժամանակ, Համաշխարհային բանկի աջակցությամբ իրականացվող ԵՎԲ-ի կողմից ֆինանսավորվող ոռոգման համակարգերի արդիականացման ծրագրի նախապատրաստման և Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման դրամաշնորհային ծրագրերի շրջանակներում օգտագործվել է համապատասխանաբար 252.5 մլն դրամ և 190.1 մլն դրամ, որոնք ՀՀ 2015 թվականի պետական բյուջեում նախատեսված չեն: Ոռոգման ոլորտին կատարված հատկացումների հաշվին հաշվետու ժամանակահատվածում իրականացվել են 10 ծրագրեր: Խմբում ընդգրկված երեք ծրագրերի գծով արձանագրվել է 100% կատարողական: Մասնավորապես` ոռոգման ծառայություններ մատուցող ընկերություններին ֆինանսական աջակցության նպատակով հաշվետու ժամանակահատվածում տրամադրվել է 5.1 մլրդ դրամ, կոլեկտորադրենաժային ցանցի պահպանման և շահագործման, գրունտային ջրերի մակարդակների և որակի որոշման աշխատանքներին՝ 79.8 մլն դրամ և ոռոգում ջրառ իրականացնող կազմակերպություններին տրամադրվել է 948.5 մլն դրամ ֆինանսական աջակցություն: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 22%‑ով կամ 1.7 մլրդ դրամով, որը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության և Համաշխարհային բանկի աջակցությամբ իրականացվող Ոռոգման համակարգերի արդյունավետության բարձրացման վարկային ծրագրի շրջանակներում կատարված ծախսերի աճով` համապատասխանաբար 15.4%-ով և 98.8%-ով:

*Վառելիքի և էներգետիկայի* բնագավառում 2015 թվականի ինն ամիսներին ՀՀ պետական բյուջեի ծախսերը կազմել են 1.2 մլրդ դրամ կամ ծրագրի 12.5%-ը, որը հիմնականում պայմանավորված է «Վառելիքի այլ տեսակներ» դասի ծախսերի 5% կատարողականով: 2014 թվականի ինն ամիսների համեմատ վառելիքի և էներգետիկայի բնագավառի ծախսերն աճել են 2 անգամ կամ 624.3 մլն դրամով՝ հիմնականում պայմանավորված Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման դրամաշնորհային ծրագրի և Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման վարկային ծրագրի շրջանակներում կատարված ծախսերով, որոնց գծով 2014 թվականի ինն ամիսների ընթացքում միջոցներ չէին հատկացվել, ինչպես նաև ՀՀ էներգետիկայի և բնական պաշարների նախարարության աշխատակազմի ծախսերի աճով:

Հաշվետու ժամանակահատվածում շուրջ 167.5 մլն դրամ է տրամադրվել միջուկային վառելիքի դասին` կազմելով ծրագրի 97.1%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերն աճել են 13.9%-ով կամ 20.5 մլն դրամով՝ հիմնականում պայմանավորված աշխատավարձի ծախսերի աճով:

2015 թվականի ինն ամիսների ընթացքում 438.8 մլն դրամ են կազմել վառելիքի այլ տեսակների դասի ծախսերը` ապահովելով իննամսյա ծրագրի ընդամենը 5%-ը, որը հիմնականում պայմանավորված է ՌԴ-ի աջակցությամբ իրականացվող Հայկական ԱԷԿ-ի համար 2 էներգաբլոկի շահագործման նախագծային ժամկետի երկարացման վարկային ծրագրի շրջանակներում նախատեսված շուրջ 5.8 մլրդ դրամի միջոցները չօգտագործելու հանգամանքով: Բացի այդ, դասում ընդգգրկված երեք այլ ծրագրերի համար նախատեսված միջոցները նույնպես չեն օգտագործվել՝ 2.1 մլրդ դրամ գումարով: Ծախսված միջոցներով իրականացվել են երեք ծրագրեր` Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման վարկային ծրագիրը և Համաշխարհային բանկի աջակցությամբ իրականացվող էներգախնայողության ու Երկրաջերմային հետախուզական հորատման դրամաշնորհային ծրագրերը, որոնց շրջանակներում օգտագործվել է համապատասխանաբար 262.6 մլն դրամ, 150.6 մլն դրամ և 25.5 մլն դրամ` կազմելով իննամսյա ծրագրի համապատասխանաբար 106.3%‑ը, 46.9%‑ը և 7.9%-ը:

Հաշվետու ժամանակահատվածում 626.5 մլն դրամ են կազմել էլեկտրաէներգիայի դասի ծախսերը` 70%-ով ապահովելով ծրագիրը: Շեղումը հիմնականում պայմանավորված է նրանով, որ չեն օգտագործվել Գերմանիայի զարգացման վարկերի բանկի աջակցությամբ իրականացվող Որոտանի հիդրոէլեկտրակայանների համալիրի վերականգնման վարկային ծրագրի գծով նախատեսված շուրջ 188.8 մլն դրամի միջոցները: Բացի այդ, դասում ընդգգրկված Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220կվ «Ագարակ-2» և «Շինուհայր» ենթակայանների վերակառուցման վարկային ծրագրի գծով նախատեսված միջոցներն օգտագործվել են 1.7%-ով՝ կազմելով շուրջ 1.4 մլն դրամ: Միևնույն ժամանակ, Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման վարկային ծրագրի շրջանակներում կատարված ծախսերը 46.6%-ով գերազանցել են իննամսյա ծրագրային ցուցանիշը` կազմելով շուրջ 132.7 մլն դրամ: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 81.9%‑ով կամ 282.1 մլն դրամով, որը մեծ մասամբ պայմանավորված է ՀՀ էներգետիկայի և բնական պաշարների նախարարության աշխատակազմի պահպանման ծախսերի 43% աճով, մասամբ էլ՝ Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման վարկային ծրագրի շրջանակներում կատարված ծախսերով, որոնք 2014 թվականի ինն ամիսների պետական բյուջեում չէին նախատեսվել:

2015 թվականի ինն ամիսների ընթացքում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են շուրջ 9 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրմանը: Նախորդ տարվա նույն ժամանակահատվածի համեմատ նշված ծախսերն աճել են մոտ 2.1 անգամ կամ 4.7 մլն դրամով:

 2015 թվականի ինն ամիսների ընթացքում *տրանսպորտի* բնագավառում ՀՀ պետական բյուջեի ծախսերը կազմել են 32.6 մլրդ դրամ՝ 93.6%-ով ապահովելով ծրագրի կատարումը, որը հիմնականում պայմանավորված է ճանապարհային տրանսպորտի դասի ծախսերի 94.4% և երկաթուղային տրանսպորտի դասի ծախսերի՝ 3.4% կատարողականով: Խմբի ծախսերի 85%-ը կամ 27.7 մլրդ դրամը կազմել են ճանապարհային, 0.1%‑ը կամ 20.6 մլն դրամը` երկաթուղային, 1.3%‑ը կամ 420.6 մլն դրամը` օդային և 13.7%-ը կամ 4.5 մլրդ դրամը` խողովակաշարային և այլ տրանսպորտի դասերի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 13.8%-ով կամ շուրջ 4 մլրդ դրամով՝ հիմնականում պայմանավորված խողովակաշարային ու այլ տրանսպորտի և ճանապարհային տրանսպորտի ծախսերի աճով:

Հաշվետու ժամանակահատվածում *ճանապարհային տրանսպորտի* դասում ՀՀ պետական բյուջեի ծախսերը կազմել են 27.7 մլրդ դրամ կամ իննամսյա ծրագրի 94.4%-ը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի, վերջինիս 2‑րդ և 3‑րդ տրանշների շրջանակներում նախատեսված ծախսերի կատարողականով, որոնք կազմել են համապատասխանաբար 84.7% (3 մլրդ դրամ), 80% (3.4 մլրդ դրամ) և 25.6% (721.5 մլն դրամ): Միևնույն ժամանակ, Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման վարկային ծրագրի շրջանակներում կատարված ծախսերը մոտ 2.2 անգամ գերազանցել են նախատեսված ցուցանիշը` կազմելով 7.1 մլրդ դրամ: Ճանապարհային տրանսպորտի ոլորտին կատարված հատկացումների հաշվին հաշվետու ժամանակահատվածում իրականացվել են 13 ծրագրեր, այդ թվում` արտաքին աղբյուրներից ֆինանսավորվել են յոթ վարկային և մեկ դրամաշնորհային ծրագրեր: Խմբում ընդգրկված երկու ծրագրերի գծով արձանագրվել է 100% կատարողական: Մասնավորապես` «Տրանսպորտային փոխադրումներ» ՊՈԱԿ-ին հաշվետու ժամանակահատվածում տրամադրվել է 18.4 մլն դրամ, «Հայաստանի ավտոմոբիլային ճանապարհների տնօրինություն» ՊՈԱԿ-ին՝ 132.1 մլն դրամ ֆինանսական աջակցություն: Ավտոճանապարհների պահպանման և շահագործման ծախսերը կատարվել են 99.9%-ով՝ կազմելով շուրջ 4.5 մլրդ դրամ: Նախորդ տարվա ինն ամիսների համեմատ ճանապարհային տրանսպորտի դասի ծախսերն աճել են 6.1%‑ով կամ 1.6 մլրդ դրամով՝ հիմնականում պայմանավորված Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման վարկային ծրագրի շրջանակներում կատարված ծախսերի մոտ 6.7 անգամ աճով:

Հաշվետու ժամանակահատվածում *երկաթուղային տրանսպորտի* դասի շրջանակներում կատարվել են 20.6 մլն դրամի ծախսեր՝ կազմելով ծրագրի 3.4%-ը, որը պայմանավորված է այն հանգամանքով, որ չեն օգտագործվել ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրման նպատակով նախատեսված 588.4 մլն դրամի միջոցները: Հատկացված 20.6 մլն դրամն ուղղվել է «Երկաթուղու շինարարության տնօրինություն» ՓԲԸ-ին սուբսիդիայի տրամադրմանը` 83.6%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ նշված դասի ծախսերն աճել են 4.7%-ով:

Հաշվետու ժամանակահատվածում *օդային տրանսպորտի* գծով պետական բյուջեի ծախսերում արձանագրվել է 65.1% կատարողական` կազմելով 420.6 մլն դրամ: Շեղումը մեծ մասամբ պայմանավորված է արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի կատարողականով: Նշված ոլորտում իրականացվել են չորս ծրագրեր: Մասնավորապես` ՀՀ օդանավակայաններում ՌԴ զորամիավորումների օդանավերի սպասարկման և մատուցվող ծառայությունների փոխհատուցման համար հատկացվել է 56.4 մլն դրամ, որն ամբողջությամբ օգտագործվել է: Գործադիր իշխանության, պետական կառավարման հանրապետական և տարածքային կառավարման մարմինների պահպանման ծրագրի շրջանակներում (բյուջետային և արտաբյուջետային միջոցների հաշվին) տրամադրվել է համապատասխանաբար 153.4 մլն դրամ և 208.7 մլն դրամ ՀՀ կառավարությանն առընթեր քաղաքացիական ավիացիայի գլխավոր վարչության պահպանման նպատակով՝ համապատասխանաբար 89.9%‑ով և 50.6%‑ով ապահովելով ծրագրի կատարումը: Մարդասիրական բեռներ փոխադրող օտարերկրյա օդանավերի աէրոնավիգացիոն սպասարկման, թռիչք-վայրէջքի, օդանավերի կանգառի և վերգետնյա սպասարկումների ու մատուցված ծառայությունների փոխհատուցման նպատակով տրամադրվել է 2.1 մլն դրամ՝ կազմելով ծրագրված միջոցների 34.3%-ը: 2014 թվականի ինն ամիսների համեմատ օդային տրանսպորտի ծախսերն աճել են 13.9%-ով կամ 51.9 մլն դրամով` հիմնականում պայմանավորված ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 66.2%-ով աճով:

 *Խողովակաշարային և այլ տրանսպորտի* գծով պետական բյուջեի ծախսերը կազմել են շուրջ 4.5 մլրդ դրամ` 106.1%-ով ապահովելով ծրագրի կատարումը: Ծրագրի գերազանցումը պայմանավորված է Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի շրջանակներում կատարված ծախսերով, որոնք մոտ 2.2 անգամ գերազանցել են նախատեսվածը՝ կազմելով 1.1 մլրդ դրամ: Նշված ոլորտում իրականացվել են հինգ ծրագրեր, որոնցից երկուսի գծով արձանագրվել է 100% կատարողական: Դրանք են՝ Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 1.6 մլրդ դրամ և 436.3 մլն դրամ: Եվրոպական ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի և Եվրոպական միության հարևանության ներդրումային ծրագրի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում կատարված ծախսերի գծով արձանագրվել է համապատասխանաբար 217.9% և 94% կատարողական՝ յուրաքանչյուրը կազմելով 1.1 մլրդ դրամ: Իսկ Երևանի մետրոպոլիտենի վերակառուցման երկրորդ վարկային ծրագրի շրջանակներում Վերակառուցման և զարգացման եվրոպական բանկի աջակցությամբ իրականացվող ծախսերի գծով արձանագրվել է 45.5% կատարողական` կազմելով 217.6 մլն դրամ: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերն աճել են մոտ 2.1 անգամ կամ 2.3 մլրդ դրամով` հիմնականում պայմանավորված Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի և երկրորդ դրամաշնորհային ծրագրի շրջանակներում կատարված ծախսերով, որոնք 2014 թվականի ինն ամիսներին չէին նախատեսվել:

2015 թվականի ինն ամիսների ընթացքում *կապի* ոլորտում ՀՀ պետական բյուջեի ծախսերը կազմել են 273.9 մլն դրամ՝ ամբողջությամբ ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը նվազել են 7.7%-ով կամ 22.9 մլն դրամով:

Հաշվետու ժամանակահատվածում *այլ բնագավառների* ծախսերը կազմել են շուրջ 99.7 մլն դրամ կամ նախատեսվածի 81.4%-ը: Միջոցներն օգտագործվել են զբոսաշրջության ոլորտին պետական աջակցության տրամադրմանը: Նախորդ տարվա նույն ժամանակահատվածի համեմատ նշված ծախսերն աճել են մոտ 3.5 անգամ կամ 71 մլն դրամով:

2015 թվականի ինն ամիսների ընթացքում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեից տրամադրվել է շուրջ 79.1 մլն դրամ` ապահովելով 92.2% կատարողական: Նշված գումարից 29.7 մլն դրամը տրամադրվել է ընդհանուր բնույթի տնտեսական, առևտրային և աշխատանքի հարցերի գծով հետազոտական և նախագծային աշխատանքների դասում ընդգրկված՝ տեխնիկական անվտանգության կանոնակարգման ծառայություններին, որոնք օգտագործվել են նախատեսված ծավալով, 49.4 մլն դրամը` լեռնաարդյունահանման, արդյունաբերության և շինարարության գծով հետազոտական և նախագծային աշխատանքների դասում ընդգրկված՝ պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայություններին, որոնց կատարողականը կազմել է 88.1%: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների ծախսերը չեն փոփոխվել:

2015 թվականի ինն ամիսների ընթացքում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է շուրջ 409.6 մլն դրամ կամ նախատեսվածի -38.2%-ը՝ նախորդ տարվա 1.3 մլրդ դրամի դիմաց: Ընդ որում, խմբի ծախսերը կազմել են 1.7 մլրդ դրամ` 96.5%-ով ապահովելով ծրագիրը, իսկ ոչ ֆինանսական ակտիվների օտարումից մուտքագրվել է շուրջ 1.3 մլրդ դրամ կամ ինն ամիսների ընթացքում նախատեսվածի 45.7%-ը: Խմբում ընդգրկված Համաշխարհային բանկի աջակցությամբ իրականացվող Հայաստանի սոցիալական ներդրումների հիմնադրամի երրորդ ծրագրի երրորդ լրացուցիչ ֆինանսավորման վարկային ծրագրի շրջանակներում ծախսվել է շուրջ 388.8 մլն դրամ` նախատեսված 129.7 մլն դրամի դիմաց, իսկ Բելգիական Քեյ Բի Սի Էն Վի բանկի աջակցությամբ իրականացվող ռադիոիզոտոպների արտադրության արտադրամասի ստեղծման վարկային ծրագրի շրջանակներում` 63.3 մլն դրամ, որը ՀՀ 2015 թվականի պետական բյուջեում նախատեսված չէ: Հաշվետու ժամանակահատվածում 240.2 մլն դրամ են կազմել «Հայաստանի Հանրապետության 2015 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2015 թվականի առաջին ինն ամիսների ընթացքում *շրջակա միջավայրի պաշտպանության* բնագավառում ՀՀ պետական բյուջեի ծախսերը կազմել են 3.6 մլրդ դրամ կամ ծրագրով նախատեսվածի 96.2%‑ը: Շեղումն առաջացել է այլ դասերին չպատկանող շրջակա միջավայրի պաշտպանության դասի ծախսերում: Նախորդ տարվա նույն ժամանակահատվածի համեմատ շրջակա միջավայրի պաշտպանության ծախսերն աճել են 32.1%-ով՝ հիմնականում պայմանավորված այլ դասերին չպատկանող շրջակա միջավայի պաշտպանության և կենսաբազմազանության ու բնության պաշտպանության դասերի շրջանակներում կատարված ծախսերի աճով:

Հաշվետու ժամանակահատվածում *աղբահանման* խմբում նախատեսված 24.3 մլն դրամն ամբողջությամբ օգտագործվել է և տրամադրվել ռադիոակտիվ թափոնների վնասազերծման ծառայություններին, որոնք նախորդ տարվա նույն ժամանակահատվածի համեմատ նվազել են 27.1%‑ով կամ 9 մլն դրամով:

2015 թվականի հունվար-սեպտեմբեր ամիսներին *օդի աղտոտման դեմ պայքարի* ծախսերը կազմել են 118.6 մլն դրամ` ամբողջությամբ ապահովելով ինն ամսվա ծրագրի կատարումը: Մասնավորապես` 108.0 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և 10.6 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերն աճել են 12.4%‑ով կամ 13.1 մլն դրամով:

*Կենսաբազմազանության և բնության պաշտպանության* ծրագրերին ուղղվել է ավելի քան 2.0 մլրդ դրամ` 1.6%-ով գերազանցելով ինն ամսվա ծրագրով նախատեսված ցուցանիշը: Բարձր կատարողականը պայմանավորված է Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի կատարողականով, որը կազմել է 104.3% կամ 1.3 մլրդ դրամ: Միևնույն ժամանակ Ջրավազանային կառավարման պլանների կազմման ծառայությունների գծով նախատեսված ծախսերը կատարվել են 59.8%-ով և կազմել 30.6 մլն դրամ, իսկ Սևանա լճի ջրածածկ անտառտնկարկների մաքրման ծառայությունները՝ 98.4%-ով և կազմել 83.5 մլն դրամ: Նշենք, որ կենսաբազմազանության և բնության պաշտպանության խմբի մյուս 9 ծրագրերն իրականացվել են նախատեսված ծավալով` կազմելով շուրջ 575 մլն դրամ: Նախորդ տարվա համեմատ կենսաբազմազանության և բնության պաշտպանության ծախսերն աճել են 19.1%-ով:

*Շրջակա միջավայրի պաշտպանության՝ այլ դասերին չպատկանող* ծախսերը հաշվետու ժամանակահատվածում կազմել են 1.5 մլրդ դրամ և ապահովել ծրագրի 89.4% կատարողական: Շեղումը հիմնականում պայմանավորված է «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին սուբվենցիաների տրամադրման, Գերմանիայի զարգացման վարկերի բանկի աջակցությամբ իրականացվող Հարավային Կովկասի տարածաշրջանում բնապահպանական դրամաշնորհային ծրագրի և տվյալ դասում նախատեսված` գործադիր իշխանության, պետական կառավարման հանրապետական և տարածքային կառավարման մարմինների պահպանման (նախարարությունների աշխատակազմերի մասով) ծախսերի կատարողականով, որոնց շրջանակներում օգտագործվել է նախատեսված միջոցների համապատասխանաբար 69%-ը (143.5 մլն դրամ), 75.1%-ը (119.1 մլն դրամ) և 96.3%-ը (931.3 մլն դրամ): Բացի այդ, ՀՀ բնապահպանության նախարարության «Ծրագրերի իրականացման գրասենյակ» պետական հիմնարկի պահպանման նպատակով նախատեսված ծախսերը կատարվել են 81.5%-ով՝ կազմելով շուրջ 42.3 մլն դրամ: Տվյալ խմբում նախատեսված` Հայաստանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիթորինգի և բնապահպանական ոլորտի գծով վերլուծական տեղեկատվական ծառայությունների ձեռքբերման ծախսերը կատարվել են ինն ամսվա համար նախատեսված ծավալով` կազմելով համապատասխանաբար 28.5 մլն դրամ և 13.1 մլն դրամ: Նախորդ տարվա համեմատ այլ դասերին չպատկանող շրջակա միջավայրի պաշտպանության ծախսերն աճել են 60.6%-ով կամ 549.7 մլն դրամով: Աճը մեծ մասամբ պայմանավորված է տվյալ խմբում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի 44.8% աճով՝ հիմնականում կապված 2014 թվականի հուլիսի 1-ից պետական պաշտոն զբաղեցնող անձանց աշխատավարձերի բարձրացման հետ, ինչպես նաև արտաքին աջակցությամբ իրականացվող ծրագրերի շրջանակներում կատարված ծախսերի աճով:

2015 թվականի հունվար-սեպտեմբեր ամիսների ընթացքում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է շուրջ 25.4 մլրդ դրամ` 11.8%-ով գերազանցելով ծրագիրը՝ պայմանավորված բնակարանային շինարարության ծախսերի կատարողականով, որոնք կազմել են 5.3 մլրդ դրամ: Նախորդ տարվա համեմատ բնակարանային շինարարության և կոմունալ ծառայությունների ծախսերն աճել են 30.7%-ով կամ 6 մլրդ դրամով, որը հիմնականում պայմանավորված է այն հանգամանքով, որ 2014 թվականին ՀՀ պետական բյուջեով բնակարանային շինարարությանը միջոցներ չէին հատկացվել:

Բաժնի ծախսերի 71.4%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են 18.1 մլրդ դրամ և 95.9%‑ով ապահովել հաշվետու ժամանակահատվածի ծրագրի կատարումը: Ծրագրված ցուցանիշից շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում ընդհանուր առմամբ օգտագործվել է նախատեսված միջոցների 95.4%-ը՝ 15.6 մլրդ դրամ: Մասնավորապես՝ Գերմանիայի զարգացման վարկերի բանկի աջակցությամբ իրականացվող Շիրակի (Գյումրիի) և Լոռու (Վանաձորի) մարզի ջրամատակարարման և ջրահեռացման համակարգերի վերականգնման ծրագրերի երկրորդ փուլի, ինչպես նաև Եվրամիության, Եվրոպական ներդրումային բանկի և Վերակառուցման ու զարգացման եվրոպական բանկի աջակցությամբ իրականացվող Հայաստանի փոքր համայնքների ջրային (վարկային և դրամաշնորհային) ծրագրերի շրջանակներում նախատեսված միջոցներն օգտագործվել են ոչ ամբողջությամբ՝ կազմելով 3.7 մլրդ դրամ կամ նախատեսվածի 53.9%-ը: Գերմանիայի զարգացման վարկերի բանկի աջակցությամբ իրականացվող 4 վարկային և 2 դրամաշնորհային ծրագրերի, Եվրոպական ներդրումային բանկի աջակցությամբ իրականացվող 4 վարկային ծրագրերի, ինչպես նաև Եվրոպական միության հարևանության ներդրումային ծրագրի, Վերակառուցման ու զարգացման եվրոպական բանկի և Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման վարկային և դրամաշնորհային ծրագրերի շրջանակներում ինն ամսվա համար նախատեսված միջոցները՝ 2.5 մլրդ դրամի չափով, չեն օգտագործվել: Միաժամանակ, երեք ծրագրերի շրջանակներում օգտագործվել են նախատեսվածից 4.7 մլրդ դրամով ավել միջոցներ՝ կազմելով 10.3 մլրդ դրամ: Եվս 313.9 մլն դրամի ծախսեր են կատարվել չորս դրամաշնորհային ծրագրերի շրջանակներում, որոնք բյուջեով նախատեսված չեն եղել: Գերմանիայի զարգացման վարկերի բանկի աջակցությամբ իրականացվող «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» ՓԲԸ-ների մասնավոր կառավարման շարունակականության ապահովման դրամաշնորհային ծրագրի ծախսերը կատարվել են ինն ամսվա համար նախատեսված ծավալի 97%-ի չափով և կազմել շուրջ 1.3 մլրդ դրամ: Հաշվետու ժամանակահատվածում գրեթե ամբողջությամբ օգտագործվել են պետական բյուջեից խմելու ջրի մատակարարման ծառայությունների սուբսիդավորման շրջանակներում «Հայջրմուղկոյուղի», «Նոր-Ակունք», «Շիրակ-ջրմուղկոյուղի» և «Լոռի-ջրմուղկոյուղի» ՓԲԸ-ների համար նախատեսված միջոցները, որոնք կազմել են համապատասխանաբար ավելի քան 1.3 մլրդ դրամ, 138.5 մլն դրամ, 515.9 մլն դրամ և 378.4 մլն դրամ: ՀՀ տարածքային կառավարման նախարարության ջրային տնտեսության պետական կոմիտեի պահպանման նպատակով նախատեսված միջոցներն օգտագործվել են 97.6%‑ով, որոնք կազմել են շուրջ 162.4 մլն դրամ և 53.8%-ով գերազանցել նախորդ տարվա նույն ժամանակահատվածի ցուցանիշը, ինչը հիմնականում պայմանավորված է աշխատավարձերի բարձրացմամբ: Նախորդ տարվա համեմատ ջրամատակարարման բնագավառի ծախսերն աճել են 2.3%-ով:

Հաշվետու ժամանակահատվածում ՀՀ պետական բյուջեի ծախսերի` *փողոցների լուսավորման* խմբում 1.4 մլրդ դրամ է օգտագործվել համայնքների բյուջեներին նպատակային հատկացումների՝ սուբվենցիաների տրամադրման շրջանակներում: Միջոցներն ուղղվել են Երևան քաղաքի արտաքին լուսավորության ցանցի շահագործման և պահպանման աշխատանքների իրականացմանը պետական աջակցություն ցուցաբերելուն: Նշված ծախսերը 97.2%‑ով ապահովել են ծրագրված ցուցանիշը և 7.9%-ով կամ 100.0 մլն դրամով գերազանցել նախորդ տարվա նույն ժամանակահատվածի փաստացի ցուցանիշը:

*Այլ դասերին չպատկանող բնակարանային շինարարության և կոմունալ ծառայությունների* ծախսերը հաշվետու ժամանակահատվածում կազմել են 596.1 մլն դրամ` 92.9%-ով ապահովելով ծրագրի կատարումը: Նշված միջոցներից 477.3 մլն դրամ ուղղվել է ՀՀ քաղաքաշինության նախարարության աշխատակազմի պահպանմանը, 118.9 մլն դրամ` նախարարության «Ծրագրերի իրականացման գրասենյակ» պետական հիմնարկի պահպանմանը: Նախորդ տարվա ինն ամիսների համեմատ տվյալ դասի ծախսերն աճել են 31.1%-ով կամ 141.6 մլն դրամով, ինչը հիմնականում պայմանավորված է 2014 թվականի հուլիսի 1-ից աշխատավարձերի բարձրացմամբ:

2015 թվականի ինն ամսում ՀՀ պետական բյուջեի միջոցներով *առողջապահության* ոլորտում կատարվել են 55.5 մլրդ դրամի ծախսեր՝ ապահովելով ծրագրի 91.6%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերն աճել են 17.4%‑ով, ինչը հիմնականում պայմանավորված է արտահիվանդանոցային ու հիվանդանոցային ծառայությունների ձեռքբերման և այլ դասերին չպատկանող առողջապահական ծախսերի աճով:

Հաշվետու ժամանակահատվածում ՀՀ պետական բյուջեից շուրջ 1.5 մլրդ դրամ է ծախսվել *դեղագործական ապրանքների* ձեռքբերման նպատակով` կազմելով ծրագրի 70.4%-ը: Նշված գումարից հիմնական մասն ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց, որը կազմել է ծրագրված միջոցների 72%-ը: Սակայն նախորդ տարվա նույն ժամանակահատվածի համեմատ դեղագործական ապրանքների ձեռքբերման ծախսերում արձանագրվել է 19% աճ:

2015 թվականի ինն ամիսների ընթացքում *արտահիվանդանոցային ծառայություններին* տրամադրվել է շուրջ 18.6 մլրդ դրամ` ապահովելով ծրագրի 93.7% կատարողական: Շեղումը հիմնականում առաջացել է պարաբժշկական ծառայությունների դասում: Արտահիվանդանոցային ծառայությունների խմբի ծախսերի 37.9%-ը կազմել են ընդհանուր բնույթի բժշկական ծառայությունների, 28.8%-ը` մասնագիտացված բժշկական ծառայությունների, շուրջ 3%-ը` ստոմատոլոգիական ծառայությունների, 30.3%-ը` պարաբժշկական ծառայությունների ծախսերը: 2014 թվականի ինն ամիսների համեմատ արտահիվանդանոցային ծառայությունների ծախսերն աճել են 17.8%-ով կամ 2.8 մլրդ դրամով, ինչը հիմնականում պայմանավորված է բնակչության առողջության առաջնային պահպանման, նեղ մասնագիտացված բժշկական օգնության ծառայությունների, լաբորատոր-գործիքային ախտորոշիչ հետազոտությունների և զորակոչային ու նախազորակոչային տարիքի անձանց փորձաքննության գծով ծախսերի աճով:

Հաշվետու ժամանակահատվածում բնակչության առողջության առաջնային պահպանման ծախսերը կատարվել են 96.9%-ով` կազմելով ավելի քան 7 մլրդ դրամ և 17.8%-ով գերազանցելով նախորդ տարվա նույն ժամանակահատվածի մակարդակը:

Մասնագիտացված բժշկական ծառայությունների ձեռքբերման համար օգտագործվել է 5.4 մլրդ դրամ: Նշված գումարից 2.6 մլրդ դրամն (նախատեսվածի 96.4%-ը) ուղղվել է նեղ մասնագիտացված բժշկական օգնության, 1.3 մլրդ դրամը (նախատեսվածի 99.1%-ը)` հեմոդիալիզի անցկացման, 996.9 մլն դրամը (նախատեսվածի 96.5%-ը)` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը կատարվել են 96.5%-ով և 22.9%-ով գերազանցել նախորդ տարվա ինն ամսվա ցուցանիշը, որը հիմնականում պայմանավորված է նեղ մասնագիտացված բժշկական օգնության ծառայությունների ծախսերի աճով:

Հաշվետու ժամանակահատվածում 549.2 մլն դրամ է տրամադրվել ստոմատոլոգիական ծառայությունների ձեռքբերմանը` ապահովելով իննամսյա ծրագրի 90.5%-ը: Մասնավորապես՝ 520 մլն դրամ է տրամադրվել ստոմատոլոգիական բժշկական օգնության ծառայությունների, 29.2 մլն դրամ՝ երեխաների ստոմատոլոգիական առաջնային կանխարգելման ծառայությունների ձեռքբերմանը, որոնք օգտագործվել են համապատասխանաբար 95%-ով և 49%-ով: 2014 թվականի ինն ամիսների համեմատ ստոմատոլոգիական ծառայությունների ձեռքբերման ծախսերն աճել են 4.8%-ով:

Պարաբժշկական ծառայությունների ձեռքբերման նպատակով 2015 թվականի ինն ամիսների ընթացքում տրամադրվել է ավելի քան 5.6 մլրդ դրամ` կազմելով ծրագրի 87.9%-ը և 14.7%-ով գերազանցելով նախորդ տարվա համապատասխան ցուցանիշը: Ծրագրից շեղումը հիմնականում պայմանավորված է զորակոչային և նախազորակոչային տարիքի անձանց փորձաքննության և բժշկական օգնության ծառայությունների ձեռքբերման ծախսերի կատարողականով, որը կազմել է 63.6% կամ 1.1 մլրդ դրամ: Համապատասխանաբար 2.2 մլրդ դրամ և 2.3 մլրդ դրամ է տրամադրվել շտապ բժշկական օգնության ծառայությունների և լաբորատոր-գործիքային ախտորոշիչ հետազոտությունների ֆինանսավորմանը, որոնք կատարվել են համապատասխանաբար 97.2%-ով և 96.3%-ով:

2015 թվականի հունվար-սեպտեմբեր ամիսների ընթացքում *հիվանդանոցային ծառայությունների* շրջանակներում օգտագործվել է ավելի քան 25.2 մլրդ դրամ կամ նախատեսվածի 93.3%-ը: Խմբի ծախսերի 37.7%-ը կամ 9.5 մլրդ դրամը կազմել են ընդհանուր բնույթի հիվանդանոցային ծառայությունների, 22.8%-ը կամ ավելի քան 5.7 մլրդ դրամը` մասնագիտացված հիվանդանոցային ծառայությունների և 39.5%-ը կամ շուրջ 10 մլրդ դրամը` մոր և մանկան բժշկական ծառայությունների ծախսերը, որոնց իննամսյա ծրագրերը կատարվել են համապատասխանաբար 90.5%-ով, 91.2%-ով և 97.6%-ով: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն աճել են 9.7%-ով, ինչը հիմնականում պայմանավորված է պետական հիմնարկների և կազմակերպությունների աշխատողների սոցիա­­լական փաթեթի առողջապահության բաղադրիչը՝ պետական հիմնարկների և կազմակերպությունների աշխատողների բժշկական օգնության և սպասարկման ծառայությունների համար հատկացված միջոցները, առողջապահության ոլորտի ծախսեր տեղափոխելու հանգամանքով: Այս նպատակով 2015 թվականի ինն ամիսներին տրամադրվել է 1.6 մլրդ դրամ: Բացի այդ, 2015 թվականին առաջին անգամ ՀՀ պետական բյուջեից միջոցներ են հատկացվել սրտի անհետաձգելի վիրահատության ծառայությունների ձեռքբերման նպատակով, որոնք օգտագործվել են 39.7%-ով և կազմել 308.7 մլն դրամ: Հիվանդանոցային ծառայությունների ձեռքբերման ծախսերի աճը նաև զգալիորեն պայմանավորված է սոցիալապես անապահով և հատուկ խմբերում ընդգրկվածներին բժշկական օգնության և երեխաներին բժշկական օգնության ծառայությունների գծով կատարված ծախսերի աճով:

2015 թվականի ինն ամսում ՀՀ պետական բյուջեից 3.7 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 87.2%-ը: Խմբում ընդգրկված են 4 ծրագրեր, որոնցից վարակիչ հիվանդությունների օջախների ախտահանման ծառայությունների գծով նախատեսված միջոցներն ամբողջությամբ օգտագործվել են՝ կազմելով 50.9 մլն դրամ, իսկ արյան հավաքագրման ծառայությունների գծով նախատեսված միջոցներն օգտագործվել են 98.2%-ով և կազմել 167.6 մլն դրամ: Նշված խմբում մեծ տեսակարար կշիռ ունեն բնակչության սանիտարահամաճարակային անվտանգության ապահովման և հանրային առողջապահության ծառայությունների ու իմունականխարգելման ազգային ծրագրերը, որոնց շրջանակներում օգտագործվել է համապատասխանաբար 1.9 մլրդ դրամ (87.7%) և 1.6 մլրդ դրամ (85.3%): 2014 թվականի նույն ժամանակահատվածի համեմատ հանրային առողջապահական ծառայությունների ծախսերն աճել են 25%-ով, ինչը հիմնականում պայմանավորված է իմունականխարգելման ազգային ծրագրի շրջանակներում կատարված ծախսերի 56.4% աճով:

*Այլ դասերին չպատկանող առողջապահական ծախսերը* 2015 թվականի ինն ամիսներին կազմել են 6.5 մլրդ դրամ կամ նախատեսվածի 88.4%-ը: Կատարված հատկացումների հաշվին ֆինանսավորվել է 22 ծրագիր, այդ թվում` արտաքին աջակցությամբ ֆինանսավորվել են երկու վարկային և վեց դրամաշնորհային ծրագրեր: Երկու ծրագրերի՝ արտասահմանյան առաջավոր կլինիկաների փորձի ուսումնասիրման նպատակով բժիշկների գործուղումների և «Երեխաների առողջ սնուցում» հանրային իրազեկման ծառայությունների գծով նախատեսված միջոցները՝ համապատասխանաբար 24.5 մլն դրամ և 6.9 մլն դրամ, չեն օգտագործվել: Նշենք, որ խմբի ծախսերի կատարողականը մեծ մասամբ պայմանավորված է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման ու վերահսկման դրամաշնորհային ծրագրի և առողջապահական համակարգի արդիականացման երկրորդ ծրագրի լրացուցիչ ֆինանսավորման վարկային ծրագրի կատարողականով, որոնց շրջանակներում օգտագործվել է համապատասխանաբար 36.6 մլն դրամ (22.3%) և 1.9 մլրդ դրամ (84.5%): Կատարողականի ցուցանիշի վրա զգալի ազդեցություն է գործել նաև Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցության ծախսերի կատարողականը, որը կազմել է 43.2% (205.8 մլն դրամ): Նշված խմբի ծախսերում մեծ տեսակարար կշիռ ունեն նաև ՀՀ առողջապահության նախարարության աշխատակազմի պահպանման ծախսերը, որոնք կազմել են 1.3 մլրդ դրամ կամ ծրագրի 97.4%-ը: Նախորդ տարվա նույն ժամանակահատվածի համեմատ այլ դասերին չպատկանող առողջապահական ծախսերն աճել են 51.5%-ով կամ 2.2 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող Առողջապահական համակարգի արդիականացման երկրորդ ծրագրի լրացուցիչ ֆինանսավորման ծրագրի, ՀՀ առողջապահության նախարարության աշխատակազմի պահպանման, առողջապահական օբյեկտների շինարարության, Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման ու վերահսկման ծրագրերի շրջանակներում կատարված ծախսերի աճով:

*Հանգստի, մշակույթի և կրոնի* բնագավառներում 2015 թվականի ինն ամիսներին ՀՀ պետական բյուջեից կատարվել են շուրջ 19.3 մլրդ դրամի ծախսեր` ապահովելով ծրագրով նախատեսվածի 80.3%-ը: Շեղումը հիմնականում պայմանավորված է արվեստի բնագավառի ծախսերի կատարողականով: 2014 թվականի ինն ամիսների համեմատ հանգստի, մշակույթի և կրոնի բնագավառի ծախսերն աճել են 34.9%-ով կամ 5 մլրդ դրամով, ինչը հիմնականում պայմանավորված է արվեստի և հեռուստառադիոհաղորդումների ոլորտներին տրամադրված միջոցների ավելացմամբ:

Հաշվետու ժամանակահատվածում շուրջ 1.5 մլրդ դրամ է տրամադրվել *հանգստի և սպորտի ծառայությունների* խմբի ծրագրերի ֆինանսավորմանը՝ կազմելով նախատեսվածի 94.7%-ը: Շեղումը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման և օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացման համար նախատեսված միջոցները պակաս օգտագործելու հանգամանքով, որոնք կազմել են համապատասխանաբար 776.1 մլն դրամ (95.6%) և 94.9 մլն դրամ (84.3%): Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերը նվազել են 1.1%-ով:

2015 թվականի ինն ամիսների ընթացքում *մշակութային ծառայություններին* տրամադրվել է 10.3 մլրդ դրամ` ապահովելով ծրագրով նախատեսվածի 70.7%-ը, որը հիմնականում պայմանավորված է արվեստի բնագավառի ծախսերի կատարողականով:

Հաշվետու ժամանակահատվածում ավելի քան 1.1 մլրդ դրամ է տրամադրվել *գրադարաններին*` ապահովելով ծրագրի 98.5%-ը և 24.5%-ով գերազանցելով նախորդ տարվա նույն ժամանակահատվածի ցուցանիշը, ինչը հիմնականում կապված է 2014 թվականի հուլիսի 1-ից աշխատավարձերի բարձրացման հետ:

2015 թվականի ինն ամիսներին *թանգարանների և ցուցասրահների* գծով նախատեսված միջոցներն ամբողջությամբ օգտագործվել են՝ կազմելով 1.5 մլրդ դրամ: Նախորդ տարվա նույն ժամանակահատվածի համեմատ նշված ծախսերն աճել են 17.5%-ով, ինչը նույնպես հիմնականում պայմանավորված է 2014 թվականի հուլիսի 1-ից աշխատավարձերի բարձրացմամբ:

*Մշակույթի տների, ակումբների ու կենտրոնների* ծախսերը հաշվետու ժամանակահատվածում կազմել են 54.9 մլն դրամ կամ ծրագրով նախատեսվածի 19.8%-ը: Շեղումը հիմնականում պայմանավորված է մշակութային օբյեկտների հիմնանորոգման և շինարարության նպատակով նախատեսված միջոցները պակաս օգտագործելու հանգամանքով: Դրանք համապատասխանաբար կազմել են 15.8 մլն դրամ կամ ծրագրային ցուցանիշի 9%-ը և 8.1 մլն դրամ կամ ծրագրային ցուցանիշի 11.5%-ը: Միջոցների զգալի մասն ուղղվել է համայնքային մշակույթի և ազատ ժամանցի կազմակերպմանը, որն օգտագործվել է նախատեսված ծավալով՝ կազմելով 31 մլն դրամ և 22.5%‑ով գերազանցելով նախորդ տարվա նույն ժամանակահատվածի ցուցանիշը: Նախորդ տարվա նույն ժամանակահատվածի համեմատ մշակույթի տների, ակումբների ու կենտրոնների ծախսերն աճել են 117.1%-ով՝ պայմանավորված այն հանգամանքով, որ մշակութային օբյեկտների հիմնանորոգման և շինարարության համար 2014 թվականի հաշվետու ժամանակահատվածում միջոցներ չէին հատկացվել, ինչպես նաև 2014 թվականի հուլիսի 1-ից մշակույթի տների, ակումբների ու կենտրոնների աշխատողների աշխատավարձերի բարձրացմամբ:

*Այլ մշակութային կազմակերպությունների* ծախսերը կազմել են 574.7 մլն դրամ կամ ինն ամիսների համար նախատեսված հատկացումների 100%-ը: Միջոցների հիմնական մասը` 349 մլն դրամը և 177.6 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերն աճել են 18.1%‑ով` հիմնականում պայմանավորված 2014 թվականի հուլիսի 1-ից աշխատավարձերի բարձրացման հանգամանքով:

2015 թվականի ինն ամիսներին ՀՀ պետական բյուջեից ավելի քան 6.2 մլրդ դրամ տրամադրվել է *արվեստի* բնագավառի ֆինանսավորմանը՝ կազմելով նախատեսվածի 61.4%‑ը: Շեղումը հիմնականում պայմանավորված է Ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ-ների վերազինման ծրագրով նախատեսված միջոցները պակաս օգտագործելու (1.5 մլրդ դրամ 36.5%) և Հայոց ցեղասպանության 100-րդ տարելիցի միջոցառումների ծրագրով նախատեսված միջոցները (1 մլրդ դրամ) չօգտագործելու հանգամանքով: Նախատեսված ողջ ծավալով իրականացվել են թատերական ներկայացումների ծախսերը, որոնք կազմել են 1.1 մլրդ դրամ, երաժշտարվեստի և պարարվեստի համերգների գծով ծախսերը` շուրջ 1.1 մլրդ դրամ, օպերային ու բալետային արվեստի ներկայացումների ծախսերը` 863.1 մլն դրամ, ՀՀ համայնքային բյուջեներին սուբվենցիաների տրամադրման ծախսերը՝ 238.6 մլն դրամ և Ազգային ակադեմիական թատերարվեստի ներկայացումների ծախսերը՝ 221.6 մլն դրամ: Նախորդ տարվա նույն ժամանակահատվածի համեմատ արվեստի բնագավառի ծախսերն աճել են 53.7%-ով` հիմնականում պայմանավորված 2015 թվականին ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծրագրի շրջանակներում կատարված ծախսերի 1.3 մլրդ դրամ աճով: Զգալի աճ է արձանագրվել նաև մի շարք այլ ծրագրերի, մասնավորապես՝ երաժշտարվեստի և պարարվեստի համերգների, օպերային և բալետային արվեստի ու թատերական ներկայացումների գծով ծախսերում:

Հաշվետու ժամանակահատվածում *կինեմատոգրաֆիայի* բնագավառի համար նախատեսված միջոցներն օգտագործվել են 96.5%‑ով, որոնք կազմել են 500.3 մլն դրամ և 3.6%‑ով գերազանցել նախորդ տարվա նույն ժամանակահատվածի ցուցանիշը:

2015 թվականի ինն ամիսներին *hուշարձանների և մշակութային արժեքների վերականգնման և պահպանման* նպատակով ՀՀ պետական բյուջեից տրամադրվել է 257.1 մլն դրամ` կազմելով ծրագրի 78.5%-ը: Շեղումը հիմնականում առաջացել է հուշարձանների ամրակայման, նորոգման ու վերականգնման ծախսերում, որոնք կատարվել են 65.6%-ով և կազմել 131.7 մլն դրամ: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերն աճել են 74.2%-ով` հիմնականում պայմանավորված հուշարձանների ամրակայման, նորոգման և վերականգնման ծախսերի աճով՝ կապված նախորդ տարվա նույն ժամանակահատվածում նախատեսված միջոցներն ամբողջությամբ չօգտագործելու հետ, ինչպես նաև պատմամշակութային ժառանգության գիտահետազոտական աշխատանքների համար նախատեսված միջոցների ավելացմամբ: Նշված ծրագրերի ծախսերը կազմել են համապատասխանաբար 131.7 մլն դրամ և 73.1 մլն դրամ՝ 202.1%-ով և 45.9%-ով գերազանցելով նախորդ տարվա ցուցանիշները:

Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են ավելի քան 6.2 մլրդ դրամ՝ 97.1%-ով ապահովելով ծրագրային հատկացումները: 2014 թվականի ինն ամիսների համեմատ տվյալ խմբի ծախսերի 42.5%‑ով աճը հիմնականում պայմանավորված է հեռուստառադիոհաղորդումների դասի ծախսերի աճով: Նշված ծախսերն անցած ինն ամիսներին կազմել են ավելի քան 5.1 մլրդ դրամ կամ նախատեսվածի 97.8%-ը: Ծրագրային ցուցանիշների համեմատ շեղումներ են արձանագրվել հեռուստատեսային ծառայությունների, գնումների գործընթացի հրապարակայնության ապահովման և տվյալ դասում ընդգրկված՝ պետական կառավարման հանրապետական և տարածքային կառավարման մարմինների պահպանման ծախսերում: Մնացած բոլոր 12 ծրագրերն իրականացվել են նախատեսված ողջ ծավալով: 2014 թվականի ինն ամիսների համեմատ հեռուստառադիոհաղորդումների դասի ծախսերն աճել են 55.5%-ով՝ հիմնականում պայմանավորված հեռուստատեսային ծառայությունների ծախսերի 91.9% աճով:

*Հրատարակչությունների և խմբագրությունների* դասին 2015 թվականի ինն ամիսներին պետական բյուջեից տրամադրվել է 832.3 մլն դրամ՝ կազմելով նախատեսված ծախսերի 92.1%-ը: Շեղումը հիմնականում առաջացել է հրատարակչական, տեղեկատվական և տպագրական ծառայությունների, գրականության հրատարակման ու գրականության հրատարակմանն աջակցության ծախսերում: 2014 թվականի ինն ամիսների համեմատ նշված ծախսերն աճել են 2.8%‑ով՝ հիմնականում պայմանավորված տնտեսագիտական հրապարակումների ծախսերի աճով:

Ամբողջությամբ կատարվել են *տեղեկատվության ձեռք բերման* ծախսերը՝ կազմելով շուրջ 255.9 մլն դրամ, որոնք նախորդ տարվա համեմատ գրեթե փոփոխություն չեն կրել:

*Կրոնական և հասարակական այլ ծառայությունների* խմբին 2015 թվականի ինն ամիսներին ՀՀ պետական բյուջեից տրամադրվել է 728.6 մլն դրամ՝ կազմելով նախատեսված ծախսերի 79.9%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որի շրջանակներում օգտագործվել է 187.6 մլն դրամ կամ նախատեսված միջոցների 63.4%‑ը: Երիտասարդական ծրագրերի շրջանակներում կատարվել են 541 մլն դրամի ծախսեր՝ կազմելով ծրագրի 87.8%-ը: Նախորդ տարվա նույն ժամանակահատվածի համեմատ քաղաքական կուսակցություններին, հասարակական կազմակերպություններին և արհմիություններին աջակցության ծախսերն աճել են 32.6%-ով, իսկ երիտասարդական ծրագրերի դասի ծախսերը՝ 11.4%-ով: Վերջինս հիմնականում պայմանավորված է «Երիտասարդ ընտանիքին` մատչելի բնակարան» պետական նպատակային ծրագրի համաֆինանսավորման ծախսերի 27.6% աճով:

2015 թվականի ինն ամիսներին *այլ դասերին չպատկանող հանգստի, մշակույթի և կրոնի* ծախսերի խմբիշրջանակներում ՀՀ պետական բյուջեից օգտագործվել է 571.4 մլն դրամ` ապահովելով իննամսյա ծրագրի 96.6%-ը, որն ուղղվել է ՀՀ մշակույթի և ՀՀ սպորտի ու երիտասարդության հարցերի նախարարությունների և նրանց համակարգերում գործող ծրագրերի իրականացման գրասենյակների պահպանմանը: Նախորդ տարվա նույն ժամանակահատվածի համեմատ տվյալ ծախսերն արձանագրել են 42.1% աճ՝ հիմնականում պայմանավորված 2014 թվականի հուլիսի 1-ից աշխատավարձերի բարձրացմամբ:

2015 թվականի ինն ամսում *կրթության* բնագավառում ՀՀ պետական բյուջեի ծախսերը կազմել են 81.7 մլրդ դրամ` ապահովելով իննամսյա ծրագրի 96.4% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների, նախնական մասնագիտական (արհեստագործական) ու միջին մասնագիտական կրթության և միջնակարգ ընդհանուր կրթության խմբերում: 2014 թվականի ինն ամսվա համեմատ կրթության ոլորտի ծախսերն աճել են 8.1%-ով կամ ավելի քան 6.1 մլրդ դրամով, ինչը մեծ մասամբ պայմանավորված է նախադպրոցական և տարրական ընդհանուր կրթության, բարձրագույն կրթության և նախնական մասնագիտական (արհեստագործական) ու միջին մասնագիտական կրթության խմբերի ծախսերի աճով:

Անցած ժամանակահատվածում ՀՀ պետական բյուջեից շուրջ 18.5 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.6% կատարողական: Հատկացումների հիմնական մասը` 16.5 մլրդ դրամն ուղղվել է հանրակրթական ուսուցման ֆինանսավորմանը, որը կատարվել է 99.8%-ով: Նախորդ տարվա նույն ժամանակահատվածի համեմատ նշված խմբի ծախսերն աճել են 16.1%-ով՝ հիմնականում պայմանավորված հանրակրթական ուսուցման ծախսերի աճով:

2015 թվականի ինն ամսում կրթության ոլորտում կատարված ծախսերի 43.3%-ն ուղղվել է *միջնակարգ ընդհանուր կրթությանը*: Նշված ծախսերը կազմել են 35.4 մլրդ դրամ, որից 23.8 մլրդ դրամը տրամադրվել է հիմնական ընդհանուր կրթության, 11.6 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Տվյալ խմբի ծախսերի ինն ամսվա ծրագիրը կատարվել է 99.1%-ով: Միջնակարգ ընդհանուր կրթության խմբում ևս հատկացված միջոցների հիմնական մասը` 31.7 մլրդ դրամը, կազմել են հանրակրթական ուսուցման ծախսերը, որոնք կատարվել են 99.7%-ով: Նախորդ տարվա նույն ժամանակահատվածի համեմատ արձանագրվել է միջնակարգ ընդհանուր կրթության ծախսերի 1.0%-ով աճ:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են շուրջ 6.6 մլրդ դրամ կամ նախատեսված հատկացումների 89.5%-ը: Նշված գումարից 1.9 մլրդ դրամը տրամադրվել է նախնական մասնագիտական (արհեստագործական), 4.7 մլրդ դրամը` միջին մասնագիտական կրթության դասերին, որոնց իննամսյա ծրագրային ցուցանիշներն ապահովվել են համապատասխանաբար 99.1%-ով և 86.1%-ով: Միջին մասնագիտական կրթությանը տրամադրված միջոցներից շուրջ 4.3 մլրդ դրամն (85.0%) ուղղվել է միջին մասնագիտական կրթության գծով ուսանողական նպաստների տրամադրմանը: Նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերն աճել են 24.8%-ով` հիմնականում պայմանավորված միջին մասնագիտական կրթության գծով ուսանողական նպաստների գծով կատարված ծախսերի աճով:

2015 թվականի ինն ամիսներին *բարձրագույն կրթության* բնագավառին ՀՀ պետական բյուջեից տրամադրվել է 7.9 մլրդ դրամ` 97.3%-ով ապահովելով իննամսյա ծրագրի կատարումը: Նշված միջոցներից շուրջ 7.3 մլրդ դրամը կազմել են բարձրագույն մասնագիտական կրթության, 649.6 մլն դրամը` հետբուհական մասնագիտական կրթության դասի ծախսերը, որոնք կատարվել են համապատասխանաբար 97.2%-ով և 98.3%-ով: Ծրագրից շեղումը մեծ մասամբ պայմանավորված է բարձրագույն մասնագիտական կրթության և բարձրագույն մասնագիտական կրթություն ստացող ուսանողների կրթաթոշակի ծրագրերի կատարողականով, որոնք համապատասխանաբար կազմել են 87%՝ 1.3 մլրդ դրամ, և 96.4%՝ 613.7 մլն դրամ: Խմբի ծախսերի հիմնական մասը՝ 5.4 մլրդ դրամը տրամադրվել է բարձրագույն մասնագիտական կրթության գծով ուսանողական նպաստների ֆինանսավորմանը, որոնք օգտագործվել են նախատեսված ծավալով: Նախորդ տարվա նույն ժամանակահատվածի համեմատ բարձրագույն կրթության խմբի ծախսերն աճել են 21.8%-ով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման և բարձրագույն մասնագիտական կրթության ծրագրերի շրջանակներում կատարված ծախսերի աճով:

*Ըստ մակարդակների չդասակարգվող կրթության* ծախսերը 2015 թվականի ինն ամիսներին կազմել են շուրջ 4.1 մլրդ դրամ` ապահովելով ծրագրի 96.8%-ով կատարում: Տվյալ խմբում 3.2 մլրդ դրամ են կազմել արտադպրոցական դաստիարակության, 876.7 մլն դրամ` լրացուցիչ կրթության դասերի ծախսերը: Շեղումը հիմնականում առաջացել է լրացուցիչ կրթության ծախսերում, որոնք կատարվել են 90.5%‑ով` հիմնականում պայմանավորված վերապատրաստման ծառայությունների, ընտրական հանձնաժողովների անդամների մասնագիտական դասընթացների կազմակերպման, մասնագիտական վերապատրաստում ստացող ունկնդիրների կրթաթոշակի և ՀՀ քաղաքացիական ծառայողների վերապատրաստման գծով պետական պատվերի ծախսերի կատարողականով: Արտադպրոցական դաստիարակության ծախսերը հաշվետու ժամանակահատվածում կատարվել են 98.7%-ով: Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերն աճել են 37.8%-ով կամ 1.1 մլրդ դրամով, ընդ որում 44.4%-ով կամ 975.3 մլն դրամով աճել են արտադպրոցական դաստիարակության, 18.2%-ով կամ շուրջ 135.0 մլն դրամով՝ լրացուցիչ կրթության ծախսերը:

2015 թվականի ինն ամիսներին *կրթությանը տրամադրվող օժանդակ ծառայությունների* խմբի ծախսերը կազմել են շուրջ 8.7 մլրդ դրամ կամ իննամսյա ծրագրի 85.2%-ը: Շեղումը հիմնականում պայմանավորված է կրթական օբյեկտների հիմնանորոգման և Համաշխարհային բանկի աջակցությամբ իրականացվող կրթության որակի և համապատասխանության երկրորդ ծրագրի ծախսերի կատարողականով: Նշված ծրագրերի շրջանակներում օգտագործվել է համապատասխանաբար 1.4 մլրդ դրամ կամ ծրագրված հատկացումների 67%-ը և 1.3 մլրդ դրամ կամ ծրագրված հատկացումների 78.6%-ը: Մի շարք այլ ծրագրերի գծով ևս արձանագրվել են շեղումներ` ընդհանուր առմամբ 497.1մլն դրամի չափով: Տվյալ խմբում ընդգրկված 28 ծրագրեր կատարվել են 100%-ով: Արձանագրվել է կրթությանը տրամադրվող օժանդակ ծառայությունների խմբի ծախսերի անկում նաև 2014 թվականի ինն ամսվա համեմատ, որը կազմել է 8.8% և հիմնականում պայմանավորված է Համաշխարհային բանկի աջակցությամբ իրականացվող Կրթության որակի և համապատասխանության երկրորդ ծրագրի, կրթական օբյեկտների հիմնանորոգման և շինարարության գծով ծախսերի նվազմամբ:

Հաշվետու ժամանակահատվածում ՀՀ պետական բյուջեից 673.8 մլն դրամ տրամադրվել է *այլ դասերին չպատկանող կրթության* դասին, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 98.3%-ով և 59.9%‑ով գերազանցել նախորդ տարվա նույն ժամանակահատվածի ցուցանիշը՝ հիմնականում պայմանավորված աշխատավարձերի բարձրացմամբ:

2015 թվականի ինն ամիսների ընթացքում *սոցիալական պաշտպանության* բնագավառի ծախսերը կազմել են շուրջ 282 մլրդ դրամ` 96.1%-ով ապահովելով իննամսյա ծրագրի կատարումը: Բաժնի բոլոր խմբերում առկա են ծրագրից շեղումներ, սակայն առավելագույն գումարը բաժին է ընկել Սոցիալական պաշտպանություն (այլ դասերին չպատկանող), Ծերություն և Ընտանիքի անդամներ և զավակներ խմբերին: 2014 թվականի ինն ամիսների համեմատ սոցիալական պաշտպանության ծախսերն աճել են 14.9%-ով կամ 36.5 մլրդ դրամով, որը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի ներդրման ծախսերի աճով:

Հաշվետու ժամանակահատվածում ՀՀ պետական բյուջեից 798.4 մլն դրամ է տրամադրվել *վատառողջության և անաշխատունակության* խմբին` կազմելով իննամսյա ծրագրի 89%-ը: Նշված հատկացումներից 140.2 մլն դրամ տրամադրվել է վատառողջության, 658.2 մլն դրամ` անաշխատունակության դասերին, որոնց ծախսերը կատարվել են համապատասխանաբար 91.1%‑ով և 88.5%‑ով: Վատառողջության դասում ընդգրկված են երկու ծրագրեր՝ աշխատողների աշխատանքային պարտականությունների կատարման հետ կապված խեղման, մասնագիտական հիվանդության և առողջության այլ վնասման հետևանքով պատճառված վնասի փոխհատուցումը և բժշկասոցիալական վերականգնման ծառայությունները, որոնց շրջանակներում նախատեսված ծախսերը կատարվել են համապատասխանաբար 93.5%-ով և 88.9%-ով՝ կազմելով 70.9 մլն դրամ և 69.3 մլն դրամ: Վատառողջության դասի ծախսերը նախորդ տարվա ինն ամիսների համեմատ աճել են 8.7%-ով: Անաշխատունակության դասի կատարողականը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցները պակաս օգտագործելու հանգամանքով: Նշված ծախսերը կազմել են 513.4 մլն դրամ կամ ծրագրի 87.1%-ը: Նախորդ տարվա նույն ժամանակահատվածի համեմատ անաշխատունակության դասի ծախսերն աճել են 10.2%-ով՝ հիմնականում պայմանավորված նրանով, որ 2014 թվականի ինն ամիսների ընթացքում հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցներն օգտագործվել էին ոչ ամբողջ ծավալով, բացի այդ, 2015 թվականի պետական բյուջեից միջոցներ են հատկացվել նաև եվրոպական արտադրության լսողական սարքերի ձեռքբերման համար հավաստագրերի տրամադրմանը, որը 2014 թվականի պետական բյուջեում չէր նախատեսվել:

*Ծերության* բնագավառի ծրագրերին 2015 թվականի ինն ամիսներին ՀՀ պետական բյուջեից տրամադրվել է ավելի քան 209.7 մլրդ դրամ` ապահովելով նախատեսված հատկացումների 98.7%-ը: Շեղումը հիմնականում պայմանավորված է սոցիալական և աշխատանքային կենսաթոշակների ծախսերի կատարողականով, որոնք կազմել են համապատասխանաբար 9.8 մլրդ դրամ կամ 90.8% և 165.8 մլրդ դրամ կամ 99.4%: Նախորդ տարվա նույն ժամանակահատվածի համեմատ ծերության բնագավառի ծախսերի 20.3%-ով աճը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի ներդրման ծախսերի աճով՝ համապատասխանաբար 13.9%-ով և 532.4%-ով (կուտակային կենսաթոշակային համակարգը ներդրվել է 2014 թվականի հուլիսի 1-ից): Նշենք, որ աշխատանքային կենսաթոշակների գծով ծախսերի աճը պայմանավորված է հիմնականում կենսաթոշակի հիմնական չափի և աշխատանքային ստաժի մեկ տարվա արժեքի բարձրացմամբ:

*Հարազատին կորցրած անձինք* խմբի միջոցներից հաշվետու ժամանակահատվածում օգտագործվել է 3.8 մլրդ դրամ կամ նախատեսվածի 92%-ը: Շեղումը հիմնականում պայմանավորված է կենսաթոշակառուի մահվան դեպքում տրվող թաղման նպաստի ծախսերով, որոնց գծով օգտագործվել է հատկացված միջոցների 92.7%-ը: Նախորդ տարվա նույն ժամանակահատվածի համեմատ խմբի ծախսերն աճել են 0.5%‑ով:

*Ընտանիքի անդամներ և զավակներ* խմբի գծով պետական բյուջեի ծախսերը 2015 թվականի ինն ամիսներին կազմել են 43 մլրդ դրամ կամ նախատեսվածի 94.7%-ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների, հղիության և ծննդաբերության նպաստի գծով հատկացված միջոցների տնտեսմամբ, որոնք կազմել են համապատասխանաբար 27.2 մլրդ դրամ կամ ծրագրվածի 94.8%-ը և 4 մլրդ դրամ կամ ծրագրվածի 91.3%-ը: Հաշվետու ժամանակահատվածում 2.2 մլրդ դրամ է տրամադրվել մինչև 2 տարեկան երեխայի խնամքի նպաստներին, որոնք կազմել են ծրագրի 99.5%-ը, 6.6 մլրդ դրամ (99.5%)՝ երեխայի ծննդյան միանվագ նպաստներին, 1.6 մլրդ դրամ (97.7%)՝ երեխաների շուրջօրյա խնամքի ծառայությունների ձեռքբերմանը: Երեխաների գիշերօթիկ խնամքի և պաշտպանության ծառայությունների ծախսերը կազմել են 697.1 մլն դրամ կամ նախատեսվածի 89.3%-ը: Նախորդ տարվա նույն ժամանակահատվածի համեմատ Ընտանիքի անդամներ և զավակներ խմբի ծախսերն աճել են 6.7%-ով կամ 2.7 մլրդ դրամով` հիմնականում երեխայի ծննդյան միանվագ նպաստի տրամադրման և ընտանիքի կենսամակարդակի բարձրացմանն ուղղված նպաստների գծով ծախսերի աճի արդյունքում:

Սոցիալական ոլորտի ծախսերից շուրջ 1.1 մլն դրամ տրամադրվել է *գործազրկության* խմբին, որը կազմել է իննամսյա ծրագրի 59.2%-ը: Խմբում ընդգրկված ծրագրերի մեծ մասի գծով արձանագրվել են շեղումներ: Մասնավորապես, խմբում ամենաբարձր տեսակարար կշիռն ունեցող՝ սեզոնային զբաղվածության խթանման միջոցով գյուղացիական տնտեսություններին աջակցության ծրագրի շրջանակներում նախատեսված միջոցներն օգտագործվել են 65.2%-ով՝ կազմելով 614.1 մլն դրամ: Գործազրկության խմբի ծախսերը 2014 թվականի նույն ժամանակահատվածի համեմատ աճել են 5.3%-ով (53.9 մլն դրամով)` հիմնականում պայմանավորված սեզոնային զբաղվածության խթանման միջոցով գյուղացիական տնտեսություններին աջակցության ծախսերի աճով՝ 593.2 մլն դրամով, որը կապված է նախորդ տարվա ինն ամիսներին արձանագրված ծրագրի ցածր կատարողականի հետ: Նախորդ տարվա հունվար-սեպտեմբերի համեմատ զգալի աճ է արձանագրվել նաև աշխատաշուկայում անմրցունակ անձանց աշխատանքի ընդունելիս գործատուին աշխատավարձի մասնակի փոխհատուցման և միանվագ փոխհատուցման (համապատասխանաբար 32.8%-ով և 291.4%-ով), այլ վայր աշխատանքի գործուղվող գործազուրկների նյութական ծախսերի հատուցման (133.3%-ով) գծով: Միևնույն ժամանակ, 2015 թվականից դադարեցվել է գործազրկության նպաստների տրամադրումը: Այս ծրագրի գծով հաշվետու ժամանակահատվածում ծախսվել է ընդամենը 781.7 հազ. դրամ (նախորդ տարվա 647.6 մլն դրամի դիմաց), որն ուղղվել է 2014 թվականին չիրացված գումարների վճարմանը:

Հաշվետու ժամանակահատվածում ՀՀ պետական բյուջեից 326.4 մլն դրամ է տրամադրվել *բնակարանային ապահովման* խմբին` կազմելով ծրագրի 87%-ը: Միջոցներն ուղղվել են զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովմանը և բնակարանային պայմանների բարելավմանը: 2014 թվականի ինն ամիսների համեմատ նշված ծախսերն աճել են 31.3%-ով կամ 77.8 մլն դրամով:

*Այլ դասերին չպատկանող սոցիալական հատուկ արտոնություններին* ինն ամիսներինտրամադրվել է ավելի քան 9.6 մլրդ դրամ` ապահովելով ծրագրի 98.8% կատարողական: Խմբի ծախսերի գերակշիռ մասը` ավելի քան 8 մլրդ դրամը բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 98.9%-ով և նախորդ տարվա նույն ժամանակահատվածի համեմատ աճել 28.3%‑ով: 2014 թվականի նույն ժամանակահատվածի համեմատ տվյալ խմբի ծախսերն աճել են 25.3%-ով՝ հիմնականում պայմանավորված վերոհիշյալ ծախսերի, ինչպես նաև «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրած դրամական ավանդների դիմաց փոխհատուցման ծախսերի աճով: Ավանդների փոխհատուցման նպատակով նախատեսված միջոցներն օգտագործվել են ծրագրով նախատեսված ծավալով և կազմել են 1.1 մլրդ դրամ:

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից տրամադրվել է 13.6 մլրդ դրամ` կազմելով իննամսյա ծրագրի 72.9%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման և ժամանակավոր անաշխատունակության դեպքում նպաստի վճարման, ինչպես նաև կենսաթոշակային ապահովության, դրամական օգնությունների, պատվովճարների և այլ ծրագրերի վճարման հետ կապված ծառայությունների համար նախատեսված միջոցներն ամբողջությամբ չօգտագործելու հանգամանքով: Նշված ծախսերը կազմել են համապատասխանաբար 6.1 մլրդ դրամ (նախատեսվածի 75.5%-ը), 1.9 մլրդ դրամ (նախատեսվածի 55.7%-ը) և 1.3 մլրդ դրամ (նախատեսվածի 61.4%-ը): 2014 թվականի նույն ժամանակահատվածի համեմատ այլ դասերին չպատկանող սոցիալական պաշտպանության խմբի ծախսերը նվազել են 21.3%-ով` հիմնականում պայմանավորված պետական հիմնարկների և կազմակերպությունների աշխատողների սոցիա­­լական փաթեթի առողջապահության բաղադրիչի՝ առողջապահության ոլորտ տեղափոխման հանգամանքով, ինչպես նաև ժամանակավոր անաշխատունակության դեպքում նպաստի վճարման ծախսերի կրճատմամբ:

2015 թվականի ինն ամիսներին *ՀՀ կառավարության պահուստային ֆոնդի* միջոցներից նախատեսված 20.7 մլրդ դրամից օգտագործվել է 14.1 մլրդ դրամը կամ 68.1%-ը` 2014 թվականի նույն ժամանակահատվածի 15.2 մլրդ դրամի դիմաց: Միջոցների մեծ մասը` 11.9 մլրդ դրամն ուղղվել է ընթացիկ ծախսերի, 2.2 մլրդ դրամը՝ ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2015 թվականի ինն ամիսների ընթացքում ՀՀ պետական բյուջեն կատարվել է 108.3 մլրդ դրամ պակասուրդով` ծրագրով նախատեսված 150.6 մլրդ դրամի դիմաց: Նշենք, որ նախորդ տարվա նույն ժամանակահատվածում ՀՀ պետական բյուջեն կատարվել էր 5.8 մլրդ դրամ հավելուրդով: Պակասուրդի փաստացի մեծության շեղումը ծրագրված մակարդակից մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցները (ներառյալ ժամանակավոր ազատ միջոցները) ավելացել են 4.3 մլրդ դրամով՝ ծրագրով նախատեսված 30.0 մլրդ դրամ օգտագործման փոխարեն:

Հաշվետու ժամանակահատվածում պակասուրդի ֆինանսավորման ներքին աղբյուրները կազմել են -10.1 մլրդ դրամ` նախատեսված 6.7 մլրդ դրամի դիմաց:

2015 թվականի ինն ամիսների ընթացքում ներքին պետական պարտքի կառավարման նպատակների շրջանակներում նախատեսվում էր բյուջեի դեֆիցիտը ֆինանսավորել 24.1 մլրդ դրամով: Նախատեսվել է շարունակել նաև ամենամսյա հետգնումների քաղաքականությունը: Պայմանավորված եվրապարտատոմսերի տեղաբաշխումից ստացված միջոցների հաշվին գանձապետական պարտատոմսերով բյուջեի դեֆիցիտի ֆինանսավորման պլանի ճշգրտմամբ (‑2.7 մլրդ դրամ), ինչպես նաև ՀՀ դրամի արժեզրկման հետևանքով շուկայից փոխառու միջոցներ ներգրավելու հնարավորության վերականգնման նպատակով իրականացված փոխանակումներով, ինչը, միաժամանակ, ուղեկցվեց 35.9 մլրդ դրամ ծավալով կարճաժամկետ պարտատոմսերի տեղաբաշխմամբ (հասույթը՝ 33.2 մլրդ դրամ) և 25.9 մլրդ դրամ ծավալով պարտատոմսերի հետգնմամբ, փաստացի 93.1 մլրդ դրամ ծավալով պարտատոմսերի տեղաբաշխումից ստացված 82.4 մլրդ դրամ հասույթի և ավելի քան 83.0 մլրդ դրամի մարման ցուցանիշների պարագայում դեֆիցիտի ֆինանսավորման ցուցանիշը կազմեց -648.7 մլն դրամ:

2015 թվականի հունվար-սեպտեմբեր ամիսներին շարունակվել են պետական խնայողական արժեկտրոնային պարտատոմսերի թողարկումները՝ 1.5 մլրդ դրամ ընդհանուր ծավալով: Այս պարտատոմսերից տեղաբաշխվել են 638.2 մլն դրամի պարտատոմսեր, որից մուտքը կազմել է 640.4 մլն դրամ:

Հաշվետու ժամանակաշրջանում պետական պարտատոմսերի թողարկման ծրագրի իրագործման արդյունքում ներքին պետական պարտքը բնութագրող հիմնական ցուցանիշները հետևյալն են. 2015 թվականի սեպտեմբերի 30-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 298.4 մլրդ դրամ (2014թ. նույն ժամանակահատվածում` 279.1 մլրդ դրամ): Պարտքի միջին ժամկետայնությունը կազմել է 1915 օր (2014թ. նույն ժամանակահատվածում` 2073 օր), շրջանառության մեջ եղած ներքին պարտքի եկամտաբերությունը՝ 13.83% (2014թ. նույն ժամանակահատվածում՝ 13.63%): 2015 թվականի սեպտեմբերի 30-ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 20.4 մլրդ դրամ կամ 6.8% (2014թ. նույն ժամանակահատվածում՝ 11.0 մլրդ դրամ կամ 3.9%), միջին ժամկետայնության պարտատոմսերինը` 149.6 մլրդ դրամ կամ 50.2% (2014թ. նույն ժամանակահատվածում՝ 145.2 մլրդ դրամ կամ 52.0%), երկարաժամկետ պարտատոմսերինը` 127.4 մլրդ դրամ կամ 42.7% (2014թ. նույն ժամանակահատվածում՝ 121.8 մլրդ դրամ կամ 43.7%), խնայողական պարտատոմսերինը` 0.96 մլրդ դրամ կամ 0.3% (2014թ. նույն ժամանակահատվածում՝ 1.1 մլրդ դրամ կամ 0.4%), մարման բեռի բաշխվածությունը մինչև 2032 թվականն է:

Ներքին պետական պարտքն անվանական արժեքով սեպտեմբերի 30-ի դրությամբ կազմել է 336.7 մլրդ դրամ, այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 297.76 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 36.97 մլրդ դրամ (77.7 մլն ԱՄՆ դոլար),
* ռեզիդենտ բանկից ներգրավված առևտրային վարկի ծավալը կազմել է 0.95 մլրդ դրամ (2.0 մլն ԱՄՆ դոլար),
* ՀՀ կառավարության կողմից տրամադրված ներքին երաշխիքների ծավալը կազմել է 0.97 մլրդ դրամ (2.0 մլն ԱՄՆ դոլար):

Մուրհակների մարման նպատակով ինն ամսվա ծրագրով նախատեսված շուրջ 9.2 մլն դրամի վճարումները կատարվել են 89.8%-ով՝ կազմելով 8.2 մլն դրամ:

«ՎՏԲ-Հայաստան Բանկ» ՓԲԸ-ից ստացված վարկի մարումը կազմել է 822.4 մլն դրամ և ապահովել ծրագրի 100% կատարում:

«Երևանի ջերմաէլեկտրակենտրոն», «Հայկական ատոմային էլեկտրակայան», «Բարձրավոլտ էլեկտրացանցեր», «Ընդունելությունների տուն» և «Նաիրիտ-2» փակ բաժնետիրական ընկերությունների՝ «Որոտանի հիդրոէլեկտրակայան­ների համալիր» փակ բաժնետիրական ընկերության հանդեպ փոխառությունների պարտավորությունների մարման նպատակով 2015 թվականի ինն ամիսների համար նախատեսվել էին «Որոտանի հիդրոէլեկտրակայանների համալիր» ՓԲԸ-ի բաժնետոմսերի իրացումից 19.6 մլրդ դրամի չափով մուտքեր և նույն չափով նշված ընկերությունների բաժնետոմսերի ձեռքբերում: Նշված գործընթացը սահմանվել է ՀՀ կառավարության 2015թ. հունիսի 10-ի N 617-Ն որոշմամբ և գտնվում է իրականացման ընթացքում:

Հաշվետու ժամանակահատվածում ՀՀ պետական բյուջեի պակասուրդի ֆինանսավորման ներքին աղբյուրներում տրամադրվել են 19.4 մլրդ դրամի վարկեր` կազմելով ծրագրվածի 56.9%-ը: Վարկավորման ցածր ցուցանիշը հիմնականում պայմանավորված է այն հանգամանքով, որ որոշ վարկառուների վարկավորման համար նախատեսված 15 մլրդ դրամից հաշվետու ժամանակահատվածում տրամադրվել է 3 մլրդ դրամը, իսկ 11.8 մլրդ դրամը տրամադրվել է հոկտեմբեր ամսվա ընթացքում: Շուրջ 4.0 մլրդ դրամ (նախատեսվածի 100%-ը) հատկացվել է «Բերրիություն» ԱՄ-ի Մասիսի շրջանային միավորում» ՍՊԸ-ին, 309.8 մլն դրամ (100%)` «Հրաշք այգի» ՍՊԸ-ին: Կայունացման դեպոզիտային հաշվի միջոցներից տրամադրվել է 9.4 մլրդ դրամի (նախատեսվածի 98.4%-ը) վարկ ԼՂՀ-ի կառավարությանը, 221.7 մլն դրամ (46.4%)` «Ռադիոիզոտոպների արտադրության կենտրոն» ՓԲԸ-ին: 2.4 մլրդ դրամի վարկային միջոցներ են տրամադրվել Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի շրջանակներում` կազմելով ծրագրվածի 58.3%-ը, իսկ Դանիական թագավորության աջակցությամբ իրականացվող Գյուղական կարողությունների ստեղծում դրամաշնորհային ծրագրի շրջանակներում նախատեսված 549.3 մլն դրամը չի օգտագործվել:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել 15.0 մլրդ դրամ՝ կազմելով ծրագրի 96.4%-ը: Մասնավորապես՝ 5.3 մլրդ դրամը ստացվել է ՀՀ կենտրոնական բանկից՝ «Գերմանահայկական հիմնադրամ» ծրագրի կարգավորման գրասենյակի կողմից տնտեսության կայունացման վարկավորման ծրագրի շրջանակներում տրամադրված վարկերի վերադարձից: Նախատեսված շուրջ 3.2 մլրդ դրամի դիմաց 1.7 մլրդ դրամ է վճարվել «Երևանի ջերմաէլեկտրակենտրոն» ՓԲԸ-ի կողմից:

2015 թվականի ինն ամիսների ընթացքում կայունացման դեպոզիտային հաշվի միջոցների զուտ օգտագործումը կազմել է -86.6 մլրդ դրամ՝ նախատեսված -74.0 մլրդ դրամի դիմաց:

2015 թվականի հունվար-սեպտեմբեր ամիսներին պետական բյուջեի պակասուրդի արտաքին ֆինանսավորումը կազմել է 118.5 մլրդ դրամ` նախատեսված 143.9 մլրդ դրամի դիմաց:

Փոխառու միջոցներից զուտ ֆինանսավորումը հաշվետու ժամանակահատվածում կազմել է 165.3 մլրդ դրամ` նախատեսված 188.5 մլրդ դրամի դիմաց: Հաշվետու ժամանակահատվածում միջազգային կազմակերպությունների և օտարերկրյա պետությունների կողմից տրամադրվել են 47.7 մլրդ դրամի վարկային միջոցներ` կազմելով ինն ամսվա ծրագրի 66.5%-ը: Մասնավորապես` Համաշխարհային բանկի աջակցությամբ իրականացվող վարկային ծրագրերի շրջանակներում նախատեսված 15.5 մլրդ դրամի դիմաց ստացվել է 19.0 մլրդ դրամ, որը հիմնականում պայմանավորված է Կենսական նշանակության ճանապարհացանցի բարելավման ծրագրի շրջանակներում ստացված նախատեսվածից ավել մուտքերով, Ասիական զարգացման բանկի աջակցությամբ իրականացվող վարկային ծրագրերի շրջանակներում նախատեսված շուրջ 11.2 մլրդ դրամի դիմաց ստացվել է 11.0 մլրդ դրամ, ՕՊԵԿ և Գյուղատնտեսության զարգացման միջազգային հիմնադրամների աջակցությամբ իրականացվող «Գյուղական կարողությունների ստեղծում» ծրագրի շրջանակներում նախատեսված համապատասխանաբար 1.2 մլրդ դրամի և 600.9 մլն դրամի դիմաց` 2.5 մլրդ դրամ և 577.9 մլն դրամ: Վերակառուցման և զարգացման եվրոպական բանկի և Եվրոպական ներդրումային բանկի աջակցությամբ իրականացվող վարկային ծրագրերի շրջանակներում նախատեսված համապատասխանաբար 1.0 մլրդ դրամից և 4.3 մլրդ դրամից օգտագործվել է 231.3 մլն դրամը և 1.4 մլրդ դրամը, իսկ Եվրասիական զարգացման բանկի աջակցությամբ իրականացվող վարկային ծրագրի շրջանակներում նախատեսված 100.0 մլն դրամի դիմաց փաստացի օգտագործումներ չեն եղել: Գերմանիայի զարգացման վարկերի բանկի աջակցությամբ իրականացվող վարկային ծրագրերի շրջանակներում նախատեսված 3.9 մլրդ դրամի դիմաց ստացվել է 977.1 մլն դրամ, Ֆրանսիայի Հանրապետության կառավարության կողմից նախատեսված 844.2 մլն դրամի դիմաց` 3.0 մլրդ դրամ, Ավստրիական «Վագներ-Բիրո Աուստրիա ստեյջ սիստեմս ԷյՋի», «Էլեկտրոնիկ Թիեթր քոնթրոլս ՋիէմբիԷյջ» և «Արթսթեք» ընկերությունների կողմից «Հայաստանի պետական ֆիլհարմոնիկ նվագախումբ» և «Գ. Սունդուկյանի անվան ազգային ակադեմիական թատրոն» ՊՈԱԿ-ների վերազինման ծրագրի շրջանակներում նախատեսված 3.0 մլրդ դրամի դիմաց` 1.3 մլրդ դրամ, Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի շրջանակներում նախատեսված 329.2 մլն դրամի դիմաց` 403.0 մլն դրամ: Չինաստանի արտահանման-ներմուծման բանկի աջակցությամբ իրականացվող ծրագրի շրջանակներում նախատեսված 11.9 մլրդ դրամի դիմաց ստացվել է 7.2 մլրդ դրամ: Նշենք նաև, որ Բելգիական ՔԵՅ ԲԻ ՍԻ ԷՆ ՎԻ բանկի աջակցությամբ իրականացվող ծրագրի շրջանակներում ստացվել է 63.3 մլն դրամ, որը 2015 թվականի պետական բյուջեով նախատեսված չէ: Հաշվետու ժամանակահատվածում չեն օգտագործվել Ռուսաստանի Դաշնության աջակցությամբ իրականացվող վարկային ծրագրերի շրջանակներում նախատեսված շուրջ 17.9 մլրդ դրամի վարկային միջոցները:

2015 թվականի ինն ամիսների ընթացքում շուրջ 18.1 մլրդ դրամ (նախատեսվածի 95.8%-ը) ուղղվել է արտաքին պարտավորությունների մարմանը: Նշված գումարից շուրջ 11.5 մլրդ դրամը հատկացվել է միջազգային կազմակերպությունների նկատմամբ պարտավորությունների մարմանը, որից 2 մլրդ դրամը` Արժույթի միջազգային հիմնադրամի, 7.4 մլրդ դրամը` Զարգացման Միջազգային Ընկերակցության նկատմամբ ունեցած պարտավորությունների մարմանը: Շուրջ 6.5 մլրդ դրամ կազմել է օտարերկրյա պետությունների և 125.6 մլն դրամ` առևտրային բանկերի նկատմամբ ունեցած պարտավորությունների մարումը:

2015 թվականին թողարկված արտարժութային պարտատոմսերի տեղաբաշխումից պետական բյուջե է մուտքագրվել 229.9 մլրդ դրամ (ծրագրի 100%-ը): 94.2 մլրդ դրամ` ծրագրով նախատեսված չափով, ուղղվել է 2013 թվականին թողարկված արտարժութային պետական պարտատոմսերի հետգնմանը:

Արտաքին ֆինանսական զուտ ակտիվների ցուցանիշը կատարվել է 104.9%-ով և կազմել -46.8 մլրդ դրամ: Հաշվետու ժամանակահատվածում ԼՂՀ-ին միջպետական վարկի գծով նախատեսված 44.8 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նույնպես նախատեսված վճարումն ամբողջությամբ կատարվել է` կազմելով 322.6 մլն դրամ: Միջազգային ֆինանսական կազմակերպություններին ՀՀ անդամակցության գծով պարտավորությունների կատարմանն ուղղվել է 738.1 մլն դրամ` կազմելով ծրագրի 100%-ը: Հաշվետու ժամանակահատվածում 1.6 մլրդ դրամով ավելացել են արտաքին աղբյուրներից ստացված վարկային և դրամաշնորհային միջոցների մնացորդները:

2015 թվականի սեպտեմբերի 30-ի դրությամբ Հայաստանի Հանրապետության արտաքին պետական պարտքը կազմել է 1,935.9 մլրդ դրամ (4,070.5 մլն ԱՄՆ դոլար): Պարտքի հիմնական մասը` 1,708.9 մլրդ դրամը (3,593.2 մլն ԱՄՆ դոլարը) ՀՀ կառավարության պարտավորություններն են, 227.0 մլրդ դրամը (477.3 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Պղնձի գները նվազել են 23.15%-ով, աղբյուրը՝ http://markets.ft.com/research/Markets/Tearsheets/Summary?s=1046328 [↑](#footnote-ref-2)
3. 2015թվականի հունվար-սեպտեմբերին ֆիզիկական անձանց ոչ առևտրային փոխանցումների զուտ ներհոսքը դոլարային արտահայտությամբ կրճատվել է 38%-ով, իսկ իրական դրամային արտահայտությամբ՝ 31.2%-ով: [↑](#footnote-ref-3)
4. 2015թ հունվար սեպտեմբերին գնահատվում է տնօրինվող եկամտի 0.3% իրական նվազում: [↑](#footnote-ref-4)
5. 2015թ հունվար-սեպտեմբերին առևտրին ուղղված վարկավորման ծավալներն իրական արտահայտությամբ նվազել են շուրջ 2%-ով: [↑](#footnote-ref-5)
6. Այն իր մեջ ներառում է նաև այլ երկրների ավիաընկերությունների ինքնաթիռներով իրականացված բեռնա­փո­խա­դրումները: [↑](#footnote-ref-6)
7. Համախառն պահանջարկի ցուցանիշները ՀՀ Ֆինանսների նախարարության գնահատականներն են: [↑](#footnote-ref-7)
8. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե´ս «Շինարարություն» հատվածում: [↑](#footnote-ref-8)
9. Մանրամասն տե´ս «Արտաքին հատված» բաժնում: [↑](#footnote-ref-9)
10. Արտանահումը ՖՕԲ, ներմուծումը` ՍԻՖ գներով: [↑](#footnote-ref-10)
11. Արտաքին առևտրի հաշվեկշիռը` արտահանումը և ներմուծումը հաշվարկած ՖՕԲ գներով, 2015 թվականի ինն ամիսներին կազմել է 902.4 մլն ԱՄՆ դոլար: [↑](#footnote-ref-11)
12. ՀՀ արտաքին արևտրի՝ ըստ ապրանքների լայն տնտեսական դասակարգումը ՀՀ ՖՆ գնահատականներն են, որտեղ որպես ներդրումային բնույթի դիտարկվել են «Մեքենաներ, սարքավորումներ, մեխանիզմներ», «Սարքեր և ապարատներ» և «Տարբեր արդյունաբերական ապրանքներ» ապրանքային խմբերը: [↑](#footnote-ref-12)
13. Նշված ցուցանիշը հաշվարկվում է որպես առևտրային հաշվեկշռի և ապրանքաշրջանառության հարաբերակցություն և ցույց է տալիս, թե միավոր արտաքին ապրանքաշրջանառության մեջ որքան զուտ արտահանված ապրանք կա: [↑](#footnote-ref-13)
14. Հետճգնաժամային` 2010-2015 թվականների ինն ամիսների արտահանման միջին աճը կազմել է 15.8% ներմուծման 1.9% աճի պայմաններում: [↑](#footnote-ref-14)
15. Ընթացիկ տարվա ինն ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով` Վճարային հաշվեկշիռ\_6, «Ապրանքների առևտուրն ըստ վճարային հաշվեկշռի հիմքի» հոդված): 2015 թվականի ցուցանիշը նախնական գնահատական է: [↑](#footnote-ref-15)
16. Ներճյուղային առևտուրը տեղի է ունենում, երբ երկիրը և´ ներմուծում, և´ արտահանում է առանձին ճյուղում արտադրվող ապրանքատեսակները: Ներճյուղային առևտրի գործակիցը իրենից ներկայացնում է արտահանման և ներմուծման բացարձակ արժեքով փոքրի հարաբերակցությունը մեծին: «0» նշանակում է լրիվ միակողմանի, իսկ «1»` լրիվ երկկողմանի առևտուր: [↑](#footnote-ref-16)
17. Բացահայտված համեմատական առավելության գործակիցը որոշվում է որպես երկու կշիռների հարաբերակցություն. ՀՀ արտահանման մեջ յուրաքանչյուր ապրանքախմբի կշիռը հարաբերած է համաշխարհային տնտեսության արտահանման մեջ համապատասխան ապրանքախմբի կշռին, և եթե այդ հարաբերակցությունը մեծ է 1-ից, ապա նշանակում է, որ տվյալ ապրանքախմբով երկիրն ունի բացահայտված համեմատական առավելություն: Գծապատկերում ներկայացված են UN Comtrade տվյալների բազայի 2014 թվականի տվյալներով տրված գնահատականները: [↑](#footnote-ref-17)
18. Հաշվարկներում օգտագործվել են ՀՀ կենտրոնական բանկի պաշտոնական կայքի 2015 թվականի նոյեմբերի 2-ի դրությամբ տվյալները: [↑](#footnote-ref-18)
19. Փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-19)
20. Ընդգրկված են ոչ ռեզիդենտ ձեռնարկությունների, տնային տնտեսությունների, շահույթ չհետապնդող կազմակերպությունների և ոչ բանկ ֆինանսական կազմակերպությունների ցպահանջ (ներառյալ հաշիվները) և ժամկետային ավանդները: [↑](#footnote-ref-20)
21. Ընդգրկված չեն կուտակված տոկոսները, ներառված են ֆակտորինգային, լիզինգային գործառնությունները և ռեպո համաձայնագրերը: Ընդգրկված են ոչ ռեզիդենտ ձեռնարկություններին, տնային տնտեսություններին և ոչ բանկ ֆինանսական կազմակերպություններին տրամադրված վարկերը: [↑](#footnote-ref-21)
22. «Հայաստանի Հանրապետության 2015 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 18-ի 2014 թվականի N1515-Ն որոշման 4-րդ կետի 26-րդ ենթակետի համաձայն, ներառված չեն ՀՀ պետական հիմնարկների համար բացված արտաբյուջետային հաշիվների՝ տվյալ որոշմամբ հաստատված նախահաշիվները: [↑](#footnote-ref-22)
23. «Հայաստանի Հանրապետության 2015 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 18-ի 2014 թվականի N1515-Ն որոշման 4-րդ կետի 26-րդ ենթակետի համաձայն, ներառված չեն ՀՀ պետական հիմնարկների համար բացված արտաբյուջետային հաշիվների՝ տվյալ որոշմամբ հաստատված նախահաշիվները: [↑](#footnote-ref-23)